text:
“ሓደ መዓልቲ ክትበራበር ኢኻሞ ነቶም ወትሩ ክትትግብሮም ትብህግ ዝነበርካ ነገራት ከተተግብር ግዜ ኣይክህልወካን ኢዩ። ስለ’ዚ ሕጂ ኣተግብሮም።” ፓውሎ ቸኢሎ
ክትግበር ዝግበኦ ነገር ዘይብሉ ወይ ክትግብሮ ዝደሊ ዕላማ ዘይብሉ ሰብ መቸም ክንደየናይ ከይህሉ። የርክበሉ! ጽባሕ ክገብሮ ዘብል ስምዒት ግና ኣሎ። ምስ ግዜ ዘይሳነ፣ በላዒ ግዜ፣ ኣበርዓኒ ዕላማ። ነገራት ብኣገዳስነትን ኣድላይነትን ቀዳምነት ሰሪዕካ ኣብ ክንዲ ምስራሕ ዝመጸልካ ስምዒታዊ ተግባራት ምስራሕ እንተድኣ በዚሑ ጽቡቕ ዘለኻ ይመስለካ ግዜ ኸኣ ይሕንበብ። “ልብን ሳዕርን እናሓደረ ይበቁል፣” ከም ዝበሃል ደሓር እቶም ኣብ ሂወትካ ኣገደስቲ ትብሎም ነገራት ከምዘይፈጸምካዮም ትፈልጥ። ካብ ድቃስካ ትበራበር። ሽዑ እቶም ክትገብሮም ትብህግ ዝነበርካ ዋላ ሓንቲ ክትገብሮም ከም ዘይትኽእል ይርደኣካ። ግዜ ኣይምለስን ኢዩ። ሂወት ኣይትድገምን ኢያ። ንተፈጥሮ “ዘይወዳእክዎ ዕላማ ኣለኒሞ ንሂወተይ ክደግማ ኣፍቅድለይ፣” ኢልካ ኣይትሰምዓካን ኢያ። ኣብ’ታ ዘይትድገም ሂወት ዘይድገም ግዜ ኢዩ ዝሓልፍ። ከምዚ ከም ምዃኑ ፈሊጥካ ነቶም ክትግብሮም እትደልዮም ነገራት ንምትግባር ሕጂ ስጉምቲ ምውሳድ ኢዩ። እቲ ኣብ እዋን ዕራርቦ ግዜኡ ዝበጽሐ ኸኣ ኣብ ክንዲ በቶም ዘይገበሮም፣ ኣብ ሂወቱ ዝብህጎም ነገራት ካብ ምምራርን ምጥዓስን። ኣብ ዕራርቦ ጸሓይ ዝግበሩ ነገራት እናገበረ ክነብር ክጅምር ይግበኦ። ሂወት ከምኡ ስለ ዝኾነት።
ሕጂ እታ ዝኸበረት ግዜ ኢያ። ኣብ ኢድካ ስለ ዘላ። ሎሚ እንታይ ክትገብር ኢኻ ኣብ ኢድካ ኢዩ ዘሎ። ነየናይ ይጽነሓለይ ትብሎ ነየናይ ተቐድሞ ንምውሳን ኸኣ ጥበብን ትብዓትን ይሓትት። እቲ ተቐድሞ ምስ ዝመጽእ 10 ዓመታት 20 ዓመታት ዘይሳነ እንተኾይኑ ምስ ዓቢ ዕላማ ኣይቁጸርን። ናይ ወርሒ ናይ ዓመት እናበልካ ዝተሓዝ ዕላማ ንእሽቶ ኢዩ። ንሱ ኣካል ናይ ዓቢ ዕላማ ከም ዝኸውን እናገበረ ሕጂ ዘተግብር ከኣ ዝተበራበረ ኢዩ። ንግዜኡ ከኣ ኣብ ማዕልኡ የውዕሎ ኣሎ። ትርጉም ዘለዎ ሂወት ከኣ ይነብር። “ትሕደረለይ ዝበልካያ ስራሕ ተብኩር፣ ትሕደረለይ ዝበልካያ እንጀራ ኸኣ ተውፍር፣” ይብሉ ኣቦታትና ክምስሉ። ስራሕ እንተድኣ ኣጽኒሕካዮ ወይ ኣሕዲርካዮ ንጽባሒቱ የብኩረካ ክንዲ ትግስግስ ከኣ ትለምስ። ይጽንሓለይ ዝበልካዮ እንጀራ ግና ንጽባሒቱ ንዕኡ ተመሲሕካ ትወፍር። ገንዘብ ደኣ ኣጽንሕ እምበር ስራሕ ኣይተጽንሕ፡ ምስ ተበራበርካ ግዜ ኣይክትረኽበሉን ኢኻ። ኣብ መወዳእታ ንሂወቱ ትርጉም ክረኽበላ ዘይህቅን የለን። ይበራበር ማለት ኢዩ። ንሱ ግና ሕጂ ክኸውን እንተኺኢሉ ኢዩ ትርጉም ዝህብ ስራሕ ዝስራሕ።
1,434 total views, 3 views today


c: text/html

text:
ኢትዮጵያ፤ግብፂን ሱዳንን ናይ ኢትዮጵያ ግድብ ህዳሴ ዝምልከት ኣብ ኣዲስ ኣበባ ካብ ትማሊ ጀሚሮም ከካይዱዎ ዝፀንሑ ልዝብ ብዘይስምምዕነት ከምዝተዛዘመ ተፈሊጡ።ሚንስትር ማይ፣መስኖን ኢነርጅን ኢትዮጵያ ዶ/ር ስለሺ በቀለ ኣብ ዝሃብዎ ጋዜጣዊ መግለፂ ግብፂ ኣመላልኣ እቲ ግድብ ዝምልከት ሓዱሽ ሓሳብ ሒዛ ቐሪባ ኔራ ኢሎም።
ዶ/ር ስለሺ በቀለ ግብፂ ናይ ህዳሴ ግድብ ኢትዮጵያ ኣብ ውሽጢ ካብ 12 ክሳብ 21 ዓመታት ክመልእ ኣለዎ ዝብል ሓሳብ ምቕራባ ተፈሊጡ’ሎ።ኢትዮጵያ ድማ ነዚ ከምዘይትቕበሎ ኣፍሊጣ’ላ ኢሎም።
ግድብ ህዳሴ ኣብ ውሽጢ 7 ዓመታት ክመልእ ቅድም ክብል ሰለስቲኦም ሃገራት ተሰማሚዖም ምንባሮም ይዝከር።ሚንስትራት ጉዳያት ወፃኢን ሚንስትራ ማይ ሰለስቲአን ሃገራት ዝቕፅል ሰሉስ ናብ ዋሽንግተን ብምጉዓዝ ፕረዚደንት ባንኪ ዓለምን ሚንስትር ገንዘብ ኣሜሪካን ኣብ ዝርከብሉ ከምዝዘራረቡ ተፈሊጡ’ሎ ክብል ፋና ብሮድካስቲንግ ኮርፐረሽን ሓቢሩ’ሎ።

robotstxt: allowed

filter: keep


text:
መብርሂ ንህጹጽ ጻዊዒት ተጋደልቲ ህዝባዊ ግምባር ነበርቲ ዓባይ ብሪጣንያ፡ንምእላይ ውልቀ መላኺ ኢሳያስ ኣፈወርቂ ካብ ስልጣንን ዳግማይ ጻዊዒትን።
ከም ዝዝከር ኣብ`ዚ ዝሓለፈ መዓልታት ``ህጹጽ ጻዊዒት ተጋደልቲ ህዝባዊ ግምባር ነበርቲ ዓባይ ብሪጣንያ፡ንምእላይ ውልቀ መላኺ ኢሳያስ ካብ ስልጣን፡ ``ኣብ ትሕቲ ዝብል ኣርእስቲ፡ ክሳብ 50 ተጋደልቲ ህዝባዊ ግምባር ሓርነት ኤርትራ ዝነበርና ክታምና ዘስፈርናሉ፡ ንሕሰምን ግፍዕን ህዝብን
ከም ዝዝከር ኣብ`ዚ ዝሓለፈ መዓልታት “ህጹጽ ጻዊዒት ተጋደልቲ ህዝባዊ ግምባር ነበርቲ ዓባይ ብሪጣንያ፡ንምእላይ ውልቀ መላኺ ኢሳያስ ካብ ስልጣን፡ “ኣብ ትሕቲ ዝብል ኣርእስቲ፡ ክሳብ 50 ተጋደልቲ ህዝባዊ ግምባር ሓርነት ኤርትራ ዝነበርና ክታምና ዘስፈርናሉ፡ ንሕሰምን ግፍዕን ህዝብን ሃገርን ኤርትራ ኣብ ትሕቲ ውልቀ መላኺ ኢሳያስ ኣፈወርቂ ድሕሪ ምዝርዛር ናብ መራኸቢ ብዙሃን ዘርጊሕናዮ ቀኒና። ከም ውጺኢቱ ክኣ እዚ ከም`ዚ ዝኣመሰለ ጻዊዒት፡ ብዝበዝሐ ሓፋሽ ህዝብና ብኣወንታ ተራእዩ ሓያል ናይ ደገፍን ምትብባዕን ግብረ መልሲ`ኳ ይውሕዝ እንተሎ፡ ግን ክኣ ማዕረ ማዕሪኡ ብዙሕ ግምት ዝውሃቦ ቁጽሪ ወላ እንተዘይኮነ፡ ንገለ ግሩሃት ከደናግር ዝኽእል ጫሌዳ ጓል መገዲ ዘረባታት ግን ይስማዕ ኣሎ፡ ንሱ ክኣ እንታይ`ዩ “ ስለምንታይ ተጋደልቲ ህዝባዊ ግምባር ጥራሕ? ተጋደልቲ ህዝባዊ ግምባር ኩልኹም ሓደ ኢኹም፡“ ብገለ ኣባላት ጀብሃ ዝነበሩ`ሞ ኽኣ፦ “ንሱ ብንሱ ዝኾነ መላኺ ኣተሓሳስባኹም ዶ! ምስታ ጸባብ ኣተሓሳስባኹም“ ዝብል ዘለፋታት ዝተሓዎሶ ክትገብር ሰለ ዘይክኣልካ ንዝገብሩ ጎርቢ ኮይንካ ንምዕንቃፍ ዘንቀደ ሃበስ ቀደስ ንሰምዕ ኣለና።
ይኹን`ምበር ከም`ቲ ኣብ ኣርእስቲ ናይ`ዚ ጽሑፍ ተጠቒሱ ዘሎ ንምብርሁ ዝኣክል እምብኣር፦ መንቀሊናይ`ዚ ህጹጽ ጻዊዒትና፡ ኣብ`ዚ እዋን`ዚ ኩልና ንዕዘቦ ከም ዘለና፡ ጉዳይ ሃገርና ኣብ ቀራና መገዲ ብምብጽሑን ነዚ ኩነት እዚ ክገጥም ዝኽእል ድልዉ ዝኾነ ጥርናፈን ሓይልን ደምበ ተቓውሞ ክኣ ብዘይምህላዉን ዘስተብሃሉ ገለ ግዱሳት ብጾት ካብ ውሽጥና “ኣንቱም! ሰባት እንታይ ኢዩ ዝኸውን ዘሎ? ሃገር ናብ ምብትታን ገጻ ትኸይድ ኣላ`ሞ ገለ ክንገብር ክንክእል ኣለና“ ካብ ዝብል ንጹህ ሃገራዊ ሕልና ተበጊሶም ዘንቀልዎ ሓሳብ ምምባሩ ክጠቅስ እፈትው፡፡ ንኣተሓሕዝኡን ኣዘራጋግሕኡን ብዝምልከት`ውን እንተኾነ፡ ድሕሪ ዝተፈላለዩ ሪኢቶታትን ክትዓትን ብውሑዱ በቶም ብቐረባ እንፋለጥ፡ ብሓንሳብ ኣብ ዉዑይን ዝሑልን መድረኻት ዝነበርና ተጋደልቲ ህዝባዊ ግምባር ሓርነት ኤርትራ፡ ኣብነት ኮይንና ንዘርግሓዮ`ሞ፡ ድሓር ክኣ ህዝቢ ይስዕበና ካብ ዝብል ተበግሶ ዝነቐለ ጥራይ`ዩ ነይሩ፡፡
ምስ`ዚ ኣተኣሳሲረ ዝጠቕሶን ንዘቕረብናዮ ጻዊዒት ዳግማይ ከድምቖ ዝደልዮን ነገር እንተሃልዩ ግን፡ ከም`ቲ ኣቐዲመ ዝበልክዎ ምስ`ቲ ዝነበረ ዉሁብ ኩነታት እዞም ብቐረባ ክንራኸብ ዝኽኣልና፡ ማለት እቶም ክታምና ዘምበርና ጥራሕ እኳ እንተነበርና፡ ግን ክኣ ብዙሓት ብጾት ነዚ ዘንቀልናዮ ሓሳብ ዝድግፉ ከም ዘለዉ ዘንጊዕናዮ ከም ዘይምዃና ክሕብር እፈትዉ። ከምኡ ስለ ዝኾነ ክኣ ኢና ኣብ መዛዘሚ ናይ`ቲ ናይ ህጹጽ ጻዊዒት ጽሑፍና “ኣብ ዓባይ ብሪጣንያ እትርከቡ ኣብዚ ጻውዒት`ዚ እትሰማምዑ ተጋደልቲ ህዝባዊ ግንባር ኣስማትኩም ኣብዚ መዝገብ`ዚ ክሰፍር ምእንቲ ርኸቡና።“ ክንብል ዘቐመጥና።
ስለ`ዚ በዚ ኣጋጣሚ ድማ፡ ተጋደልቲ ህዝባዊ ግምባር ክንብል ከለና ንመን ማለትና ምዃንና ንምብርሁ ዝኣክል፦ ንሃገራዊ ናጽነት ኤርትራ ምሉእ ግዚኡ ኣብ ገድሊ ኤርትራ (ሜዳ) ከም ተጋዳላይ ህዝባዊ ግምባር ሓርነት ኤርትራ ኮይኑ ዝተሰለፈን ኣብ ወጻኢ ሃገር ክእ ብመልክዕ ሓፋሽ ውድባት ህዝባዊ ግምባር ሓርነት ኤርትራ ኮይኑ ንገድሊ ዘገልገለን ዝሓብሓበን፡ እንተላይ ኣብ ድሕሪ ናጽነት ክሳብ ሕጂ`ውን መሲልዎ ኣብ ትሕቲ ህ.ግ.ደ.ፍ ሃገረይ ከይትድፈር ኢሉ ምሉእ ገንዘቡን ጉልበቱን ዝወፈየን ሕጂ ግን ኩሉ ኣበርክቶኡ በዚ ገባቲ ስርዓት ተኻሒዱ ዝተጠልመን ንለውጢ ቁሩብ ዝኾነን ይምልከት። እዚ ክንብል ከለና ግን ንካልኦት ዜጋታት እዛ ሃገር ኣወጊንና ኣግሊልናን ንሕና ጥራሕ ኢና ዝብል መንፈስ ከም ዘይብልና እናዘኻኸርና፡ ኣብ`ዚ ተበግሶ`ዚ ክዓስል ፍቓደኛ ዝኾነ ማንም ኤርትራዊ ዜጋ ማዕጾና ርሕው ምዃኑ ከነረጋግጽ ንፈትዉ።
ካልእ ኣብ`ዚ ሓደ ከተሓሳስቦ ዝደልዮን ክእረም ኣለዎ ዝብሎን ሕማቕ ተጠሪዩ ዘሎ ባህሊ፡ ንዘዝመጸ ሃገራዊ ተብግሶ ብኣልማማ ክትወቕዖን ከተጸልሞን ምፍታን ዓገብ፡ ኣበይ`ሞ ኩሉ በብዝመስሎ እንተ ዝልዓል ኣበይ እንዶ ምበጻሕና። ድሓር ክኣ ሃየ! እንዶ ዝሓሸ ሓሳብን ተበግሶን ኣምጽኡ ክንስዕበኩም። እንተዘየሎ ኣብ`ዚ ዘለናዮ ተሃዋሲ መድረኽ ኣብ ክንዲ ኣብ ፈቕዶ ፈይስቡክን ፓልቶክን ንከማኻ ተቓዋሚ ክትቋወም ጣቋ ዘይብሉ ጨለነት ተሳሲ፡ ህዝብን ሃገርን ንምድሓን ውዓል ሕደር ዘየድልዮ ዓቢ ሃገራዊ ብድሆ ኢዩ`ሞ ሃየ! ኩሉ ዓቕምና ኣንጻር ናይ ሓባር ጸላኢና ንልዓል በብዝመስለና።
መስዋእትን ሕድርን ጀጋኑና ብላሽ ኣይክኸውንን`ዩ፡
ክንዕወት ኢና!
ኢሳያስ ኣስፍሃ ሎንዶን 12/10/2018።


text:
ወጽዓህዝብናማናተበለጽቲክኸውንኣይነፍቅድን።
ብኢሳያስ ኣስፍሃ። ኣቱም! ሰባት ዝገርም እኮ ኢዩ። እዝከረኒ እዋኑ ኣብቲ እስትንፋስ ዘይህብ ቀጻሊ ናይ ምክልኻ ኲናት ተጸሚድናሉ ዝነበርና ምዝዛም ዓመተ 1978 ኣሃዱና ብርጌድ 31 ድሕሪ መሪር ናይ ምክልኻል ኲናት፣ ካብ ኣፍ ደገ ባረንቱ ኣዝሊቕና ኣብ መስመር
ብኢሳያስ ኣስፍሃ።
ኣቱም! ሰባት ዝገርም እኮ ኢዩ። እዝከረኒ እዋኑ ኣብቲ እስትንፋስ ዘይህብ ቀጻሊ ናይ ምክልኻ ኲናት ተጸሚድናሉ ዝነበርና ምዝዛም ዓመተ 1978 ኣሃዱና ብርጌድ 31 ድሕሪ መሪር ናይ ምክልኻል ኲናት፣ ካብ ኣፍ ደገ ባረንቱ ኣዝሊቕና ኣብ መስመር ኣቑርደት ከረን ጋርሳይ እንገርነ (ቀርዑበል) ኣብ ዝተባህለ ቦታ ዓሪዳ ነቲ ብግብረ ሃይል ዝብል ውዳበ ብሓገዝ ሶብየት ሕብረት ክሳብ ኮራርምቱ ዝዓጠቐ ሰራዊት መግዛእቲ ንከተማና ከረን ከይኣቱ ንምምካትን ነቲ ብመዘና ኣልቦ መስዋእቲ ጀጋኑና ተኸፊልዎ ሓራ ዝወጸ ከተማታትና ንምክልኻልን ኣብ ሓያል ጥምጥም ዝነበርናሉ ወቕቲ ኢዩ ዝነበረ።
ኣብዚ ዝተጠቕሰ ጊዜን ቦታን ኣብ ከባቢና ተጋደልቲ ተጋድሎ ሓርነት ኤርትራን ተጋደልቲ ህዝባዊ ሓይልታት ሓርነት ኤርትራን ወይ ብእንዳ ሳበ ወይ’ውን ብሳልሳይ ሓይሊ ዝፍለጡ ተጋደልቲ ምምባሮም እዝክር። ኣብቲ ጊዜ’ቲ ብዕድመ ንኡስ በተሓሳስባ’ውን ብሱል እኳ እንተዘይነበርኩ ግን ክኣ ከም ኩሎም ፊተውራሪ ውዑይን ክፈልጥን ክምሃርን ከይደቀስኩ ዝሓድርን ኢየ ዝነበርኩ። ከምኡ ስለ ዝኾንኩ ድማ ንኣካያይዳ ተጋደልቲ ተ.ሓ.ኤ ኮነ ህ.ሓ (እንዳ ሳበ) ሓቲተ ዝሕበረኒ ዝነበረ ንምጽላሞም ምዃኑ ዳሕራይ ዝተሰወጠኒ፣ ብፍላይ ተጋደልቲ ሳልሳይ ሓይሊ እንዳ ሳበ ደሞዝ ተኸፊልዎም ዝጋደሉ ተጋደልቲ ምምባሮም ኢዩ። በታ ውስንቲ ዓቕመይ ክኣ ንሃገርካ ምግዳልሲ ብደሞዝ ኢለ እጽየፎም ነይረ። ብድሕሪኡ ኣብ ዝቐጸለ መድረኽ እቲ ኩነታት ተቐይሩ ብተ.ሓ.ኤ ተሃሪሞም ካብ ሜዳ ኤርትራ ድማ ከም ዝወጹ ተነጊሩና። ሽዑ ይዝከረኒ ብዓንተብኡ ብደሞዝ ተቖጺሩ ዝጋደል ድኣ ኣበይ ከየትክል ንብል ኔርና፣ ዘይምፍላጥ ሕሱም ድኣ ኮይኑ’ምበር ከምኡ ዘበለና ምኽኒያትስ ኣብ መንጎ ደሞዝተኛን ብዓል ዕላማን ዘሎ ፍልልይ ንጹር ስለ ዝኾነ ኢዩ።
ሎሚ ድኣ ድሕሪ 36 ዓመት እንታይ ኣምጽኦ ክብሃል ይክኣል ይኸውን እወ! ዘምጽኦ ኣምጺእዎ’ሎ። ንሱ ክኣ ዘለናዮ መድረኽ ጉዳይ ሃገርና ኤርትራ ኣብ ኣዚዩ ሓደገኛን ተሃዋስን ቀራና መንገዲ በጺሑ ዘለወሉን፣ ከም ሃገር ንሃሉ ዶ ኣይንሃሉ ኣብ ዘሰክፍ ኩነት ወዲቕና ዘለናሉ ህሞት ምዃኑ ሕልና ንዘለዎ ብሩህ እመስለኒ። ብመንጽሩ ክኣ ብጉልባብ “ምድሓን ሃገር” ዝቀላቐሉ “ኳሓሎ ዝመስሉ ኣንቛሮ” ይርኣዩ ምህላዎም ኢዩ። እዞም ዝጠቐስናዮም ሸነኻት ኩሎም ኣብቲ ብ ህ.ግ.ሓ.ኤ ዝተኻየደ ቃልሲ ንሃገራዊ ናጽነት መስረትን ሓብሓብትን ሓለፍትን ናይታ ብጸላም እንዳተኣከበት ንኽንደይ ንጹሃን ሙሁራን ሃገራውያን ተጋደልቲ ሂወት ብቃጻ ዝበልዐት ሕብእቲ ሰልፊ ዝነበሩ ኢዮም። ካብኦም ክኣ ብዘይካ ሓደ ክልተ ኣብዚ ዝሓለፈ ዓመታት ቃልሲ ኣንጻር ምልኪ ኢዶም ኣጣሚሮም ጥራይ ዘይኮነ አረ ገሊኦምስ ወረ ኣንጻር እዚ ፍትሓዊ ቃልስና ዝነበሩ ኢዮም። ሕጂ ግን ምልካዊ ስርዓት ኤርትራ ብሳላ ቃልሲ ሓፋሽ ብኹሉ መለኪዒታቱ እናተረመሰ ኣብ ዝመጽኣሉ እዋን ኣብ ሓደ ረፍዲ ያእዪ ናብ ናፈቕትን ደለይቲን ፍትሒ ተቐይሮም ንብዓት ሓርገጽ እንተነብዑ መን እሞ’ዩ ክዝንግዓሎም? ምስ እዚ ተኣሳሲሩ ሓደ ከብርሆ ዝደልዮ ንገር እንተሎ ድማ ኣብ ብዙሕ ኣጋጣሚ ካብ ክቱር ምረትን ግፍዕን ስርዓት ኢሳያስ ዝተበገሰ “ ተጋዲልኩም እንታይ ኣምጺእኩም? ዘይ ነዚ ጨካን ኢሳያስ ሓንጊርኩም ዝኣተኹም” ዝብል ኣዘራርባ ይስማዕ’ዩ። ኣብዚ ኣበሃህላ እዚ ሓደ ዘይስገር ሓቂ ኣሎ። ንሱ ኽኣ እቲ ኹሉ ንጹህ ተጋዳላይ ምእንቲ ሃገራዊ ናጽነት ክቃለስን ክስዋእን ከሎ እዞም ትርእይዎም እምበኣር ኢዮም ነዚ ኣረሜን ስርዓት ኣብ ምህናጽን ምሕንጋርን ተዋፊሮም ኣብዚ ደረጃ ዘብጽሕዎ። ኣብ መወዳእታ “ለያቡ ኣብ ምምቕቓል ይብኣሱ” ኮይኑ ነገሩ’ምበር ካብ ኢሳያስ ዝፍለዩ ኣይኮኑን። ሕጂ ኽኣ “ ወዲ ድሙ ነይገድፍ ግብረ እሙ” ከም ዝብሃል ወዮም ብስም “ መድረኽ ንሃገራዊ ዘተ” ዝብል መጸውዒ ዝንቀሳቐሱ ዘለዉ ደቂ ዕቁብ እቲ ነጻልን ኣግላልን ኣመስራርትኦም ከይኣክል እቲ ቅድሚ 36 ዓመት ብደሞዝ ምግዳል ንኽንጽየፎ ዝመሃሩና ረሲዖም ሕጂ ባዕላቶም ሃየ! “ካብ ውሽጢ ህጹጽ ናይ ለውጢ ጠለብ ይድለ ስለዘሎን ንዕኡ ዘተግብሩ ሰባት’ውን ስለ ዘለዉናን ከምኡ’ውን ገንዘብ ካብ ፈተውቲ ረኺብና ስለዘለና” እናበሉ ንግሩሃት እናተሃራረፉን ልዕሊ ኹሉ ክኣ ጸላም ከደኖ ኣኼባታት እናኣካየዱን ኣብ ፈቐድኡ ሰብ ክኸትቡ ይፍትኑ’ለዉ፣ ናይዚ ኣብነት ኣብ ዕለት 19 ጥሪ 2014 ዓ.ም ብኣቶ ዓንደብርሃን ወልደጊዮርጊስ ኣባል እታ ሕብእቲ ሰልፊ ዝነበረን ሕጂ ክኣ መስራትን መራሕን “ትንሳኤ ሕብእቲ ሰልፊ” ዶ ክንብላ “መድረኽ” ኣብ ሰሜን ሎንዶን ብሕቡእ ጸላም ከደኖ ኣኼባ ከምዝገበረ ይፍለጥ። ኣንቱም ሰባት ዝገርም እኮ’ዩ! እዚ ሰብ እዚ’ኮ ትማሊ ትማሊ ንህግደፍ ወኪሉ ኣብ በልጅዩም ኣብ ዝነበርሉ እዋን ኣንጻር ጉጀለ 15 ከድዓትን ተንበርከኽትን እንዳበለ ሰሚናራት የካይድ ከም ዘይነበረ ንዕኡ ይቕሬታ ከይሓተተ ሕብሩ ቀይሩ መጺኡ ሕጂ ተደናጋጺ ሃገርን ደሞክራሲ ክመስል እንተፈተነ “ክሰርቀኒ ዝረኣኽዎስ ክመልሰለይ ነይኣምኖ” ኢዩ ነገሩ።
ኣነ ኣብቲ ሃገራዊ ናጽነት ንምድላይ ን15 ዓመት ኣብ ዉዑይን ዝሑልን መድረኻት ክዋሳእ ከለኹ “ግቡእካ ጥራይ ግበር ድሓር ትሓትት” እናተባሃልኩ ንኽፉን ጽቡቕን ከምዘይረኣኹ ዝሓለፍኩ ሰብ ኢየ። እቲ ምንታይ ከም ኩሎም ስዉኣትን ህልዋትን ተጋደልቲ ድሓን ናጽነት ጥራይ ትምጻእ ካብ ዝብል ንጹህ ሃገራዊ ሕልና ተበጊሰ፣ ይኹን እምበር እዚ ኣተሓሳስባ እዚ ኣብ ምንታይ ደረጃ ኣውዲቑና ክኣ ንርእዮ ዘለና ኢዩ። ሕጂ ክኣ ዝሓለፈ ከይኣክል ኣብ ጉንዲ እዝነይ ብስም’ታ ንእስነተይ ዘብለኹላ ሃገረይ ናይ ጸላም ኣኼባታት እናተኻየደ ከምቲ ን15 ዓመትት ዝተጓነኽዎ ዳግማይ ክጓነ እሞ ሞይትካ ኢኻ ድኣ ዘይብሉኒ? እወ! ኣብዚ ኣበሃህላ’ዚ ካብ ውልቃዊ ስሚዒትን ኣተሓሳሳባን ካብ ብውልቂ ዘይምዕዳመይን ተበጊሰ ዝቃወሞም ዘለኹ ዝመስሎም ሸነኻት ክህልዉ ይኽእሉ ኢዮም። እንተኾነ ብሓጺሩ መልሰይ፣- መሰል ሓደ ከይተኸብረ መሰል ብዙሓት ክኽበር ኣይክእልን ኢዩ። ኢለ ጥራሕ ክሓልፎ እመርጽ።
ክቃለስ ኢየ ዝበለ ብኸምዚ ዝገብርዎ ዘለው ጸላም ከደኖ ነጻልን ኣግላልን ዘይኮነ ብእዉጅን ግሉጽን ኣገባብ ብዝመስሎም ክውደቡ መሰሎም እኳ እንተኾነ ግን ክኣ ብኣንጻሩ ኣቶም ሰብ ሓለፋን የማናይ ኢድ እቲ ስርዓት ዝነበሩን መስረትን መራሕትን እታ ጸሊም ታሪኽ ዘለዋ ሕብእቲ ሰልፊ ታሪኽ ንምድጋም ሕጂ’ውን ኣለና ዝብሉኒ እንተኾይኖም ዋእ! ደጊሞም እሞ ሞይትካ ኢኻ ድኣ ዘይብሉኒ? እምበር ክልተ ሳብ ክጽፋዕ ስለ ዘይኮንኩ ማዕረ እቲ ብቐዳማይ ደረጃ ዝቃለሶ ዘለኹ ስርዓት ህግደፍ ክዋግኦም ምዃነይ በዚ ኣጋጣሚ ከፍልጦም እደሊ እቲ ምንታይ ንግርህነተይን ግርህና ብጾተይን ተበሊጾም ንእስነትና ኣብሊዮም ከይኣኽሎም ሕጂ ክኣ ብሂወተይ ከለኹ ዕድመ ንኡሳን ኣሕዋተይ ክበልዑን ብስም ህዝበይን ሃገረይን ለሚኖም ዲዩ ወይስ ብምትላል መብጽዓ ኣትዮም ብዝረኸብዎ ገንዘብ ሰባት ክሓብሉ ሱቕ ኢለ ክርኢ ዕደ ነስኡ! ብድሆ! ክኣ እብሎም። ካብ ዘመነ ገድልን ድሕሪ ናጽነትን ኣትሒዞም ብስም ማሕበር ረዲኤት ኤርትራ ኣቶ ጳውሎስ ተስፋጊዮርጊሽ (ወዲብዓታይ) ብስም መጽናዕትን ምርምርን ኣቶ ዓንደብርሃን ወልደጊዮርጊስ ካብ ግብረ ሰናይ ማሕበራትን ዝተፈላለያ ናይ U.N ጨናፍርን ሓገዝ ናይ ምሕታት ተመክሮ ዘጥረዩ፣ ሕጂ ድማ ንህልው ጸገም ህዝብና ከም ማና ተጠቒሞም ከም ቀደሞም ሃብቲ ንኸኻዕብቱ ዝገብርዎ ዘለዉ ሃነፍነፍ ኩሉ ክነቕሓሉን ከለልዮምን በዚ ኣጋጣሚ የገንዝብ። እቲ ብስም ስድራ ቤት ኣቶ ዓንደብርሃን ኣብ ቤልጂዩም ተጠሪዩ ዘሎ ገዛ ንብረት ህዝቢ ኤርትራ ምዃኑ ዝረጋገጸሉ ወቕቲ’ውን ርሑቕ ኣይክኸውንን ኢዩ። ንኣቶ ጳውሎስ ወዲ ብዓታይ ወጽዓ ህዝብና ህጡር ቀውዖም ኮይኑ ካብን ናብን ብ first class ticket ሽነን ዝብልሉን ኣብ ብዓል ሓሙሽተ ኮኾብ ሆቴል ዘራጥጠሉ ጸጋ ኮይኑ ክቕጽል’ውን ብፍጹም ኣይንቕበሎን።
ሃረርታናን ባህግናን ንካልኣይ ጊዜ ክጭወ ኣይንፈቅድን።
ክንዕወት ኢና!
ኢሳያስ ኣስፍሃ።


text:
ስርዓት ህግደፍ ሓድሽ ውደባ ስለያ ወጻኢ ከካይድ ጀሚሩ።
ስርዓት ህግደፍ፡ ኣብ ወጻኢ ሃገራት ሃሱሳት ወዲቡ ንኤርትራውያን ዝስልየሉ መርበባት፡ “ጸሊም ማሕደር ሃሱሳት ህግደፍ ይገንጸል” ብዝብል ዜናዊ መኸተ ኣሰናን ተሓባበርታን ክቃላዕ ድሕሪ ምጅማሩ፡ ስለያዊ መርበባቱ ዳግም ክውድብን ክጽግንን ከምዝጀመረ ምንጭታት ኣሰና ሓቢሮም።
ኣብቲ ዝሓለፈ 3 (ሰለስተ) ተኽታታሊ መደባት ‘ጸሊም መዝገብ ወጦታት ህግደፍ’፡ ኣብ ኦክላንድ ዝምቕማጡ ዕሉል ሃሱስ ህግደፍ፡ ምኪኤል ተስፋጽዮን (ኣፍዑት)፡
ጸሊም መዝገብ ወይጦታት ስርዓት ህግደፍ ይገንጸል ! 3ይ ጸብጻብ
ጸሊም-መዝገብ ሃሱሳትን ወይጦታትን ህግደፍ ይገንጸል ! – 2ይ ጸብጻብ
ጸሊም-መዝገብ ሃሱሳትን ወይጦታትን ህግደፍ ይገንጸል ! – 2ይ ጸብጻብ
ጸሊም-መዝገብ ሃሱሳትን ወይጦታትን ህግደፍ ይገንጸል !
ውልቀ መላኺ ኣቶ ኢሳይያ ኣፈወርቂ ካብ ጊዜ ብረታዊ ቃልሲ ማለት ካብ 1976 ኣትሒዙ ዝተኣከበን ዝተጸንዐን ዝተሰነደን ንታሪኽን ቋንቋን ባህልን መበቆልን ሃይማኖትን ሃብቲ ባሕርን መሬትን ያታዊ-ሕግታትን ዘጠቓለለ፡ ብድምር ክሳብ ዓሰርተ ሓሙሽተ ሽሕ ገጻት ዝሓዘ ሰፊሕ መዝገብ፡ ዝኾነ ይኹን ቅዳሕ ከይተርፍ ኣጻርዩ፡ ብምሉኡ ነቲ ሰነድ ካብ ቤት ጽሕፈት መጽናዕትን ስነዳን ምርምርን ናብ ቤትጽሕፈቱ ብምውሳድ፡ ፡ ንኸይሕተም ከምዝኣገዶ ምንጭታትና ምስናይ መሪር ሓዘን ገሊጾም።


text:
ብመሰረት’ቲ ሓበሬታ፡ እቶም 3 ደቅንስትዮ ዝርከባኦም 12 ኤርትራውያን ካብ 2-17 ኣዋርሕ ኣብ ቤት-ማእሰርቲ ግብጺ ክሳቐዪ ድሕሪ ምጽናሕ ‘ዮም ብ 3 መስከረም ኣዲስ-ኣበባ ኣትዮም፡፡ እቶም 7 ኣባላት ሓይልታት ምክልኻል ከምዝነበሩ ‘ውን እቲ ሓበሬታ የመልክት።
ፋይናንሳዊ ማዕከን ህግደፍ ብዝተፈላለየ መንገዲ ንምስሳን፡ ኣጽዋር ንምሽማትን ናብ ዝተፈላለየ መኣዝናት ንምስግጋርን፡ ከምኡ ‘ውን እቲ ስርዓት ብኣትኵሮ ዝነጣጠፈሉ ውዲታዊ ተልእኾታት ንምስልሳል፡ ኣብ ዝተፈላለያ ሃገራት ወጻኢ፡ ተዋፊሮም ዝንቀሳቐሱ ዝነበሩ 19 ልኡኻት ህግደፍ ኣብ ቀይዲ ኣትዮም ከምዘለዉ ምንጭታት ሓቢሮም።
ፋይናንሳዊ ማዕከን ህግደፍ ብዝተፈላለየ መንገዲ ንምስሳን፡ ኣጽዋር ንምሽማትን ናብ ዝተፈላለየ መኣዝናት ንምስግጋርን፡ ከምኡ ‘ውን እቲ ስርዓት ብኣትኵሮ ዝነጣጠፈሉ ውዲታዊ ተልእኾታት ንምስልሳል፡ ኣብ ዝተፈላለያ ሃገራት ወጻኢ፡ ተዋፊሮም ዝንቀሳቐሱ ዝነበሩ 19 ልኡኻት ህግደፍ ኣብ ቀይዲ ኣትዮም ከምዘለዉ ምንጭታት ሓቢሮም።
ስርዓት ህግደፍ ብዘዋሃዶ ሽርሒ ንኣቡነ ኣንጠንዮስ ተኪኦም ፓትርያርክ ኦርቶዶክስ ቤተክርስትያን ኮይኖም ከገልግሉ ዝጸንሑ ኣቡነ ዲዮስቆሮስ ከምዝተኣሰሩ ዘይተረጋገጹ ሓበሬታት የመልክቱ።
ካብ ቅድሚ ሰለስተ ኣዋርሕ ኣትሒዞም ኣብ ቤትማእሰርቲ ዓዲ ኣቤቶ ተዳጕኖም ዝጸንሑ ኣርባዕተ ጋዜጠኛታት መንግስቲ፡ ስርዓት ህግደፍ ናብ ዘይተፈልጠ ቦታ ከምዝሰወሮም ምንጭታት ሓቢሮም።


text:
ናይ ኢየሱስ ምድራዊ ሕይወት ናይ መወዳእታ መዓልታትን ክሳብ ሰንበት ዘትንሳኤ ዘሎ ሕይወቱ እተብዕለሉን እትዝክረሉን ናይ ቅዱስ ሰሙን ብጋሴ ዝሕብር ሰንበት ሰንበት ዘሆሳዕና እዩ፡ ኢየሱስ ብዓጀብን ብውዕዉዕ ስምዒት ሕዝቢ ንጉስ እንክብል ዝኣወጆ ታሪኽ ዘዘንትው።
ስምዖን ተ. ኣርኣያ - ከተማ ቫቲካን
ንጽብሒቱ እቲ ንበዓል ዝመጸ ብዙሕ ህዝቢ፡ የሱስ ናብ የሩሳሌም ከም ዚመጽእ ሰሚዑ፡ ጨናፍር ኦም ስየ ኣልዒሎም ኪቕበልዎ ወጹ። እናጨደሩ ኸኣ፡ ሆሳእና፡ ብስም እግዚኣብሄር ዚመጽእ ንጉስ እስራኤል ብሩኽ እዩ፡ በሉ። ከምቲ፥ ኣቲ ጓል ጽዮን፡ ኣይትፍርሂ፡ እንሆ፡ ንጉስኪ ኣብ ጻዕብ ኣድጊ ተወጢሑ ይመጽእ አሎ፡ ኢሉ እተጻሕፈ፡ የሱስ ከኣ ጻዕብ ኣድጊ ረኺቡ ተወጥሖ (ዮሓ. 12. 12-15)
ምእመናን ብልማድ ሰንበት ዘሆሳዕና ብዝብል ስም ይገልጽዎ፡ ብትኽክል ግና ሰንበት ናይ ጐይታ ሕማም ተባህሉ እዩ ክጽዋዕ ዘለዎ፡ ስለምንታይ እታ መዓልቲ ምብጻሕ ኢየሱስ ናብ ኢየሩስላሌም እተዘንትውን፡ ቅድሚ ኣብ ስቕለቱ ዝተነብሮ ናይ መወዳእታ ፍስሃ ዝገልጽ እዩ፡ ሕጻናት መን እዩ ወይ መን ምዃኑ ከይሓተቱ፡ ይወድስዎን ንጉስ ይብልዎን፡ እዚ ኸኣ ኣብ ጸሓፍትን ፈሪሳውያንን ቁጥዔን ምረትን ይፍጥር።
ኣድጊ
ኣብ ጥንቲ ታሪኽን ሎሚ እውን እንተኾነ ንጉስ ዝውጠሖ ክቡር እንስሳ ፈረስ እምበረ ኣድጊ ኣይነበረን ኣይኰነን፡ ከምቲ ነቢይ ዘካሪያስ ዝብሎ፡ ኢየሱስ ፍሉዩ ንጉስ እዩ፡ እዚ ፍልዩ ንጉስ’ዚ ኣብ ጻዕብ ኣድጊ ተወጢሑ ናብ ኢየሩሳሌም ይኣትው፡… እቲ ትሑትን ኣገልጋልን ዝዀነ እንስሳ - ኣድጊ ከምጽእሉ እዩ ዝሓትት፡ ናብ ኢየሩሳሌም ዝኣትው ኣጽዋሩ ስሑሉን ሰራዊት እምሪሑን ወይ ብስልጣናት ተመሪሑ ኣይኰነን፡ ኣብ ማእክል እቲ ዕለታዊ ሕይወቱ ብጻዕርን ብመዓልታዊ ዕዩ ብዝመረሕ ሕዝቢ ተዓጂቡ እዩ ዝመጽእ፡ ናብዚ ሕዝቢ’ዚ ሰላምን ምሕረትን ሒዙ እዩ ዝመጽእ። ዓወት ዘቃልሕ ምእታው ናብታ ቅድስቲ ከተማ፡ ኢየሱስ ንዅሎም ወልደ እግዚኣብሔር ምዃኑ ይገልጽ፡ … ናይ ኢየሱስ መሲሕነት ቀዳማይ መግለጺ፡ እታ ኣድጊ፡ ኢየሱስ ናብ ድሕነት ዝመርሖ ናይ ሰብ ምድራዊ ሕይወት መግለጺ እያ፡ ካብ ሓጢኣት ሞትን ፍርድን ዝፈትሕ። ፍትሕዋ… ዝብል ቃል ደሓር እውን እቲ ብደቀ ምዝሙር ዝፍጸም እዩ፡ ዝተፈትሑ ትንሳኤ ዘበስሩ ደቀመዝሙርን ስዒቡ ንመሰካኽር ወንጌል ዝውክል እዩ።
… ኦም ስየ
ኦም ስየ እቲ ኣብ በቢ ዓመቱ ብሓንቲ እትጥጥዕ ቆጽሊ ኣቢሉ እዩ ዝሕደስ፡ ከምኡ እውን መሲሓዊ ትእምርቲ እዩ፡ ኣብ መንጐናን ከተማን ኣብ መንጐ እግዚኣብሔርን ሕዝብን ናይ ዘራኽብ ድልድል ትምእምርቲ እዩ፡ ክሳብ ራብዓይ ክፍለ ዘመን ኦም ስየ ኣብ ምስራቕ ክፍሊ ዓለም ኣብ እዋን በዓላት ሕዝቢ ዝጥቀመሉ መግለጺ በዓል እዩ ዝነበረ፡ ኣብ ምዕራብ ዓለም ግና ስየ ዘይቦቅል ብምዃኑ ብኦም ኣውሊዕ ይትካእ፡ ኣብቲ ኣውሊዕ እውን ዘየቦቕለሉ ስሜን ኤውሮጳ ንበዓለ ሆሳዕና ነቲ ስየ ኦም ብናይ ዕንበባታት ኣቑጻልን ጨንፈርን ይትክእዎ። ኣብ ምዕራብ ዓለም ሰንበት ቅድሚ በዓለ ፋሲካ፡ ብባህሊ ንቅድመ ምስጢረ ጥመቀት ዝምልከት ሊጡርጊያ ዝበዓለሉ ዕለት እዩ ዝነበረ፡ ኣም ስየ ሒዝካ ዝፍጸም መንፈሳዊ ዑደት ተቀባልነት ረኺቡ ኣብ ሊጡርጊያ ክሳዃዕ ንምግባር ብዙሕ ተደኺሙ እዩ።
ኣይሁዳዊ ኣናስር በዓለ ሆሳዕና
ኣብ ኣይሁድ ባህሊ በዓለ-ዳስ (ኣጕዶ) ወይ ሱኮት ብዝብል ስም ዝጽዋዕ በዓል ኣሎ፡ ምስቲ በዓለ ሆሳዕና ዝመሳሰል እዩ፡ ሕዝቢ እስራኤል ካብ ባርነት ምስሪ ናጻ ዝወጻሉ ዕለት ዝዝክረሉን ናጽነት ዝበዓለሉን ዕለት እዩ፡ ካብ ምስሪ ናጻ ምስተለቀ ነርበዓ ዓመታት ኣብ ኣጓዱ ከምእተቐመጠ ዝዝክረሉ እዋን እዩ፡ መሲሕ ልክዕ እዚ በዓል ኣብ ዝበዓለሉ ዕለት ክመጽእ እዩ ዝብል ትጽቢት እውን ኣሎ፡ ሕዝቢ ንመንፈሳዊ ንግደት ናብ ኢየሩስሌም ይኸይድ፡ ኣብ ቤተ መቕደስ ኣብቲ ኦም ስየን ኦም ጻጸን ቅርቅሃን ናይ እምነትን ጸሎትን ጽሞናን ትእምርቲ ዝበሃሉ ጨናፍር ኣብ ዘንበድብድ ዑደት ይሳተፉ፡
ተንቀሳቓሲ በዓል
ኣብ ነፍሲ ወከፍ ዓመት በዓለ ሆሳዕና ልክዕ ከም በዓለ ፋሲካ ቀዋሚ ዝበዓለሉ ዕለት የብሉን፡ ናይ ጐርጐሪዮስ ባሕረ ሓሳብ ንዝኽተሉ በዓለ ሆሳዕና ካብ ዕለት 22 መጋቢት ክሳብ ዕለት 25 ሚያዝያ ኣብ ዘሎ እዋን የብዕልዎ፡ ዓቢይ ጾም ኣብ በዓለ ሆሳዕና ኣይዛዘምን፡ ናብ ፋሲካ ዘሰጋግር ሳልስት ቅድመ ፋሲካ ሊጡርጊያ ካብ ሓሙስ ይጅምር።


text:
ናይ ሕይወት ታሪኻትን ጭቡጥ ጸገማትን ጥራሕ ዘይኰነ ምእንቲ ሰናይነት ንእንነብረሉ ዓለምን መላእ ዘረእሲ ሰብን፡ ክስማዕን ምስትውዓልን ዝሓትት መንፈስን ጠመተን ናይቶም 390 ናይ ከባቢ ኣማዞን ዓሌታት ደቀባት፡ ሎሚ ኣብቲ ኣብ ሃገረ ቫቲካን ኣብ ዝካየድ ዘሎ ዛዕባ ኣማዞን ኣብ ዝመክር ሲኖዶስ ብዝውክሉ ይቃላሕ፡ እቶም ዓሌታት ደቀባት ኣማዞን ናይ ባህልን እምነትን ሃብቲ ብምዃኖም እዚ ነቲ ብፁዓን ኣበው ሲኖዶስ ኣማዞን ንከመላኽትዎ ዝሓስብዎ መገድታት መሰረት እዩ፡ ኣብቲ ዝካየድ ዘሎ ሲኖዶስ፡ ነቲ ህልው ኵነታት ከባቢ ኣማዞን ብመንጽር ናይቲ ከባቢ ተቐማጦ ደቀባት ብምጥማት ኣብቲ ናቶም የዕንቲ ዘሎ ጠመተ እግዚኣብሔር ብምልላይ መወልን ምትሕብባርን ምትሕልላይን ምንእቕቓሕን ሓደስቲ ስርዓትን ኣማዞናዊት ቤተ ክርስቲያንን ዝብሉ ሓሳባት ኣብ ምቕራብ ይርከብ።
ስምዖን ተ. ኣርኣያ - ሃገረ ቫቲካን


text:
Radio Erena: 11 January 2016
ሕጽይቲ ተወዳዳሪት ንኣደ-መንበር ኮሚሽን ሕብረት ኣፍሪቃን ሚኒስተር ጉዳያት ወጻኢ ኬንያን ዶክተር ኣሚና መሓመድ፣ ኤርትራ ካብ እትርከበን ሃገራት ሕብረት ኣፍሪቃ ደገፍ ንምምርካብ ትሓትት።
እታ ሕጽይቲ ተወዳዳሪትን ንኣደ-መንበር ኮሚሽን ሕብረት ኣፍሪቃን ሚኒስተር ጉዳያት ወጻኢ ኬንያን፣ ዛጊት ናይ ኩለን ሃገራት ምብራቕ ኣፍሪቃ ደገፍ ከምዝረኸበት ካብ ኬንያ ዝተፈወነ ሓበሬታ ከረጋግጽ እንከሎ፣ ካብቲ ካብ ዞባዊ ጉዳያት ተነጺሉ ዝርከብ መንግቲ ኤርትራ ደገፍ ንምርካብ’ውን ናብ ኤርትራ ከምዝበጽሐት ኣመልኪቶም።
ዶክተር ኣሚና መሓመድ ብሰሉስ 10 ጥሪ ኣብ ኣስመራ ብምብጻሕ ምስ ፕረዚደንት ኢሳይያስ ኣፈወርቂ ተራኺባ፣ ብ መወዳእታ ናይዚ ወርሒ ኣብ ዝካየድ ምርጫ፣ ደገፍ ኤርትራ ከምዘድልያ ብወግዒ ሓቲታ።
ፍሉይቲ ልእኽቲ ፕረዚደንት ኡጋንዳን ሕጽይቲ ተወዳዳሪት ንኣደ-መንበር ኮሚሽን ሕብረት ኣፍሪቃን ሰሲል ኦግዋላ፣ ንተመሳሳሊ ዕላማ፣ ብ8 ሓምለ 2016 ኣስመራ ኣብ ዝበጽሓትሉ እዋን፣ ኤርትራ፣ ካብ ምብራቕ ኣፍሪቃ ንዝወዳደር ሕጹይ ከምእትድግፍ ፕረዚደንት ኢሳይያስ ከምዘረጋገጸላ ይዝከር።
እንተኾነ፣ ኤርትራ ካብ ኬንያን ኡጋንዳን፣ ነየነይተን ሕጽይቲ ከምዝድግፍ ብወግዒ እኳ እንተዘየፍለጠት፣ ኡጋንዳ እትርከበን ሃገራት ምብራቕ ኣፍሪቃ ንኬንያዊት ዶክተር ኣሚና፣ ይድግፋ ብምህላወን፣ ኤርትራውያን ንዶክተር ኣሚና ድምጻ ክትህብ ከምእትኽእል ይግመት።
ዶክተር ኣሚና፣ ካብ ኣባላት ሃገራት ሓባራዊ ዕዳጋ ምብራቓውን ደቡባውን ኣፍሪቃ ማለት (ኮሜሳ) ጥራይ ዘይኮነ ደገፍ ናይ 14 ኣባላት ሃገራት ምዕራብ ኣፍሪቃ – ኤኮዋስ’ውን ረኺባ ከምዘላ’ዩ ዝንገር።
ሕብረት ኣፍሪቃ፣ ካብ 22 ጥሪ 2017 ኣትሒዙ ኣብ ዘካይዶ ስሩዕ ኣኼባ፣ ሓዳስ ኣደ-መንበር ወይ ከኣ ሓድሽ ኣቦ-መንበር ክመርጽ’ዩ።
================


text:
ኣዛዚ ክፍለ-ግዝኣት ኪሪንጋ ፒተር ካካምባ፣ እቶም 80 ስደተኛታት ብመኪና ይጓዓዙ ከምዝነበሩን እንተይታሓዙ ነይሩ ናይ መብዛሕተኦም ህይወት ይጠፍእ ከምዝነበረ ሓቢሮም።
ካብ ሞንጎ’ቶም ዘይሕጋዊ ስደተኛታት እቶም ሰለስተ ብፃምእን ጥምየትን ስለዝደኸሙ ናብ ሆስፒታል ተወሲዶም’ዮም። እቶም ኣብ ጥቃ ዶብ ምስ ማላዊ ዝተታሓዙ ኢትዮጵያዊያን፣ ናብ ደቡብ ኣፍሪቃ ንምዝላቕ ሓሊኖም ዝነበሩ’ዮም።
ዶ/ር ቴሃ ንጋራ ኮምሽነር’ቲ ከባቢ’የን ‘ኣብ ቤት ምእሰርት ኣፅኒሕና ናብ ቤት ፍርዲ ክንወስዶም ኢና’ ኢለን። ካልኦት ኢትዮጵያዊያን ስደተኛት’ውን ኣብ ቤት ምእሰርቲ ከምዝርከቡ ገሊፀን።
ኢትዮጵያ ኣብ ታንዛንያ ቤት ፅሕፈት ቆንፅል ኣይከፈተትን። እንተኾነ መንግስቲ ኢትዮጵያ ብዛዕባ’ቶም እሱራት ኣዘራሪብኩም’ዶ ይፈልጥ? ንዝብል ዝቀረበለን ሕቶ እተን ኮምሽነር ‘ኣይፈለጥኩን። ምናልባሽ ኣይገደሱን ይኾኑ። ወይካኣ እዞም ሰባት ብዘይሕጋዊ ኣገባብ ካብ ሃገሮም ንከይወፁ ኣይፈቀዱሎምን ይኾኑ። ብዝኾነ ጊዜ ማእሰርቲ ምስዛዘሙ ንዓዶም ክንጥርዞም ኢና’ ኢለን።
ኬንያ ናይሮቢ ዝርከብ ኤምባሲ ኢትዮጵያ ንጉዳይ ታንዛንያ ዝከታተል ስለዝኾነ ብዛዕባ’ቲ ጉዳይ ሓቲተዮም ‘ካባኻ ኢና ንሰምዖ ዘለና። ተኸታቲልና ዝረኸብናዮ ሓበሬታ ክንህበካ ኢና ከምዝበልዎን እዚ ዜና’ዚ ክሳዕ ዝተሰርሐ ከምዘይረኸብዎን’፣ ኣሌክስ ኣዳም ዝተባሃለ ታንዛንያዊ ኣብ ዘይሕጋዊ ምዝውዋር ኢትዮጵያዊያን ይሳተፍ’ዩ ተባሂሉ ከምዝተኣሰረን ኣቀባሊና ገልሞ ዳዊት ገሊፁ።


text:
ዜናዊ ጸብጻብ 2ይ ጉባኤ ምትእስሳር ደቂ ኣንስትዮ ሰዲህኤThursday, 26 November 2020 09:36 Written by ቤት ጽሕፈት ዜና ሰዲህኤ
ምእትስሳር ደቂ ኣንስትዩ ሰዲህኤ፡ ብ14 ሕዳር 2020 ብኤለትሮኒካዊ መራኸቢ ብዙሃን ካለኣይ ጉባኤ ኣካይደን። ወ/ሮ ኣድያም ሓላፊት ቤት ጽሕፈት ደቂ ኣንስትዩ ሰዲህኤ ንተሳተፍቲ ጉባአ “እንቋዕ ብደሓን መጻእኩም” ብምባል መኽፈቲ ቃል ኣስሚዓ። ኣብቲ ዘስመዓቶ ቃል፡ ጉባኤ ኩሉ`ቲ ንሃገርና ኣካቢብዎ ዝርከብ ፈታኒ ኩነታትን ምዕባሌታቱን ብምጥቃስ ኣብ መስርሕ ምድላዉ ካላኣይ ጉባኤ ንዝተገብረ ዕቱብ ጻዕርታት ዝምልከት ብዝርዝር ኣቕሪባ። ብተወሳኺ ኣብ መጻኢ ነቲ ምትእስሳር ክቢድ ናይ ስራሕ ሓልፍነት ይጽበዮ ከምዘሎ ኣብሪሃ። ከምኡ‘ውን ሓለፍቲ ዞባታት ኣውሮጳን ሰሜን ኣመሪካን ወ/ሮ ኣልጋነሽ ያቆብን ወ/ሮ ኣስገደት ምሕረትኣብን በብተራ ንጽንዓት ቃልሰን፡ ተራ ደቂ ኣንስትዮን ኣግዳስነቱን ብምጥቃስ ኣቕሪበን። ኣቶ ተስፋይ ወልደሚካኤል ኣቦ መንበር ሰልፊ ዲሞክራሲ ህዝቢ ኤርትራን፣ ኣባላት ፈጻሚ ሽማግለ ብወገኖም ንጉዳይ ሓርነታውን ማዕርነታውን ኣግዕዞ ደቂኣንስትዮ ኤርትራውያን ብዝምልከት ሰፊሕ መብርህ ታት ህቦም።
ምትእስሳር ደቂ-ኣንስትዮ ሰልፊ ደሞክራስ ህዝቢ ኤርትራ፡ ኣብ ንጥፈታቱን ኣብ ጉዕዞ ዘጋጠምዎ ዕንቅፋታትን ዘጠቓለለ ጸብጻብ ብኣደ መንበር ወ/ሮ ገርግሽ ነጋሽ ድሕሪ ምቕራብ፣ ንዝቐረበ ጸብጻባት ተሳተፍቲ ጉባአ ብዕምቆት ተመያይጠናሉ። ድሕሪኡ ጉባኤ አትመርሕ ስክረታርያ ካብ ጉባኤኛታት ተመሪጻ። ወይዘሮ ኣስገደት ምሕረታብ፣ ወይዘሮ ኣልጋነሽ ያቆብን ወይዘሮ ፈቢን ግድወን ከኣ ኣባላት እታ ሰክረታሪያት ኮይነን።
ንድፊ ውሽጣዊ ሕግን ቅዋምን ምትእስሳር ደቂ-ኣንስትዮ ስዲህኤ፣ ድሕሪ ምንባብን አኹል ምምይይጥን ድሕሪ ምክያድን ጉባአ ብዲሞክራስያዊ ኣገባብ ኣጽዲቕዎ። ኣብ መጠጨረሽታ፡ ጉባአ ብመሰረት እቲ ዝጸደቐ ቅዋም ምትእስሳር ንመጻኢ ክልት ዓመታት አትመርሕል መሪሕነት ብዲሞክራስያዊ መንግዲ መሪጹ። እተን ምትእስሳር ደቂ-ኣንስትዮ ስዲህኤ ክመርሓ ኣብዚ ጉባኤ ዝተመርጻ ሽውዓተ ኣባላት አዘን ዝስዕባ አየን። ወ/ሮ ኣስገደት ምሕረትኣብ፣ ወ/ሮ ጸጋሂወት ሓጎስ ወ/ሮ ገርግሽ ነጋሽ፣ ወ/ሮ ሳባ ቕለታ፡ ወ/ሮ ምሕረት መኮነን፣ ወ/ሮ ገነት ተስፋገርግሽን ወ/ሮ ግደይ መሓሪን እየን።
ብድሕሪ እዚ ጉባኤ ነዚ ዝስዕብ ኣገደስቲ ውሳኔታትን ለበዋታትን ኣሕሊፉን።
- ምልካዊ ስርዓት ኣብ ልዕሊ ህዝብና ብሓፈሽኡ ኣብ ልዕሊ ደቂኣንስትዮ ከኣ ብፍላይ ዘፈጸሞን ዝፍጽሞ ዘሎን ኣስካሕካሒ ናይ ወጽዓ፡ ዓመጽን ግህሰት ሰብኣዊ መሰላትን ምቅላሕን ምቅላዕን ብዕቱብ ክስረሓሉ ኣስሚሩሉ።
- ጸረ-ምልኪ ንምቅላስ፥ ደቂኣንስትዮ ኣድማዒ ኣካል ናይ`ቲ ሓርነት፡ ማዕርነት፡ ፍትሕን ኣግዕዞን ሰብእዊ መሰላትን ዝጣበቕ ዓለም-ለኻዊ ምንቅስቓስ ብምዃን ዕዙዝ ምሕዝነት ምፍጣር።
- ዓቕምታትና ጠርኒፍና ኣድማዒ ቃልሲ ምእንቲ ክነካይድ ንሓባርዊ ስራሕ ዝዕድም ሃዋህው ምፍጣር።
- ንሕና ደቂኣንስትዮ ኤርትራ ኣብቲ ዝተናወሐ መስርሕ ሃገራዊ ቃልሲ ሃብታም ተመክሮ ስለ ዘለና፣ ምልካዊ ስርዓት ካብ ሃገርና ኣብ ምልጋስን፡ ምህናጽ ዲሞክራሲ፡ ፍትሒን ምውሓስ ዲሞክራስያውን ሰብኣዊ መሰላት ንምርግጋጽ፡ ሓርነታዊ ኣግዕዞ ደቂ ኣንስትዮ ንኽዕወት ንኹለን ማሕበራት ደቂኣንስትዮ ኤርትራውያን ዝውክል ማሕበር ንምምስራት ጻዕርታት ምክያድ።
- ንኹለን ኣባላት ሰልፊ ብኣካል ይኹን ብሞራል ንመስርሕ ምስንዳእን ምዕዋትን ጐባኤና ክውን ዝገበራ ኣሓት ብሓባር፡ ብፍላይ ንሓልፍቲ ምእትስሳር ቤት ጽሕፈት፡ ሓልፍቲ ዞባታትን ኣባላትን ደኺምና ከይበላ ንዘርኣየኦ ኣብነታዊ ተወፈይነተንን ኣድማዒ ኣስተዋጽኦአንን ዕዙዝ ምስጋና ይብጸሓየን።
ኣብ መደመደምታ ምትእስሳር ደቂ ኣንስትዮ ስዲህኤ ምስ ኩለን ማሕበራት ደቂኣንስትዮን ውልቀ-ስባትን ኣብ መኣዲ ሓቢርካ ምስራሕ ክጽመድ ደልውነታ ደጊሙ የረጋግጽ። በዚ ኣጋጣሚ`ዚ ነተን ኣብ ጐኒ ጨቋኒ ስርዓት ዘለዋ ደቂ ኣንስትዮ ናብ ሓርነታውን ማዕርነትውን ቃልሲ ክጽበራ መጽዋዕታና ነቕረብ።
ዓውት ንሓርነታዊ ቃልሲ ህዝቢ ኤርትራ!
ዓወት ንኣግእዞ ደቂ ኣንስትዮ ኤርትራ!
Interview Alghanesh Issack with Radio dimtsi HarnnetMonday, 27 April 2020 23:26 Written by Dimtsi Harnnet
ጋዜጣዊ መግለጺ ዋዕላ ኤርትራውያን ደቂ ኣንስትዮ ሰሜን ኣመሪካThursday, 13 February 2020 05:17 Written by ቤት ጽሕፈት ዜናን ብህልን ዞባ ሰሜን ኣሜሪካ ሰ.ድ.ህ.ኤ.
ሃገርና ኤርትራ ኣብ ትሕቲ ንህላዌኣ ዝደናደን ጽንኩር ኩነታት ኣብ ዘላትሉ እዋን፣ ካብ - ይኣክል ናብ ይከኣል - ኣብ ትሕቲ ዝብል ጭርሖ፣ ኤርትራውያን ደቂ ኣንስትዮ ካብ ኩሉ ክፍለ ሃገራት ኣሜሪካን ካናዳን ዝተሳተፈኦ ፣ ካብ 8 – 9 ለካቲት 2020 ኣብ ዋሽንግተን ዲሲ ዕዉት ዋዕላ ኣካይደና።
ኣብዚ ዋዕላዚ ፣ ደቂ ኣንስትዮ ኤርትራ ነብስና ወዲብና ኣብ ሓርነታዊ ቃልሲ ህዝብና ልዑል ተራ ክንጻወት ወሲና። ነዚ ውሳኔ እዚ ኣብ ግብሪ ንምውዓል፣ ብወለንተአን ኣወሃሃድቲ ክኾና ፍቓደኛታት ዝኽና ሸሞንተ ደቂ ኣንስትዮ፣ ነቲ ናይ ነብሰ ውደባ መስርሕ ክጅምርኦ ተወሲኑ። ተሳተፍቲ ዋዕላ ነናብ ቦታና ተመሊስና፣ ናይ ከባቢና ደቂ ኣንስትዮ ክንጥርነፍን፣ ጥርናፈና ከነሐይልን፣ ወከልትና ክንመርጽን፣ ናይ ከተማታትና ወከልቲ ብምልኣኽ ናይ ኩለን ከተማታት ወከልቲ ዘሳተፈ ናይ ሰሜን ኣሜሪካ ጥርናፈ ክንፈጥር ወሲና።
ከምኡውን፣ ታሪኻዊ ዋዕላ ኤርትራውያና ደቂ ኣንስትዮ ሰሜን ኣሜሪክ ነዚ ዝስዕብ ውሳኔታት ኣሕሊፍና፦
1- ልዑላውነት ሃገርና ኣብ ዋጋ ዕዳጋ ኣይኣቱን እዩ ፣
2- ዶብና መጣልዒ ውልቀ-መላኺ ስለዘይኮነ ፣ ብቕጽበት ክሕንጸጽ፣
3- ናይ ፖለቲካን ናይ ሕልናን እሱራት ብህጹጽ ክፍትሑ፣
4- ሃገርና ብቅዋምን ልዕልና-ሕግን ክትመሓደር እምበር፣ ብውልቀሰብ ክትምራሕ ኣይነፍቅድን፣
5- ሓይልታት ምክልኻል ኤርትራ ምእንቲ ህዝብን ሃገርን ኣብ ጎድኒ ህዝቡ ደው ክብል ንጽውዕ፣
6- ህዝቢ ኤርትራ ነዲሩ ዝጀመሮ ናይ ይኣክል ህዝባዊ ምንቅስቓስ ክቕጽልን ኩሉ ህዝቢ ክሳተፎን ንጽውዕ፣
7- ምእንቲ ፍትሒ ዝቃልሱ ሓይልታት ተቓውሞ፣ ልዑላውነት ሃገርና ኣብ ሓደጋ ወዲቑሉ ኣብ ዘሎ ህሞት ፍልልያቶም ኣወንዚፎም ሓደ ኢድ ኮይኖም ክሰርሑ ተደላይነቱ ህጹጽ ስለዝኾነ፣ ሓቢሮም ክሰርሑ ንጽውዕ፣
8- እንተ ብፍላጥ እንተ ብዘይፍላጥ ነመላኺ ስርዓት ዘገልግላ ደቂ ኣንስትዮ ምሳና ተጸንቢረን፣ ምእንቲ ድሕነት ህዝብን ሃገርን ክቃለሳ ንጽውዕ፣
9- ኣብ ምእንቲ ፍትሕን ሓርነትን ዝካየድ ቃልሲ ህዝብናን፣ ኣብ መሰል ደቂ ኣንስትዮ ኤርትራን ኣተኵርና ክንቃልሰ ኢና፣
10- ሞያውያን ኤርትራውያን ደቂ ኣንስትዮን ደቂ ተባዕትዮን በብሞያኦም ተራኺቦም፣ ኣብ ግዚ ውድቀት ህግደፍ ሃገርና ንምህናጽ ዝገብርዎ ምድላዋትን ተበግሶታትን ንድግፍን ነተባብዕን።
11- ምልካዊ ጉጅለ ህዝቢ ክኸፋፍል ዝጥቀሙሉ ሜላታትን ሽርሕታትን ክንነቕሓሉን፣ ኣብ ክንዲ ተመቓቒልና መፍቶቱ ንኸውን፣ ነቲ ሰራም ከፋፋሊን መቓቓሊን ስልትታቱን ሽርሕታቱን ብስሙር ድምጺ ክንነጽጎን ክነፍሽሎን ንጽውዕ።
ነጻን ልዑልዊትን ኤርትራ ንዘለዓለም ትንበር
ንጡፍ ግደን ሓይልን ደቂ ኣንስትዮ ንፍትሒ ሓርነትን ይዓምብብ
ፍትሒ ይንገስ ምልኪ ይፍረስ
ክብርን ዝኽርን ንጀጋኑ ስውኣትና
ዋዕላ ኤርትራውያን ደቂ ኣንስትዮ ሰሜን ኣሜሪካ
10 ለካቲት 2020


text:
ኣስተንትኖ ቃል ኣምላኽ መጋቢት 10-2018
ኣቦና አብ ሰማያት ትነብር . ……….
ሰላም ንዓኪ ኦ ማሪያም ………..
ስብሓት ንአብን ንወልድን …………::
ሉቃ.18:9-14
ኢየሱስ ንቶም ጻድቃን ምኻኖም ብርእሶም ዚምክሑ ንኻል ኦት ግና ዝን ዕቑ ዝነበሩ ድማ ኽመዚ ኢሉ መሰለሎም፦ “ ክልተ ሰብ ኣይ, እቲ ሓደ ፈሪሳዊ እቲ ኻል ኣይ ከኣ ተእባል ቀረጽ ኪጽልዩ ናብ ቤት መቕደስ ደየቡ። እቲ ፈሪሳዊ ደው ኢሉ ብልቡ “ ኦ ኣምላኽ! ከምቶም ካል ኦት ሰባት፥ ከተርቲ፥ ዓመጽቲ፥ ዘመውቲ፥ ወይ ከምዚ ተቐባሊ ቀረጽ እዚ ስለ ዘይኮንኩ አመስግነካ አለኹ። አብ ሰሰሙን ክልተ መዓልቲ እጸውም፥ ካብ ኩሉ ገንዘበይ ከአ ዕሽር አውጽእ” እናበለ ጸለየ። እቲ ተቐባል ቐረጽ ግና አብ ርሑቕ ደው ኢሉ፥ ዓይኑ ናብ ሰማይ ቓሕ ኬብል እካ ኸይደፈረ፥ “ ኦ አምላኸይ! ንአይ ንኃጥእ መሓረኒ” እናበለ አፍ ልቡ ይወቕዕ ነበረ። ገዛእ ርእሱ ልዕል ዜብል ኩሉ ኺዋረድ፥ ገዛእ ርእሱ ዜትሕት ኩሉ ግና ልዕል ኪብል እዩ እሞ እዚ ኃልፉ እቲ ጻዲቑ ናብ ቤት ኸም ዝተመልሰ እብለኩም አሎኹ።”
- ኣስተንትኖ
ናይ ሎሚ ቃል አምላኽ ጎይታናን መድኃኒና ኢየሱስ ክርስቶስ ብዛዕባ ጸሎት ንክምህረና ብምሰላ ብዛዕባ ፈሪሳውን ተቀባሊ ቀረጽን ጽሎት የዘንትወልና። አብ ግዜ ኢየሱስ ገለ ሰባት ንገዛእ ርእሶም ጻድቃን ምኻኖም ብርእሶም ዚምክሑ ንኻልኦት ግና ዝንዕቑ ነበሩ። ሎሚውን አብ ግዜና ዘሎ ሓቂ ኢዩ። አብ ቅድሚ እግዚአብሔር ፍሉያት፤ ቅኑዓት፤ ክስመዓና ይኽእል ኢዩ። አብነት ናይዚ ፈሪሳዊ ሎሚ ንዓና ዝምልከት ክኸውን ይኽእል ኢዩ፡፤ ኦ ኣምላኽ! ከምቶም ካልኦት ሰባት፥ ከተርቲ፥ ዓመጽቲ፥ ዘመውቲ፥ ወይ ከምዚ ተቐባሊ ቀረጽ እዚ ስለ ዘይኮንኩ አመስግነካ አለኹ። ንኽልኦት ግና ዘይአመንቲ፤ ዘቅኑዓት፡ ክንሓስብ ንኽ እል ኢና። መድኃኒን ኢየሱስ ክርስቶስ ግና በዚ ምሳሌ ገሩ እቲ ሓቀና አገባብ ጸሎት፡ አብ ቅድሚ አምላክ አቀራርባና መገዲ አገባብ ይምህረና። አብዚ ቃል አምላኽ እምበአር ክልተ መገዲ አነባብራ እምነትን አገባብራ ጸሎትን ንርኢ። እቲ ሓደ እቲ ፈሪሳዊ አብ ገዛእ ርእሱ ዝተአማመን፡ ንገዛእ ርእሱ ዘኽብር፤ ልዕሊ ሰባት ዝሓስብ፡ ንገዛእ ርእሱ አብ ቅድሚ አምላኽን ሰብን ቁኑዕ ዝገቢር። አብ ሰሰሙን ክልተ መዓልቲ እጸውም፥ ካብ ኩሉ ገንዘበይ ከአ ዕሽር አውጽእ” እናበለ ተግባራቱ በቲ ሓደ ከአ እቲ ተቐባሊ ቀረስ። አብ ቅድሚ እግዚአብሔር ድካ ኃጢአተኛ ምኻኑ አሚኑ ብርሑቕ ቆይሙ ብትሕትና ንእግዚአብሔር አምላኹ ምሕረት ዝሓትትን ዝጽሊን፡፤
እቲ ፈሪሳዊ አብ ቅድሚ እግዚአብሄር አይነበረን እንታይ ደአ አብ ቅድሚ ገዛእ ርእሱ፡ ምስ እግዚአብሔር አይዛረብን ይዋሳእን አይነበረን እንታይ ደአ ምስ ገዛእ ርእሱ። ንገዛእ ርእሱ ከመጉስ ይርከብ።
ጸሎት ኢቲ ተቐባሊ ቀረጽ ግና ብ እግዚአብሔር ቅቡል ነበረ። ኦ አምላኸይ! ንአይ ንኃጥእ መሓረኒ” እናበለ አፍ ልቡ እናወቕዕ አብ ቅድሚ አምላኽ ቀረበ። ብ አምላኽ ከአ ቁቡል ኮይኑ ተረኽበ። ምኽኒያቱ ትሕትና ዝመልኦ ሓቀኛ ናይ ጣዕሳ ጸሎት ዝለዝነበረ። እቲ ቀዳማይ ናይ ሓቀኛ ጸሎት መምዘኒ ትሕትና ኢዩ። ብድኻምነትካ ምእማን ኢዩ፡፤ ምሕረት እክምዝድሊየካ ፈሊጥካ ንምሕረት ቁሩብ ምኻን። አብዚ መሰረት ዘይገበረ ጸሎት ፍረ አይህልዎን፡፤
ስለዚ ወዲ ሰብ እምበኣር ምሕረት እግዚኣብሔር ንኸስተማቕር፣ ጸሎቱ አብ ቅድሚ አምላኽ ቅቡል ንኽኸውን እቲ እንኮ መጋበሪ ወይ መገዲ ብትሕትና አብ ቅድሚ አምላኽ አብ ምስጢረ ንስሓ ቀሪቡ “ ኦ አምላኸይ! ንአይ ንኃጥእ መሓረኒ” እናበለ ካብቲ ልዑል አምላኩ ምሕረት ምልማን ኢዩ። እዚ ናይ ምሉእ ሕይወትና ክርስቲያናዊ ጸዋዕታና ኢዩ።
ጎይታና ኢየሱስ ክርስቶስ “ለምኑ ኺወሃበኩም እዩ፥ ድለዩ ኽትረኽቡ ኢኹም፥ ማዕጾ ካሕኩሑ ኪረሓወልኩም ኢዩ። ከመይ ዝለመነ ኹሉ ይቕበል፥ ዝደለየ ይረክብ፥ ማዕጾ ዝካሕኮሐ ድማ ይረኃወሉ እዩ” ከምዝበለ ጸሎት ሓደ ካብቲ ቀንዲ ምስ እግዚአብሔር ዓሚቕ ርክብ: ዝምድና ንክህልወና ዝገቢር መሳሪሒ ኢዩ። ገዛእ ርእሱ ልዕል ዜብል ኩሉ ኺዋረድ፥ ገዛእ ርእሱ ዜትሕት ኩሉ ግና ልዕል ኪብል እዩ እሞ እዚ ኃልፉ እቲ ጻዲቑ ናብ ቤት ኸም ዝተመልሰ እብለኩም አሎኹ።”ስለዚ ገዛእ ርእስና ብምትሓት ኣብ ቅድሚ ኣምላኽና ቀሪብና ምሕረት ንለምን።
ስብሓት ንአብን ንወልድን …………::
Abba Hagos Tesfagabir


text:
ባርባራ ቡሽ በዓልቲ ቤት ፕረዚደንት ኣሜሪካ ነበር ጆርጅ ቡሽ ትማሊ ኣብ መበል 92 ዓመተን ካብዛ ዓለም ብሞት ተፈልየን።
ኣፈኛ ስድራ ቤት ንሞት ቀዳመይቲ እመቤት ነበር ባርባራ ቡሽ ዘረጋገጸ ኽከውን ከሎ ምክንያት ሞት ግን ኣይገለጸን።
ባርባራ ቡሽ ምስ ፕረዚደንት ኣሜሪካ ነበር ጆርጅ ቡሽ ኣብ 1945 ዝተመርዓው ክኾኑ ኸለው ክሳብ ሕጂ ካብ ዘለው ፐረዚደንትታት ኣሜሪካ ዝነውሓ ዕድመ ዘለዎ መርዓ ከምዝኾነ'ውን ይግለጽ።
ባርባራ ቡሽ እታ ካልኣይቲ ወዳ ንፕረዝደንት ኣሜሪካ ክኸውን ዝተመረጸ ቀዳመይቲ እመቤት እየን።
ኣብ 1994 ዝጸሓፍኦ ናይ ውልቀን መዝገብ ነቲ ኣብ ቤተ መንግስቲ ዋይት ሃውስ ዝነበረ ህይወተን መዓልታዊ ዘገርም ህይወት እዩ ክብላ ገሊጸነኦ ኔረን።
ባርባራ ቡሽ ኣብ ፖለቲካዊ ጉዳያት በዓል ቤተን ጣልቃ ከምዘይኣትዋ ንሶም'ውን ኣብ ምምሕዳር ገዛ ጣልቃ ከምዘይኣትው ኣብ ሓደ እዋን ምግላጸን ይዝከር።
ባርባራ ቡሽ ብግልጹ ኣዘራርባን ዘይንሳ ምምሳል ብዘይምፍታና ዝፍለጣ ቀዳመይቲ እመቤት ኣሜሪካ ነበር እየን።


text:
እስራኤል ብዘይሕጋዊ መንገዲ እዮም ኣትዮም ንዝበለቶም ብዓሰርተታት ኣሽሓት ዝቑጸሩ ኣፍሪቃዊያን ስደተኛታት ካብ ሃገራ ክወጹ ወይ ማእሰርቲ ከምዝጽበዮም ክትገልጽ ጸኒሓ ኣብ ዝሓለፈ መዓልታት ናይ መጀመርያ ስጉምቲ’ቲ ምስጓግ ከምዝጀመረቶ ይሕበር ኣሎ።
ሰበ ስልጣን ኢምግሬሽን እታ ሃገር ንኤርትራዊያንን ሱዳናዊያን ሓተቲ ዑቕባ ካብ እስራኤል ክወጹ ዝእዝዝ መምርሒ ክህቡ ከምዝጀመሩ ተሓቢሩ።
እስራኤል ነዞም ብዘይሕጋዊ መንገዲ ዝኣተው እዮም ዝበለቶም ኣስታት 40,000 ኣፍሪቃዊያን ስደተኛታት ክሳብ ወርሒ መጋቢት,2018 ብፍቓዶም ናብ ካልእ ሳልሳይ ሃገር ክኸዱ ወይ ማእሰርቲ ከምዝጽበዮም ክትገልጽ ምጽንሓ ይፍለጥ።
ሚካኤል ዝተባህለ ካበይ ምኳኑ ክሕብር ዘይፈቐደ ስደተኛ ናብ ሩዋንዳ ክጥረዝ ምኳኑ ካብ ክፍሊ ኢምግሬሽን እስራኤል ወረቐት ከምዝበጽሖ ይሕብር።
ንሱ እስራኤል ከምዚ ዓይነት ስጉምቲ ክትወስድ ጌጋ ምዃኑ ብምግላጽ ምክንያቱ ድማ እዞም ስደተኛታት ኣብ ዝኸድዎ ሃገራት ኣፍሪቃ ሞት እዩ ዝጸብዮም ይብል።
እስራኤል ግን ነዚ ጥርዓን ስደተኛታት ብምንጻግ መብዛሕትኦም ዝሓሸ ህይወት ንምምራሕ ዝመጹ ናይ ቁጠባ ስደተኛታት እዮም ትብል።
እቲ ነዞም ስደተኛታት ናይ ምስጓግ ውሳኔ እቶም ስደተኛታት 3,500 ናይ ኣሜሪካ ዶላር ተዋሂብዎም ብፍቓዶም ክወጹ ወይ ድማ ክእሰሩ ምኳኖም ይገልጽ። ሰብ ስልጣን እስራኤል እዞም ኣፍሪቃዊያን ስደተኛታት ንመለለይ ኣይሁዳዊያን ዝኾነ መንነት ኣብ ሓደጋ ዘእትው እዮም ከምኡ’ውን ኣብታ ሃገር ንዝረአ ዘሎ በብጊዚኡ ዝውስኽ ገበንን ምትሓት መነባብሮ ዜጋታት ተሓተቲ እዮም ይብሉ።
ኣብቲ ዝበዝሑ ስደተኛታት ዝነብርሉ ደቡባዊ ከተማ ቴል ኣቪቭ ትነብር እስራኤላዊት ማይ ጎላን ብሰንኪ እቶም ስደተኛታት ኣይሁዳዊያን ኣብ ጎደናታት ምዝዋር ከምዘይኸአሉ ትገልጽ።
ኣብ እስራኤል ዝርኸባ ትካላት ተሓላቒ ሰብኣዊ መሰላት ግን ነዚ ስጉምቲ መንግስቲ እስራኤል ዘይሕጋዊን ንዓለምለኸ ሕጊ ዘይኽተልን ዘይሞራላዊያን እዩ ይብሉ።
ካብ ሊበራል ፓርቲ’ታ ሃገር ዝኾኑን ኣባል ፓርላማን ሚካኤል ሮሲን እስራኤል መጻኢኡ ናብ ዘይተፈልጠ ሃገራት ኣፍሪቃ እያ ነዞም ስደተኛታት ትሰጉግ ዘላ ብተወሳኺ ሩዋንዳ ብዛዕባ’ዚ ምስ እስራኤል ስምምዕ ከምዘይብላ ትገልጽ ኣላ ይብሉ።
እዚ ከምዚ ኢሉ ከሎ ገለ ተሓለቕቲ ሰብኣዊ መሰላት ካብ ምጽናት ኣይሁድ ብናዚ ጀርመን ዝተረፉ ዜጋታት እታ ሃገር፡መራሕቲ ሃይማኖት፡ምሁራትን ኣበረርቲ ነፈርቲን ነዚ ስጉምቲ ምስጓግ ኣፍሪቃዊያን ስደተኛታት ብትሪ ይቓወሙ ኣለው።
ብኣሽሓት ዝቑጸሩ ሓተቲ ዑቕባ ኣብ ቤት ጽሕፈት ኢምግሬሽን እታ ሃገር ካብ ሰዓታት ወጋሕቲ ጀሚሮም ተሰሪዖም ይረአዩ ምህላዎምን ኣገልግሎት ዜና ሮይተርስ ይሕብር። እዚ ናይ ዑቕባ ሕትኦም ክሳብ ወርሒ ሚያዝያ እንተተነጺጉ ድማ እቶም ሓዳር ዘይብሎም ደቂ ተባዕትዮ ክልተ ምርጫ ኣለዎም ክእሰሩ ወይ ናብ ካልእ ሃገር ክስጓጉ።
ራቢ ናቫ ሃፊዝ ዳይሬክተር ክፍሊ ትምህርቲ ሰብኣዊ መሰላት እስራኤል እያ። ንሳ ብዛዕባ እዚ ስጉምቲ እስራኤል ከምዚ ትብል።
“ አጋይሽ ኣብ መንጎኹም እንተለው እቲ ዝበለጸ ቦታ ክትህቦም ይግባእ። ዝበለጸ ስራሕ ክትህቦም ይግባእ። እዚ እዩ እቲ ቅዱስ መጽሓፍ’ውን ዝብል፡ እዚ ኣነ ዝብሎ ኣይኮንኹን።”
መራሕቲ ሃይማኖት፡ ተማሃሮን ካብ ምጽናት ኣይሁድ ኣብ እዋን ናዚ ዝተረፉ ዜጋታት'ታ ሃገር ነዞም ሓተቲ ዑቕባ ኣብ እዋን እቲ ምስጓግ ክሓብኡ ይጽውዑ ኣለው።
ኣብረርቲ ነፈርቲ እታ ሃገር’ውን እዞም ስደተኛታት ዝስጎጉሉ ነፈርቲ ከምዘየብርሩ ይገልጹ ኣለው።
ወዲ 15 ዓመት ኮይኑ ቅድሚ ሸውዓተ ዓመታት ካብ ኤርትራ ናብ እስራኤል ዝመጸ ፊጎ ኣርባዕተ ጊዜ ናይ ዑቕባ ሕትኡ ምንጻጉን ኣቐዲሙ ንዓመትን ፈረቓን ተአሲሩ ከምዝነበረ ብምግላጽ ሕጂ’ውን ካብ ምስጓግ ማእሰርቲ ከምዝመርጽ ይገልጽ።
እስራኤል ኣብ 2012 ዓ.ም ምስ ግብጺ ዘዳውባ ዶብ ብሓጹር ቅድሚ ምእጻዋ ኣስታት 600,000 ስደተኛታት ን ምድረበዳ ሲናይ ብምቁራጽ ናብታ ሃገር ምእታዎምን ድሕሪ ምዕጻው እቲ ዶብ ድማ ኣስታት 20,000 ስደተኛታት ብመንገዲ ናይ ሕቡራት ሃገራት ትካል ስደተኛታት፡ ብወለንትኦምን ካልእ መንገዲን ካብ እስራኤል ምውጽኦም ይፍለጥ።


text:
ኩሎም ሲኢናቶም።
ብ.ኣበባ ኣብርሃ ቶሮንቶ ካናዳ
08/10/2013
ኣነበጃ ዶ ትብሊሎኺ ትንነዊ፧
ኣብራኽኪዶ ትጥፍጥፊሎኺ ተእውዪ፧
ንዓይ ዘይገብረለይ ዝነበረዶ ትብሊሎኺ ‘ናቖዘምኪ፧
ኩሉ ኣብከብድኺ ጌርኪ፣ ከይሰምዑኺ፣ ተዓጽኺ፣ እንዳበኸኺ፧
ዝብከየክስ ንስኺ’በር ወላድ መኻን
ንቡር ዝሰኣንኪ ምስ ደቅኺ ንቡር ምኻን
ጮንጊዑ ሰንዲዩኪ ከም ሩኳን
ኣብ ደገ የሕዲሩኪ ምስ ቁንጪ/ቱኻን፡
ሕሰምኪ ሪኡ ዝተሰደ ውላድኪ
ድሓን ክኣትወልኪ ጸሊኺ ሰጊድኪ
ኣይቀደወን ኣይረኸብክን ኢድኪ
ደቅኺስ ኣይሪኢዎ/ኣይሰምዕዎ ንዓኺዩ ዝብከየኪ፡
ይበኽየልኪለኹ
ፈይሰል ዝለበሶ ጋውን ስለዝነውሖ ብእግሩ ከይረግጾ ብጸጋማይ ኢዱ ጨቢጡ ንላዕሊ ብምስሓብ’ዩ ዚንቃሳቀስ። ስልማት ዛግረ ወናኒ $40 ሽሕ ናቕፋ መዳልያ ኮይኑ ኪሓልፍ ጥርጥር ኣይነበሮን።ኣብቲ ብላቭ ሱኬር ዝፍለጥ መራኸቢ ቦታ ካብ ካልእ ዝተፈላለያ ዝበዝሑ ቤተሰብ ተመረቕቲ’ያ ኣአንጊዳ።
መሰል ሕቶ ዑቕባ ብኣህጉራውን ዘቤታውን ሕግታት ‘ዩ ዝመሓደር። በዞም ሕግታት እዚኣቶም ዝተሰማምዑ መንግስታት ከኣ፡ መምዘኒታት ዑቕባ ንዘማልኡ ሰባት ድሕነቶም ክሕልዉሎም ግዴታ ኣለዎም። መሰል ሕቶ ዑቕባ ኣካል ዘቤታዊ ሕጊ ዓባይ-ብሪጣንያ እዩ።
መሰል ሕቶ ዑቕባ ብኣህጉራውን ዘቤታውን ሕግታት ‘ዩ ዝመሓደር። በዞም ሕግታት እዚኣቶም ዝተሰማምዑ መንግስታት ከኣ፡ መምዘኒታት ዑቕባ ንዘማልኡ ሰባት ድሕነቶም ክሕልዉሎም ግዴታ ኣለዎም። መሰል ሕቶ ዑቕባ ኣካል ዘቤታዊ ሕጊ ዓባይ-ብሪጣንያ እዩ።
እቲ ንህዝቢ ብፍላይ ከኣ መንእሰያት ዓዲ እንግሊዝ ኣጋጢሙ ዘሎ ብኻራ ምቅትታል ንኤርትራውያን ‘ውን ኣረኻኺቡልና ኣሎ።


text:
ስርዓት ህግደፍ፡ ናብ ወጻኢ ክኸዱ ንዝደልዩ ኤርትራውያን ከምመሰጋገርቲ (Human Traffickers) ተመሲሎም ብምስራሕ ኣሽሓት ዶላራት ድሕሪ ምምልጣጦም ተመሊሶም ከእስሩዎም መምርሒ ዝህብ ምስጢራዊ ተዘዋዋሪ መልእኽቲ ከምዘመሓላለፈ እሙናት ምንጭታት ካብ ኤርትራ ሓቢሮም።
ሎሚ 3 ነሓሰ፡ ልክዕ 47 መዓልታት ቅድሚ ‘ታ ነጥበ መቐይሮ ትስፉው ግስጋስ ኤርትራ ኣብ ክንዲ ምዃን፡ መኻልፍ ኮይና ኣብ ታሪኽና ኩርኳሕ ቦታኣ ዝሓዘት 18 መስከረም 2001፡ እወ፡ እቶም ንናጽነት ኤርትራ ዘበጅዉዎ ንእስነትን ህይወትን ከየርወዮም፡ ዝለኣኹዎም ኣሽሓት ጀጋኑ ዝተሰውኡሉ ሃገር ንምድሓን ዲሞክራስያዊ ለውጢ
ኣብ ኣስመራ ዘሎ ምምሕዳር ህግደፍ ድኻምን ዘይሜላዊ ኣተሓሕዛን ኣሰራርሓ ተቓወምትን መሰረታትን ገምጊሙን ተታባቢዑን እንሆ ሸርሓዊ መስምር፡ ዕንወትን ንምስፋሕፋሕ ኣጽፋሩ ስሒሉ በቲ ቀንዲ ናይ ስለላ መርበቡ ክቕጽሎ ይህንደድ ኣሎ። ኣብ ከርሲ ሃገር ዘሎ ህዝብና ኣብ መንጎ ሕማምን ዓጸቦን ብዓቢኡ ድማ ፍትሐ-ኣልቦ ዝዓብለሎ ዕለታዊ መነባብሮ ኮነ ክጻወሮ ዘይክእል፣ ወስ ዘየብል ሓለዋን ዘይንቡር ምቁጽጻርን ከይኣኽሎ፤ ምስቶም ኣብ ግዳም ተሰዲዶም ዝርከቡ ደቁ፣ ብሰላም ከይነብር በቶም ንኤርትራዊ ዝተሰደለን ሃገራት ክስልዩ ዘዋፈሮም ናይ መርበቡ ኣቢሉ ናይ ዓመጽ ዓንኬላት ይዝርግሕ።
ኣብ 41 ብጽኑዕ ዝሕለዋ ዝነበራ ኮምፒተራት ተኸዚኑ ዝነበረ ኤለትሮኒካዊ ሰነዳት ቤት ጽሕፈት ፕረዚደንት ኤርትራ ብ25 ሰነ 2009 ብምሉኡ ተጓሕጕሑ ከምዝተወስደ ምንጭታት ሓቢሮም::
ኣብ 2ይ ክፋል ጽሑፈይ ኢሳያስ ኣፈወርቂ ኣብ መስርሕ ቃልሱ ንናቱ ስልጣን እምበር ንጉዳይ ህዝቢ ኤርትራ ቀዳምነት ይህቦ ከምዘይነበረ ሓቢረ ነይረ፡፡ ካብዚ ድርኺት’ዚ ነቒሉ ሓደ ምስጢራዊ ሰልፊ ከም ዚመስረተ ‘ውን ተኸታቲልና፡፡ ኣብ 1977 ዓ.ም. ድማ ሓቅን ፈጠራን ደባሊቑ ነቲ ናይ ሰልፊን ናይ ውድብን ዝሰመዮ ጉባኤታቱ ከምዘካየዶ ርኢና፡፡


text:
Asmarino | Eritrea: Abeba Tesfaghiorgis መንፈሳዊ ማዕበል፡ ህዝባዊ ሰላማዊ ምንቅስቃስ
June 17 2018
መንፈሳዊ ማዕበል፡ ህዝባዊ ሰላማዊ ምንቅስቃስ
ክቡር ህዝቢ ኤርትራ፡ ክቡራት ኣሓተይ፡ ኣሕዋተይ፡ ደቀይ፡ ደቂ ደቀይ፡
ከመይ ኢልኩም ቀኒኹም፡ ከምይ ኢልክን: ቀኒኻን፡ ኣነ ብዘይካ እቲ ብ ኣለክሳንደር ዝተኣወየ ናይ ልብያ ኣውያት፡ ዝግባእ ኣቃልቦ ዘይምሃብ ምሽቃልን፡ ሕጂ ድማ ናይ ኢትዮጵያ ሓዲሽ ጠቅላይ ሚንስተር ብዝተዛረቦ ናይ ሰላም ድልየት፡ ንሕና ስቅ ብምባላና ዘስደምመኒ ዘሎን እንተዘይኮይኑ፡ እግዚኣቢሄር ይመስገን ጽቡቅ ኣሎኹ።
እምባኣር ሎሚ መንፈሳዊ ማዕበል፡ ህዝባዊ ሰላማዊ ምንቅስቃስ ዝብል ኣርእስቲ ሒዘ እንሆ ቀሪበ ኣሎኹ።
ህዝቢ ኤርትራ ከቢድ ዋጋ ከፊሉ፡ ናይ ደባይ ኩናት ተጠቂሙ፡ ዝተሰርቀ ናጽነቱ መሊሱ። በዚ ከምዚ ኣገባብ፡ ዓለም ዘደነቀ፡ ዓወት ስለ ዝረኸብና ግን፡ ፕረዚደንት ኢሳያስ ኣፈወርቂ፡ ኣብ መንጎ ናይ ደባይ ኩናትን፡ ከም ሃገር ኳንካ ኣትኪልካ - 90,000,000 ህዝቢ ምስ 5,000, 000 - ምውጋእ፡ ፍልልዩ ሰማይን ምድርን ክነሱ፡ ምስቶም ሰብ ተመክሮ ላዕለዎት ተጋደልቲ: ኣብ ኤርትራ ብኣመራርሓ ኩናት ዘመስክሩ ከይተማኸረ፡ ኣብ ኩናት ኣቲና። ካብቲ ሒዝኩሞ ዘለኽም ሜሬት’ሞ ዉጹ፡ ንዝርርብ ክጥዕም ተባሂሉ ምስ ተሓተ፡ ኢሳይስ ኣፈወርቂ፡ ኣዳዕዲዑ ካብ ባድመ ኣይንወጽእን ኢና፡ “ካብ ባድመ ወጻእና ማለት፡ ጽሐይ ሞይታ ማለት’ዩ” ኢሉ ከብቅዕ፡ ሰራዊት ኢትዮጰያ ሺሾ ኮይኑ ምስ መጸ ግን፡ መብዛሕትኦም ናይ ሳዋ ታዓላመቲ መንእሰያት፡ ከምቶም ቀዳሞት ኣያታቶም ንዕላማ ኢሎም ገና ከይሰወቱ፡ ዝሓረሩ፡ ዝተዓጽዱ፡ እዚኣቶም ድማ ከይሰወቱ ሓሪሮም፡ ተዓጺዶም፡ ሃሊቆም፡ ተሰዊኦም። ብሸነኽ ኢትዮጵያ’ውን እንተኾነ ብዙሓት ሃሊቆም’ዮም። ፕረዚደንት ኢሳያስ፡ እዚ ፍሽለት ኣዚ ምስ ተረኽበ፡ ሬሳታት’ኳ ኣይተላዕለ፡ ዕስለ ሃመማ ኣብ ዕቋር ረሰሓ ማይ ኣትዮም ከም ዝሞቱ ቆጺሩ’ዩ ይመስለኒ፡ ሕንኽ ከይበለ ከም ቀደሙ ኣብ ባራት ኣስመራ ክሰትን፡ ክሰክርን ሐዲሩ።
ክቡር ህዝቢ ኤርትራ፡ ኣብቲ እዋን’ቲ እዚ ምስ ሰማዕኩ፡ ብዛዕባ ኣብራሃም ሊንኮን፡ ቀደም ዘንበብክዎ ዘኪረ። ቅድሚ ሕጂ’ውን ኣብ ገለ ጽሑፋተይ ጠቂሰዮ ነይረ። ኣብራሃም ሊንኮን ፕረዚደንት ከሎ፡ ኣብ መንጎ ሰሜንን ደቡቡን ኣመሪካ ብርቱዕ ኩናት ኣብ ዝካየደሉ ዝነበረ እዋን፡ ሓደ ሚሊሽያ መንእሰይ፡ ሓላው ናይ ኣጽዋር መኽዘን ኮይኑ ደቂሱ ምስ ተረኽበ፡ ሀገር ኣብ ሓደጋ ኣውዲቅካ፡ ተባሂሉ፡ እቲ ናይ ሚሊታሪ ቤት ፍርዲ ንሞት ፈሪድዎ። ስድርኡ ናብ ፕረዚደንት ምስ ጠርዑ፡ ፕረዚደንት ኣብራሃም፡ እቲ መንእሰይ፡ ጓሳ ማል፡ ከብቱ ጉሱይ ዊዕሉ ብሸዓኡ ምድቃስ ስለ ዝለመደ ድኣ እምበር፡ ሀገሩ ኣብ ሽግር ከእቱ ኣይኮነን ደቂሱ። ሀገርካ ትደልየካ ኣላ፡ ተባሂሉ ብድድ ኢሉ ምምጽኡ፡ ክምስገን ድኣ እምበር፡ ንሞት ክፍረድ ኣይግብኦን ኢሉ፡ ምስዚ ክንድዚ ሓላፍነቱ፡ ለይቲ ተለግራማት ክቅበልን፡ ክስድድን እናሓደረ፡ ኣብቲ እሱር ከይዱ፡ ኣዛራሪቡ ነጻ ሰዲድዎ። ፕረዚደንት ሊንኮን ትንፋስ ሓደ ሰብ ብከንቱ ክትጠፍእ ሕልንኡ ኣይተቀበሎን። ፕረዚደንት ኢሳይስ ግን፡ ሞት ሓደ ሰብሲ ይትረፍ፡ ህልቂት ናይ ኣሽሓት መንእሰይ ፈጺሙ ቅጭጭ ኣይበሎን።
ብዝኾነ፡ ብምኽንያት እዚ ናይ ዶብ ውግእ፡ ኣሽሓት ኤርትራውያን ካብ ኢትዮጵያ ምስ ተሰጉ፡ ጉዳሳት ሙሁራት ኤርትራውያን 9 ኣቢሎም ዝኾኑ ኣኼባታት ኣካይዶም፡ እቶም ስደተኛታት ከመይ ጌይሮም ከም ዝሕገዙ ምስ ተዛራረቡ፡ ዜጋታት ንሰላም፡ Citizens for Peace ዝብል ማሕበር ኣቁሞም። ዕሙቅ ዝበለ መጽናዕቲ ምስ ገበሩ ድማ፡ ሰደተኛታት ኣብ ውሽጢ ዓዲ ዝተማዛበሉ፡ ማለት internally displaced ተባሂሎም ኣብ ሕቡራት መንግስትታን፡ ከተማታት ኢውሮጳን ኣመሪካን፡ ካናዳን እናዞሩ፡ እቲ ሽግር ከቃልሑን፡ ሓገዝዎም ክብሉን ጎስጓስ ገይሮም። ኣብዚ ጥራይ ኣይተወሰኑን፡ ነዞም ስደተኛታት እዚኣቶም ብዛዕባ ሰላም ንክልተ ማዓልትታት ሰሚናራት ኣካይዶም። እቲ ሕርቃንን፡ ናይ ሕነ ምፍዳይ ስሚዒታትን ተሪፉ፡ ምስ ኢትዮጵያውን ኣሕዋቶምን፡ ጎረባብቶምን ብሰላም ክነብሩ ከም ዝደልዩ ምስ ገለጹሎም፡ ዜጋታት ንሰላም፡ ናይ መንግስቲ መርገጺ ብዘይኣገድስ፡ ምስ ከምኣቶም ዝኣመሰሉ፡ ዘይመንግስታውያን ማሕበራት ኣብ ኢትዮጵያ ዘለው ተራኺቦም፡ ኣብ መንጎ ክልተኤን ሀገራት፡ ውግእን፡ ምቅሕሓርን፡ ጽልእን፡ ኣኽቲሙ፡ ሰለም ክሰፍን ነንመንግስቶም ክደፋፍእወን፡ ፈለማ ኣኼባ ኣብ ኖርዋይ ኣካይዶም። ከም ኣጋጣሚ ኣብቲ ኣዋን’ቲ ፕረዚደንት ናይ ኣስመራ ዩኒቨርሲቲ ተማሃሮ፡ ተኣሲሩ ኣብ ቤት ፍርዲ መጺኡ። ተማሃሮ ተኣኪቦም ኣብቲ ቤት ፍርዲ ምስ መጹ፡ ኮማንዶስ እናቀጥቀጡ ኣብ ዓበይቲ መኻይን ሰቂሎም፡ ናብታ ብዋዒኣ ሲኦል ዝኾነት ዊዓ ወሲዶም፡ ክልተ ተማሃሮ ብጽሓይ ዝኣክል ምስ ሞቱ፡ ዜጋታት ንሰላም በተን ሽዑ ነጻ ዝነበራ ጋዜጣታት፡ ተማሃሮ ሰብእዊ መሰሎም ከም ዝተገፈን፡ ማዕረ ንክልተ ተማሃሮ ሓደጋ ሞት ከም ዝበጽሖም ንህዝቢ ነጊሮም። ከምዚ ብምግባሮም መንግስቲ ኣዝዩ ተቆጢዑ፡ ክውሓጠሉ ኣይከኣለን። እታ ዓብይ ተስፋ ዝነበራ ማሕበር ድማ መኺና ተሪፋ። እቲ ናይ ዶብ ኩናት ደው ምስ በለ፡ ኣጎልጉለት ናይዘን ነጻ ጋዜጣታት እዚኣትን መንግስቲ ኣይደለዮን፡ ናይዞም ተማሃሮ ናብ ሞት ዘብጽሕ ግፍዒ ምቅላሕን፡ ካልእ ሐድሓደ ነገራት ምስ ተወሰኾ ድማ ነተን ጋዜጣታት ምዕጻው ጥራይ ዘይኮነ፡ ነተን ኣካየድተን’ውን ኣሲሮሞም። ኩላትና ከም ንፈልጦ ድሃዮም ዝፈልጥ ሰብ የሎን።
ክቡር ህዝቢ ኤርትራ፡ ሓደ ተማሃራይ፡ ወለዱን መማሃራኑን ጥራይ ኣይኮኑን ዘምህርዎ፡ ብሙሉኡ እቲ ህብረተሰብ’ዩ። ጠቅላላ ናይ ምክያድ ወጻኢታት ናይታ ቤት ትምህርቲ ካብ መንግስቲ’ዩ ዝኽፈል። መንግስቲ ድማ ካብ ህዝቢ ብርሃጹ ዘምጽኦ ገንዘብ፡ ብቀረጽ ገይሩ ንኹሉ ይዓምም። ሓደ ሙሁር ተማሂሩ፡ ንህዝቢ ከገልግል እምበር፡ ተማሂሩ፡ ንርእሱ ጥራይ ናብርኡ ከጣጣሕ ኣይኮነን። ህዝብና ለቅሓ ኣይፈቱን’ዩ። እንተተለቅሔ ድማ - ናይ ሕጂ ኣይንርኤ - ከይከፈለን ኣይድቅስን’ዩ፡ ሓደ ሰብ ተዓድዩ፡ ምኽፋል እንድሕሪ ስኢኑ፡ ሻህን ብኑን ኣዳልዩ፡ ንቤተሰቡን፡ ፈተውቱን ጸዊዑ ኣግሂዱ ቅለቱኒ’ዩ ዝብል፡ ብኸከም ዓቅሞም ዘዋጽእዎ ድማ ለቅሕኡ ይኸፍል። እምባኣር ተሚሂሩ ንህዝቢ ብቅኑዕ መገዲ ዘየገልግል፡ ንረብሐ ህዝቢ ዘይገልግል፡ እንተኾይኑ ከምቲ ክኸፍል እናኻኣላ ዘስቅጥ፡ ነውራም ተለቃሒ’ዩ።
ኣብዚ ዝሓለፈ 27 ናይ ጸልማት ዓመታት፡ ምሁራት ኹኑ፡ ዉዱባት፡ በርጌሳዊ ማሕበራት ኣብ በበይኑ ጊዜ፡ በብሓደ ወይ በብንእሽቶ ጉጅለ፡ ግቡኦም ገይሮም ክኾኑ ይኽእሉ’ዮም። ሓቢሮም፡ ንህዝቢ ዘዕግብ፡ ካብዚ ስኦል እዚ ዘውጽእ ተግባራት ግን ገይሮም ክብል ኣይክኣለን። ፍትሕን፡ ፍቅርን፡ መለዮኦም ገይሮም፡ ካብ ዝሓለፈ ጌጋታቶም ይኹን፡ ጌጋታት ህዝቢ ተማሂሮም፡ ዝትክእዎም መንእሰያት ኣፍሪዮም፡ ንጹር ዝርዝር ዕላማ ኣብ ናይ ትመጽእ ኢርትራ ገሊጾም፡ ላዕልን ታሕትን ኢሎም ተጻፊዖም፡ ሕሰም ስደታኛታት ኣቃሊሎም፡ ስለ ዘይተጓዓዙ እዮም ዘይትዓወቱ። ዜጋታት ንሰላም እቶም ጀመርቲ ሙሁራት - Founding Members - በይኖም ኣይኮኑን እቲ ኣደናቂ ስራሕ ዝሰርሑ። ኣብነታዊ ስርሖም ርእዩ፡ ህዝቢ ስለ ዝሰዓቦም’ዩ። ምሁር ክብሃል ከሎ፡ ናይ ዘመን ደግሪ ዘምጽኤ ጥራይ ኣይኮነን፡ ብዝያዳ’ኳ ተመክሮ ዝማሃሮ፡ ካብ መጽሓፍ ኣንቢብካ ዘይርከብ ኣፍልጦን ኣኽባር ፍትሓን፡ ተገዳስነትን ዘለዎ እዩ።
እምበኣር ዝሓለፈ ሓሊፉ እንድዩ፡ ኣብዚ ተኣፋፊ እዋን’ዚ፡ ምሁራት ዕዳኦም ክኸፈሉ፡ በርጌሳዊ ማሕበረት ብሓዲሽ መንፈስ ክትንስኣ ግቡእ’ዩ። ዉዱባት፡ ናይ ዝሓለፈ ንቁጽ ምትርካስ፡ ገዲፎም፡ ታሪኾም ተሰኒዱ ከም ታሪኽ ክዝከር ጥራይ’ዩ ዝግብኦ። “ኣይ ንሕና እንዲና ንፈልጥ” ኢልካ ምእንታት፡ ደቅኻ ኣብቲ ዝበለጸ ናይ ምዕራባውያን ሃገራት ቤት ትምህረቲ እናምሃርካ፡ እቲ ናይ ጽባሕ ተካኢ ወለዶ፡ መንእሰይ ሃገርካ ክእሰር፡ ክስደድ፡ ኣብ ባሕሪ ክሽመም፡ ክሕረድ፡ ክሽየጥ፡ ክልወጥ፡ ክንዲ ንዓለም ኡይ ትብል፡ ሐገዛት ካብ ገበርቲ ሰናይ ክትረክብ ትዋናጨፍ፡ ሓገዛት ረኺብካ ንስደተኛ ተስፋ ትኸውን፡ ኣለውና’ባ ኢሎም ስቃዮም ዝቃለል፡ ልብኻ ተሪሩ፡ ዝርኤ ድንጋጸ ዝባህል ዘይብልካ፡ ሙሁራት ኢና፡ ናይ ሜዳ ንመሪሕነት ዘብቅና፡ ተመክሮታት ኣለና፡ ዝብል ትምክሕቲ ብኣፍ ዘይተተምብሄ፡ ንሰብ ከተረድእ ኢልካ፡ ካብ ሓደ ዓዲ ናብ ካልእ ዓዲ ምጽፋዕ - shuttle diplomacy ይብልዎ እዞም ዓዲ - ዉዱቅ ዓዲ ዘይግብር፡ ህዝቢ ናይ ሰላምን ፍትሕን ሃንቀውትኡ ፈጺሙ ዘየርዊ’ዩ። ብስነስርዓት እንዶ ሓቂ ንዛረብ፡ ሕጂ ሐቂ ዘይተዛረብና መኣስ ኢና ድኣ ክንዛረብ። ሕልናና’ሞ ንመርመር፡ ብናይ 30 ዓመታት ውግእን፡ ናይ 27 ከንቱ ዓመታት ሰይጣናዊ ኣዕናዊ መግዛእትን፡ 100 ዓመታት ንድሕሪት ከም ዝተመለስናን ሕሪሕራይ ጌርና ከም ዝደኸናን ዝደንቆርናን እሞ ንእመን፡ ነዚ ዘሎ መንእስይ፡ ብፍቅርን፡ ብትምህርትን፡ ኣብ ሕቁፎ ወለዱን ህብረተሰቡን ተኾስኩሱ ዓብዩ፡ ተካኢ ከም ዝኸውን ምግባር ኩነታት ይሓናኹለና ከም ዘሎን፡ ንዓለም ክጠቅም ዝኽእል ባህልና ከም ዘጥፋና’ሞ ንእመን፡ ኩላትና’ሞ ትሕትና ንልበስ፡ ልቦና ጌርና ርእሰልውጥ’ሞ ንግበር፡ ድሓር ህዝቢ ይፍረድ።
ክቡር ህዝቢ ኤርትራ፡ ሓዲሽ መራሒ ጠቅላይ ሚንስተር ናይ ኢትዮጵያ - ዶክቶር ኣብይ ኣሕመድ - ምስ ኤርትራ ሰላም ከም ዝደልዩ ገሊጹ። ኣመንቲ ሀይማኖት ካቶሊክ፡ ኣንስትን ሰብኡትን፡ ነዚ ናይ ብፕራይሚንስተር ጻዊዒት ናይ ሰላም ቆጽሊ ተቂቢሎሞ፡ ሐጎሶም ገሊጾም። ንመራሕቲ ኤርትራ ድማ ነዚ ናይ ሰላም ጻዊዒት ክቅበልዎ ኣማሕጺኖም። መንግስቲ ኢርትራ ኣብ ሃይማኖት ተዋህዶ ኢዱ ኣእትዩ፡ ንድያቆናትን ካህናትን ኣሲሩ፡ ንጳጳስ ኣብ ገዝኦም ምስ ሓየሮም፡ መብዝሕተኤን ናይ ተዋሃዶ ቤተክርስትያናት መንግስቲ ዝገበሮ ኮኒነኦ፡ ኣውያትውን ቀጺለን። ዘስቀጣ ቤተክርስትያናት’ውን ኣለዋ። ሕጂ ግን ናይ ሕድገትን፡ ኣርሒቅካ ምሕሳብን ጊዜ ስለ ዝኾነ፡ ኣመንቲ ሃይማኖት ተዋህዶ፡ ኣንስትን ሰብኡተን፡ ምስተን ካልኦት ናይ ክርስትያን ሃይማኖታት ኣንስትን ሰብኡትን፡ ምስ ኣመንቲ ሃይማኖት ምስልምና ኣንስትን፡ ሰብኡተን ሓቢሮም፡ ከምዚ ኣመንቲ ሃይማኖት ካቶሊክ ዝገብርዎ፡ ነቲ ጻዊዕት ሰላም ቆጽሊ ተቀቢሎም፡ ንመንግስቲ ኤርትራ ድማ ነዚ ጻዊዕት’ዚ ክቅበልዎ ከማሕጽኑ ኣዝዩ ኣገዳሲ፡ ልዕሉ ቆላሕታ ክውሃቦ ይግብእ። ክቡር ኣቦና ሓጅ መሓመድ ሙሳ ኑር ምስ ተኣስሩ፡ እቲ ምኽንያት ቤት ትምህርቲ ኣል ኢስላምያ ኮይኑ፡ ኣቤቱታ ኣብ ኣኽርያ ምስ ተጀመረ፡ ጠያይት ክሳዕ ዝዘንብ፡ ክርስትያንን፡ ኣስላምን ሓቢሮም መሪሾም’ዮም። ኣብ ወጻኢ ዘሎ ድማ፡ ክልቲኤን ሃይማኖታት፡ ብተራእዩ ዘይፈልጥ፡ ብዝሒ፡ ብሕልፊ ደቂ ኣንስትዮ፡ ኣስላም ናይ ክቡር ኣቦና ጳጳስ ኣንጠንዮስ፡ ክርስትያን ናይ ክቡር ኣቦና ሓጅ ሙሳ መሓመድ ኑር ኣሳእል ሒዞም፡ ኣብ ከተማታት ኤውሮጳ ተቃውሞኦም ገሊጾም’ዮም። ናይ መራሕቲ ኩለን ሃይማኖታት ምትሕብባር፡ ነቲ ህዝቢ፡ ክምህ ከይበለ ንመሰሉ ደው ክብል ከበርትዖ ዓቢ ተራ ኣለዎ። ህዝቢ ሓሳቡ ክግልጽ፡ ድምጹ ክስማዕ ዘይንቡርን ዘይግቡእን ዘይኮነስ፡ ንብሩን ግቡኡን እዩ። ጉዳይ ሰላም ንኽልተ መንግስታት ጥራይ ዘይኮነ ዘገድስ። ብዝያዳ ነቶም ክልተ ህዝብታት እዩ ዘገድስን ክዋስኣሉ ዝግብኦምን። ሰላም ምስ ዘይህሉ፡ እቲ ህዝቢ’ዩ ዝሳቀ፡ እቲ ህዝቢ’ዩ ዝስደድ፡ ዝዋረድ፡ ዝሓስር፡ ፋሕ ብትን ዝብል፡ ኣብ ዘይሓሰቦ ከቢድ ፈተና ዝወድቅ። መንግስቲ ማለት ቁጽሮም ብዙሕ ዘይኮነ ሰባት’ዮም። ካብ ቁጽጽሮም ንላዕሊ ኣብቲ ሃገር ሰላም ምስ ዝሳኣን፡ መድሎ እንተረኺቦም፡ ገንዘብ ኣለዎም፡ ዝቀበርዎ ሕልናኦም ተባራቢሩ ድቃስ እንተዘይከሊእዎም፡ ኣብ ዓዲ እንዳማቶም ከይዶም ኮሪዖም ብሰላም ክንበሩ ይኽእሉ’ዮም። ንሕና ከም ህዝቢ መጠን፡ ብሕልፊ እዞም ኣብ ወጻኢ ዘሎና ኣብ ቅሩብ መዓልታት ተዋዳዲብና ብመራሕቲ ሃይማኖታትና ማእኪልና፡ ከምቲ ኣብ ጀኒቫ ዝተገብረ ኣብ ኩሉን ኤርትራውያን ዘለናዮ ዓድታት፡ ናይ ሰላም ድልየትና እንተነቃልሕ፡ ጽምኣተ ሰላምና ዓለም ምትዓዘቦ፡ ንሕና ድማ ምኾራዕና እብል። ብኹሉ መዳይ፡ ፍጹም ሕብረት ጌርና፡ ምስ ንግስግስ ጥራይ ኢና፡ ነዚ ጸሊም ደበና ንሃገርና ን27 ዓመታት ኣጸልምትዎ ዘሎ፡ ሓንሳእን መወዳእታን ካብ ሰማያትና ንቅንጥጦ።
ክቡር ህዝቢ ኤርትራ፡ ኣፍና እንተለፍለፈ፡ ኣብ መራኸቢ ብዙሃን ይኹን ፈቀዶ ደምበታት፡ ኮለል እናበልና፡ ነቲ ጽሑፋት ይኹን ዘረባታት ተገንዚብና፡ ኣብ ክንዲ ምክታዕን፡ ዝትግበር ምትግባርን፡ ንወረ፡ ከምዚ እምበር ተገይሩ፡ ከምዚ እምበር ተባሂሉ እንተበልና፡ ኣብ ክንዲ ንሰርሕ፡ ንተሰርሔ፡ ንተዘርበ ክንመራምር፡ ከነቋማጥዕ፡ ወርቃዊ ጊዘና እንተጥፋእና- reacting instead of acting - ዘለና ኮይኑ ይስማዓና። ምህላው’ኮ ብዙሕ ዓይነት’ዩ። ግን ክንኣምኖ ኣይንደልን ንኸውን እምበር፡ ከም ህዝቢ ካብ ዝፍለጠና ንላዕሊ ቀስ እናበልና ንጠፍእ ኣሎና። ኢሳይስ ኣፈወቂ፡ መንእሰያትና ሓውሲ ባሮት ጌይሩ ከብዶም’ኳ ኣይጸገበ ባህርያዊ ሃብትና ዝግሕጡ ናይ ኤኮኖሚ ገዛእቲ ገይሩልና እዩ። ሃገርና ኣብ ዓቢ ስትራተጀካዊ ቦታ’ያ ዘላ። ሕጂ ድማ ናይ ዓለም ጎባልል ብግህዶ፡ ብቁልጡፍ፡ ንጠቅሞም ኢሎም ከም ኩዕሶ፡ ከም ድላዮም ክቀላልዑና ይጓየዩ ኣለው። ህዝቢ ኤርትራ ልዑላውነቱ ክሳብ ዝተኸበረሉ፡ ምስ ኩሎም ጎረባብቱ ብሰላም’ዩ ክነብር ዝደሊ። እዛ ሕጂ ህዝባ ዝቅጥቀጥ ዘሎ የመን፡ ርእሲ ክተማኣ ብእዋን ቃልሲ ከም ዋና ከተማና’ያ ነይራ፡ ሶማል ውን ከምኡ። ሱዳን ንግደፎ፡ ሰላሳ ዓመታት ሓንሳእ ሓንሳእ’ኳ እቲ መንግስቲ ለኽበጥበጥ እንተበለ፡ ህዝቢ ክሳዕ ዝኣኽሎ ሐቁፉና’ዩ። ሕጂ ዶባም እንተዓጸዉ፡ ምኽንያቱ እንተይ ኮን ይኸውን? ብወገናኻ እንታይ ኮን ተጻሕቲሩ ይኸውን ኢልና ብጽሞና ክንሓስብ ይግብእ። ኢሳያስ ኣፈወርቂ፡ ብውግእ ምስምስ መንእስይ ጅሆ ሒዙ፡ ህዝቢ ዝሰተ ማይ ሲኢኑ ርድኡና እንተበለ፡ ኪዱ ኣብ ማይ ዘለዎ ዝብል፡ ህጽቢ ፍጹም ከይጥፍኤ ደቂሱ ዘይሕድር ሰብ ከም ዝኾነ፡ ኤርትራዊ ዓቢ ምስ ንእሽቶ ሰባኣይ ምስ ሰብይቲ፡ ክርዳእ ኣለዎ። ድሓር ድማ እንታይ ከም ዝኾነ ርኸብዎ ኢሉና’ምበር፡ ኢሳያስ’ኮ ካብ ዝነግስ፡ እሞ ኣንደበቱ ኩሉ ካብ ዝፍለጥ 7 ዓመታት ዘይኮነስ 27 ዓመታት’ዩ ኮይኑ። ሕጂ ወይለይ፡ ወይለይ ኣንታ፡ እንታይ ድኣ ኢና ኮይና? ኣብ ምንታይ ድኣ ኢና ኔርና? ኢልና፡ ህድእ ኢልና ኣብቲ ናይ ቀደም፡ ናይ ፍቅርን፡ ፍትሕን ባህልና ተመሊስና፡ ማይን ጸባን ኮይንና፡ ሓቢርና ምስ እንትንስእ፡ እቲ ከቢድን፡ መሪርን ዋጋ ዝኸፈልናሉ ክብርና ክንመልስ፡ ንኽእል ኢና።
ክቡር ህዝቢ ኤርትራ፡ ብዙሕ ጊዜ፡ ንዓናን ንህዝብናን ክንገብሮ ንደሊ ዘይንገብሮ፡ ህግደፍ ስለ ዝዕንቀፈና’ዩ ንብል። እወ ህግደፍ ዓንቀፍቲ ዘይኮኑ ኣይኮኑን። እንተኾነ ግን እቲ ምኽንያት፡ ናታቶም ሓይሊ ዘይኮነስ ናህና ስንፍና’ዩ። ንሙዃኑኸ ህግደፍ መን’ዮም? ሓደ ፓርቲ ካልእ እንተተረፈስ ወግዓዊ ኣኼባ ክገብር፡ እቲ ዝተበጽሔ ውሳኔታት - ዋላ ጥሙዙዝ ይኹን - ንህዝቢ ክቃላሕ ይግብኦ። ህዝባዊ ግንባር ንደሞክራስን ፍትሕን ክብሃል ከሎ ግን፡ እቶም ህዝቢ ዝፈልጦም ጉጅለ፡ ኣብ ኩለን ደምቤታት ኣስማቶምን፡ ዝገብርዎ ዘለው ግፍዕታትን፡ ተዋፊሮሙሉ ዘለው ናይ ኢ-ስባኣዊ ተግባራትን፡ ኣብ ባንክታት ዓለም ኣቀሚጦሞ ዘለው ምልዮናት ገንዘብን፡ ከምኡ ድማ ኩሎም ዘይኮኑ ክፋል ኣብ ወጻኢ ዘለው ናይ መንግስቲ ኣገልገልትን፡ እንተዘይኮይኖም፡ እቶም ዝተረፉ ደቆም ከፋልጡ፡ ወይ ጸምይዎም ናይ ቀደም የዕሩኽትዮም ክረክቡ፡ ህግደፍ ኣብ ዘዳለውዎ ፈስቲቫል ጓይላ ዝዕብልሎ እንተኸዱ ኣባላት ህግደፍ፡ ወይ ደገፍቲ እቲ ስርዓት ማለት ኣይኮኑን። ኣብ ወጻኢ ዘሎ ህዝቢ፡ ዓዱ ዘይናፍቅ፡ ስድርኡ ከይርኢ ዘይደሊ ሰብ የለን፡ ግን ስቃይ ኩሉ ክሐጽር ኩላትና ዓዲ ኣይንኺድ፡ 2% ኣይንኽፈል እንተንብል ጽቡቅ ነይሩ። ስለ ዝኸዱ ግን ደገፍቲ እቲ ስርዓት ማልት ኣይኮኑን። ኣብ ኣስመራ ኣብ ጸጥታ ዝሰርሑ ከይተፈፉ፡ “ዋላ ንሕና ንለከም፡ ጥራይ እዚ ሰብኣይ እዚ ይኺደልና፡ እዚ ስርዓት’ዚ ይፍረሰልና” ዝብሉ ኣለው። ብርክት ዝበለ ቁጽሮም፡ ካብዞም ሰራሕተኛታት ኤምባሲታት’ውን፡ መዓልቲ ነዊሑ፡ ሕልንኦም ዓሪብዎም፡ ወይ ኣበይ ከም ዝኸዱ ጠፊእዎም ይኹኑ እምበር ብልቦም ነዚ ስርዓት’ዚ ኣሚኖሙሉ ወይ ተሓጉሶሙሉ ኣይኮኑን። ዓጽመ ስጎኦምሲ እቲ ሕሰም ማኣስ ኒሕፍዎም።
ክቡር ህዝቢ ኤርትራ፡፡ ክብራት፡ ኣሓተይ፡ ኣሕዋተይ፡ ደቀይ ደቂ ደቀይ፡ ኣብ ኩናት ዝማዕበለ ንሰላም ዘይከውን ጠባያታውቲ/ባህልታት ምስዚ ዝሓለፈ 27 ናይ ስቃይ ዓመታት ተደማሚሩ ዘይንሕና፡ ዘይንስና ጌይሩና። ዘይመልክዕና ኣልቢሱና፡ ዘይኣመልና ኣግቢሩና። እዚ ኳዕናን ህዝቢ ኤርትራ ኩሉ ብዱል’ዩ፡ ዋላ እቲ ዝብድል ዘሎ ብድል’ዩ። እምበኣር ሕጂ ጊዜ ከይጥፍኤ ህዝባዊ ሰላማዊ ምንቅስቃስ - Peace Movement - መንፈሳዊ ማዕበል - Spritual Awakening የድለየና ኣሎ። ገለ ሰባት ሓሳብ ጥራይ ዘይኮነስ ብጽሑፍ ናይ ሰላም ምንቅስቃስ እማመ - Peace movement proposal ኣዚሮም ነይሮም፡ መዓልቱ ስለ ዘይኣኸለ’ዩ መስለኒ፡ ኣይገብርናዮን፡ ሕጂ ግን፡ ህጹጽ ቆላሕታ ዘድልዮ እዋን ዝጠልቦ ዘሎ’ዩ።
ናይ ሎሚ ዘረባይ እምብኣር ኣብዚኣ ክዕጹ’የ። ክብረን ምስጋናን ንዕኡ ንልዑል ኣምላኽና ይኹን። ኣሜን።
የቀንይለይ።
ኣበባ


text:
ሕጹይ ሽልማት ግራሚ ኣዋርድ 2018 ዝኾነ ወዲ 33 ዓመት ብኒብሲ ሃስል ዝፍለጥ ህቡብ ኤርትራዊ ኣሜሪካዊ ደራፋይ ኤርምያስ ኣስገዶም፡ ትማሊ ብዝተተኮሰሉ ኣድራጋ ጠያይት ኣብ ከተማ ሎስ ኣንጀለስ ተቐቲሉ።
ፖሊስ ኣብ ኣፍደገ’ቲ ኒብሲ ሃስል ዝውንኖ ‘ማራቶን ክሎዚንግ’ ዝተባህለ ትካል ክዳውንቲ፡ ሰለስተ ሰባት ኣድራጋ ጠያይት ከምዝተተኾሰሎምን ኒብሲ ክመውት ከሎ እቶም ክልተ ቆሲሎም ኣብ ደሓን ኩነታት ከምዘለው ሓቢሩ’ሎ።
ሌተናንት ክሪስ ራሚዝ አባላት ፖሊስ ናይ ዓይኒ መሰኻኽርን ኣብቲ ከባቢ ዘለው ካሜራታት ነቲ ፍጻመ ቐዲሐን እንተኮይነን ንምርግጋጽ ይንቀሳቀሱ ከምዘለው ገሊጾም።
ከንቲባ ከተማ ሎስ ኣንጀለስ ኤሪክ ጋርሰቲ፡ በቲ ፍጻመ ዝተሰምዖም ሓዘን ኣብ ዘውጽእዎም ናይ ትዊተር መልእኽቲ ገሊጾም።
“ልብና ምስ ፈተወቲ ኒብሲ ሃሰልን በዚ ዘሕዝን ፍጻመ ዝተተንከፉ ኩላቶንም’ዩ። ከተማ ሎስ ኣንጀለስ ድማ ነፍሲ ወከፍ ጊዜ መንእስያት ትርጉም ብዘይብሉ ተኹሲ ህይወቶም ክስእኑ ከለው ዓሙቕ ሓዘን ይስምዓ’ዩ። ናይ ሓደጋ እዋን ግብረ መልሲ ወሃቢ ጉጅለ ድማ ኣብዚ ዘሰንብድን ዘሕዝንን ጊዜ ምስ ስድራቤት ክተሓባበሩ’ዩም” ኢሎም።
ኤርትራዊ ኣሜሪካዊ ኒብሲ ንሙዚቃ ልዑል ስምዒት ከምዘለዎ ብተደጋጋሚ ዝገልጽ እንተኾነ ኣብ 14 ዓመቱ ካብ ቤት አዲኡ ወጺኡ ምስ ዓባዩ ክንብር ምስ ጀመረ ህይወቱ ክመርሕ ንሮሊንግ 60ታት ዝተባህለ ጉጅለ ብምሕዋስ ኣብ ጎደናታት ክነብር ከምዝጀመረ’ውን ይገልጽ።
“Victory Lap” ዝብል ኣልበሙ ዝሓለፈ ዓመት ኣብ ዝተፈላለየ መድረኻት ሙዚቃ ዝበለጸ ኣልበም ተባሂሉ ዝተረቑሓ ክከውን ከሎ ኣብ ሰንጠረዥ ሙዚቃ ዓለም ራብዓይ ደረጃ ክበጽሕ ዝኸኣለ`ዩ።
ኤርምያስ ኣስገዶም ኣቦ ክልተ ቆልዑ ኮይኑ ምስ ኣደ ሓንቲ ጓሉ ዝኾነት ተዋሳኢት ሎረን ሎንደን ኣብ ቀረባ እዋን ተሓጽዩ ምንባሩ ይፈልጥ።
ሞት ሙዚቀኛ ኒብሲ ምስተሰምዓ ዝተፈላለዩ ፍሉጣት ሰባት ዝተሰምዖም ሓዘን ብዝተፈላለየ መንገዲ ዝገለጹ ክኾኑ ከለው ፍልጥቲ ሙዚቀኛ ሪሃና “ ምንም ትርጉም ክህበኒ ኣይከአለን። መንፈሰይ ሰንቢዱ’ዩ” ክትብል ኣብ ማሕበራዊ ገጻታ ድሕሪ ምጽሓፍ ንፈተውቱን ስድራቤቱን ምጽንናዕ ተመንያ።
ኾኾብ ተጻዋታይ NBA ስቲቭ ከሪ ኣብ ትዊተር ኣብ ዝጸሓፎ መልእኽቲ “ ጎይታ ንነብሲ ሸፍኖን ምለሶን” ኢሉ’ሎ።
ሕጽይቲ ሽልማት ኤሚ ዝኾነት ተዋሳኢት ኢሳ ራኢ ድማ “ ንነብሲ ክርእይ ከለኹ ኣብ ሕበረተሰብና ወፍሪ ከነካይድ ይተባባዕ’የ” ክትብል ኣብ ናይ ትዊተር ገጻ ጽሒፋ’ላ።
ፍሉጥ ደራፋይ ስኑፕ ዶግ ኣብ ኢንስትግራም ኣብ ዘውጽኦ ቪድዮ “ ጸሎተይ ምስ ስድራቤት ነብሲ’ዩ። እዚ ዓይነት ፍጻመ ደው ክብል ኣለዎ” ኢሉ’ሎ።
ኤርትራዊት ኣሜሪካዊት ተዋሳኢት ቲፋኒ ሓድሽ ብወገና “ብዙሕ ክብል ይደልይ ግን ሓዘነይ ልዑል ብምዃኑ ክዛረብ’ውን ኣይክእልን። ተመሳሳሊ ብዙሕ ሓሳብ ከምዝነበረና ግን ይፈልጥ’የ ምናልባት ክልቴና ካብ ደቡብ ሎስ ኣንጀለስን ካብ ኤርትራን ስለዝኾና ይኸውን” ኢላ’ላ።
ኒብሲ ሃሰል ካብ ሙዚቃ ወጻኢ ኣብቲ ንሱ ዝዓበየሉ ከባቢ ንዝነብሩ ህጻናት ኣብ ምትብባዕን ተስፋ ምሃብን ኣብ ዝተፈላለዩ ማሕበራዊ ኣገልግሎት ክሰርሕ ምጽንሑ ይፍለጥ።
ኒብሲ ሃስል ኣብ ዝሓለፈ ዓመት ወርሒ ሚያዝያ ንኤርትራ ምብጽሑን ኣብ ፈስቲቫል ኤርትራውያን ተረኺቡውን ተመክሮኡ ምክፋሉ ይዝከር።


text:
ትካል ስደተኛታት ሕቡራት ሃገራት ኣብ ገማግም ባሕሪ ሊብያ ብዘጋጠመ ምጥሓል ስደተኛታት ዝጸዓነት ጀልባ ሃለዎት 40 ስደተኛታት ከምዘይተፈልጠ ሎሚ ሶሉስ ኣፍሊጡ።
ካብቶም ኣብታ ጀልባ ዝነበሩ 60 ስደተኛታት ምድሓኖም’ውን ተገሊጹ’ሎ።
ወሃቢ ቃል ትካል ስደተኛታት ሕቡራት ሃገራት ቻርሊ ያዚሊ ኣብ ገማግም ባሕሪ ሊብያ ብዘጋጠመ ምጥሓል ጀልባ ህይወት ሰብ ጠፊኡ ክኸውን ከምዝክእልን ዝርዝር ሓበሬታ ግን ከምዘይተፈልጠ ኣብ ናይ ትዊተር ገጾም ኣብ ዘውጽዕዎ መልእኽቲ ሓቢሮም ኣለው።
ወሃቢ ቃል ሓለዋ ባሕሪ ሊብያ ኣዩብ ቃሲም ሬሳ ሓሙሽተ ሰባት ምርካቡን 65 ስደተኛታት ካብ ገማግም ባሕሪ ሊብያ ምድሓኖምን ንኣገልግሎት ዜና ሮይተርስ ገሊጹ።
ሓለዋ ባሕሪ ሊብያ ካብቶም ሬስኦም ዝተረኽቡ እቶም ሰለሰተ ሱዳናዊያን ሓደ ድማ ሶማላዊ ምዃኖም ክገልጽ ከሎ ሕቡራት ሃገራት ድማ ዝበዝሑ ካብቶም ዝደሓኑ ሱዳናዊያን ክኾኑ ከለው ካብ ግብጺ: ሞሮኮን ቱኒዝያን ዝመጹ ከምዝርከብዎም ሓቢሩ’ሎ።
ካብ ሊብያ ተበጊሶም ማእከላይ ባሕሪ ብምቁራጽ ኣውሮጳ ንምብጻሕ ዝፈተኑ ካብ ስደተኛታት ኣስታት 100 ዝሓለፈ ሰሙን ምሟቶም ይዝከር።
ብመሰረት ሪፖርት ሕቡራት ሃገራት ነዚ ጉዕዞ ዝፍጽሙ ቁጽሪ ስደተኛታት ካብ ወርሒ ሓምለ 2017 ጀሚሩ እንተጎደለ’ዃ ካብ ዝሓለፈ ሰሙን ጀሚሩ ኣስታት 5,400 ስደተኛታት ማእከላይ ባሕሪ ንምቁራጽ ፈቲኖም ምትሓዞም ገሊጹ’ሎ።
ሚንስትሪ ውሽጣዊ ጉዳያት ኢጣልያ ድማ ካብ ወርሒ ጥሪ 2019 ጀሚሩ 4,862ስደተኛታት ኢጣልያ ምእታዎም ይገልጽ።


text:
Radio Erena: 04 April 2018
እስራኤል፣ ነቲ ብሰኑይ 2 ሚያዝያ ምስ ላዕለዋይ ኮሚሽን ስደተኛታት ሕቡራት ሃገራት ዝኸተመቶ ስምምዕ ደጊማ ክትምርምሮ ምዃና ቀዳማይ ሚኒስተር እታ ሃገር በንያሚን ናታንያሁ ምግላጹ ማዕከን ዜና ሃረጽ ሓቢሩ።
እቲ ቀዳማይ ሚኒስተር ኣቐዲሙ ኣብ ዝሃቦ መግለጺ፣ ምስ ላዕለዋይ ኮሚሽን ስደተኛታት ሕቡራት ሃገራት ድሕሪ ዝተበጽሐ ስምምዕ መንግስቲ እስራኤል፣ መብዛሕቶም ኤርትራውያን ዝኾኑ ስደተኛታት ናብ ሃገራት ኣፍሪቃ ናይ ምጥራዝ መደብ ደው ከምዘበለቶ’ዩ ሓቢሩ።
ብመሰረት እቲ ምስ ላዕለዋይ ኮሚሽን ስደተኛታት ሕቡራት ሃገራት ዝተበጽሐ ስምምዕ፣ ኣስታት 16 ሽሕ ካብቶም ኣብ እስራኤል ዝርከቡ ስደተኛታት ናብ ካናዳ፣ ጀርመንን ኢጣልያን ክጣየሱ እቶም ዝተረፉ ኣስታት 16 ሽሕ ድማ ኣብ እስራኤል መንበሪ ፍቓድ ክወሃቦም ዝብል’ዩ።
እንተኾነ እቲ ቀዳማይ ሚኒስተር ድሕሪ ብመንገዲ ፌይስቡክ ኣብ ዘመሓላለፎ መልእኽቲ፣ መንግስቲ እስራኤል ምስ ወከልቲ እቲ ዝበዝሑ ስደተኛታት ዝነብሩሉ ደቡባዊ ከተማ ቴልኣቪቭ ተዘራሪቡ ኣብ ሓደ ውሳኔ ክሳብ ዝበጽሕ፣ ትግባረ ናይቲ ምስ ሕቡራት ሃገራት ዝተኸተመ ስምምዕ ደው ኢሉ ከምዘሎ ኣፍሊጡ።
እቲ ቀዳማይ ሚኒስተርን ሚኒስተር ውሽጣዊ ጉዳያት ኣርየ ደሪን ብሰሉስ 3 ሚያዝያ ምስ ወከልቲ ነበርቲ ደቡብ ቴልኣቪቭ ድሕሪ ምዝርራቦም፣ እቲ ስምምዕ ዳግመ መርመራ ክካየደሉ ምዃኑ ይግለጽ።
እዚ ከምዚ’ሉ እንከሎ፣ ወከልቲ ጀርመንን ኢጣልያን ብዛዕባ’ቲ ኣብ እስራኤል ዝርከቡ ስደተኛታት ናብዘን ሃገራት ናይ ምጥያስ መስርሕ ምስ ሕቡራት ሃገራት ተኸቲሙ ዝብል ብቀዳማይ ሚኒስተር ናታንያሁ ዝተዋህበ መግለጺ ዝኾነ ኣፍሊጦ ከምዘይብሎም ምግላጾም እቲ ማዕከን ዜና ጠቒሱ።
ኤምባሲ ጀርመን ካብ እስራኤል ኣብ ዝሃቦ ሓበሬታ፣ ብዛዕባ’ቲ ጉዳይ ብዝምልከት ካብ ሕቡራት ሃገራት ዝኾነ ጠለብ ወይ ሕቶ ከምዘይቀረበ ከመልክት እንከሎ፣ ሚኒሱሪ ጉዳያት ወጻኢ ኢጣልያ’ውን ብተመሳሳሊ ምስ ሕቡራት ሃገራት ዝኾነ ስምምዕ ከምዘይከተመ ምግላጹ ጋዜጣ ላ ሪፖብሊካ ሓቢራ።
ላዕለዋይ ኮሚሽኝ ስደተኛታት ሕቡራት ሃገራት፣ እቲ ቀዳማይ ሚኒስተር ነቲ ብ2 ሚያዝያ ዝኸተመሉ ስምምዕ፣ ተመሊሱ ኣብ ቲ ዕለት እቲ ምስራዙ ዝተሰምዖ ቅሬታ ገሊጹ ኣሎ።
==============================


text:
ማሕበረሰብ ኦሮሞ ዋሽንግተን ዲሲ ዘተሓባበሩዎም ናይ ተቓውሞ ሰልፊ ኣብዚ ኣብ ዋንሽንግተን ዲሲ ይካየድ ኣሎ።
ናይቲ ሰልፊ ኣተሓባባሪ ኣቶ ኣሰፋ ኪቲል መንግስቲ ኣብ ልዕሊ ህዝብና የውርዶ ዘሎ ዝበሉዎ መጠነ ሰፊሕ ጭቆና ንምቅላዕን መንግስቲ ኢትዮጵያ ካብ መወዳእታ ወርሒ መስከረም ሕጋዊ መሰረት ዘይብሉ ብምዃኑ ንህዝቢ ዓለም ንምፍላጥን’ቲ ሰልፊ ምክያዱ ገሊጾም።
ካብ ዋሽንግተን ዲሲን ካናዳ ሓዊሱ ካብ መላእ ሰሜን ኣሜሪካን ዝተኣኻኸቡ ብኣማኢት ዝቑፀሩ ሰልፈኛታት ብምውሳኽ መንግስቲ ኢትዮጵያ መግሃስቲ ሰብኣዊ መሰላት፣ ማእሰርቲ፣ ቅትለት ይፍፅም ኣሎ ይብሉ።
ኣቶ ኣሰፋ ወሲኾም ንህዝቢ ኦሮሞ ይውክሉ እዮም ዝብሃሉ መራሕቲ እናኣረየ ኣሸባሪ ዝብል ሽም እናሃበ ናብ ቤት ማእሰርቲ የእትዎም ኣሎ ኢሎም ።
ሰልፈኛታት ኣብ ዋይት ሃውስ፣ባንኪ ዓለም፣ሚንስትሪ ጉዳያት ወፃኢን ካፒቶል ሂልን ብምኻድ ድምፆም ከምዘስምዑ ገሊፆም ኣለው።


text:
ሓደ ኣባል ላዕለዋይ መሪሕነት ገዛኢ ፓርቲ ደቡብ ሱዳን SPLM ኣንፃር ፕሬዝዳንት ሳልቫ ኪር ይዋግኡ ናብ ዘለው ሓይልታት ተቓዋሚ ምፅምባሮም ኣፍሊጦም።
ጠሊሞም ናብ ደንበ ተቓዋሚ ዝኣተው ኤዘኪየል ሎል ጋትኩዎት ሓደ ካብቶም ተኣሲሮም ዝነበሩ 11 ፖለቲከኛታት እዮም።ንሶም ኣብ ዩናይትድ ስቴትስን ሕቡራት መንግስታትን ኣምባሳደር ደቡብ ሱዳን ብምዃን ኣገልጊሎም እዮም።
ሓዳሽ ደቡብ ሱዳን ንምህናፅ ምስ ናይ ቀደም ምኽትል ፕሬዝዳንትን ሎሚ መራሒ ተቓዋሚን ሪክ ማቻር ንምሕባር ወሲነ ኣለኹ ኢሎም።
ኵናት ጠጠው ኢሉ፤ደቡብ ሱዳን ካብ ናይ ዘርኢ ፖለቲካ ነፃ ኮይና፣ስርዓት ፌደራል ስርዓት ኣብምሓዝ ሓዊሱ ኣገደስቲ ዝኾኑ ምምዕርራያትት ተገይሩላ ክሪኢ እዩ ድልየተይ ምስ በሉ ኣስዒቦም ‘’እዛ ዝብላ ዘለኹ ደቡብ ሱዳን ክትፍጠር ትኽእል ሓድሽ መሪሕነት ምስ ዝቀላቐል እዩ’’ኢሎም።
11 መሪሕነት SPLM ፕሬዝዳንት ሳልቫ ኪር ብመፈንቅለ መንግስቲ ኸሲሶምዎም እዮም ኣብ ቁፅፅር ዝውዓሉ።ዓለምለኸ ድፍኢት ምስ ሓየለ ነይሮም ዝተፈትሑ።ካብቶም 11 ሸውዓቲኦም ኣብ ወርሒ ለካቲት ተፈቲሖም።ምስ ክልቲኦም ሓይልታት ከይወገንና ከም ሳልሳይ ወገን ኣብ ዝርርብ ሰላም ንሳተፍ ንደሊ ኢና ኢሎም።
እቶም ኣርባዕተ ኣብ ዝሓለፈ ወርሒ ግንቦት ተፈቲሖም።ጋትኩዎት ጥራሕ እዮም ናብ ደንበ ተቓዋሚ ኣቲዮም ዘለው።ዓሰርተ ሓዲኦም ኣብ ጉዳይ ግዕዝይና፣ወገናውነትን ካልኦትን ኣብ ልዕሊ ፕሬዝዳንት ሳልቫ ኪር ሕቶ ዘቕረቡ ስለዝኾኑ ነፃ ኣይኮኑ ይብሉ።
ኣብ መንጎ ተዋጋእቲ ሓይልታት ይካየድ ዘሎ ልዝብ ሰላም ብዙሕ ምዕባለ ኣየርኣየን።ቶኽሲ ጠጠው ምባል ሓዊሱ ዛጊድ ሰለስተ ስምምዓት ዋላ እንተተፈረሙ እውን ብኽልቲኦም ወገናት ክጥሓስ ፀኒሑ።
ክልቲኦም ወገናት ናይ ሓባር መሰጋገሪ መንግስቲ ከጣይሹ 60 ማዕልታት ተዋሂቡዎም’ሎ።


text:
ኣብ ኢትዮጵያ ኣምባሳደር ኣሜሪካ ቀዳማይ ሚንስተር ኣብይ ኣሕመድ የካይዱዎ ዘለው ለውጢ ብቕልጣፈ ይኹን ብትሕዝቶ ዝድነቕ እዩ ኢሎም ።ናይ ለውጢ ስጉምትታት ክዕወቱ ሃገሮም ብኣጋርነት ንምስራሕ ድልየት ከምዘለዋ ኣብ ኢትዮጵያ ወሃቢ ቃል ኤምባሲ ኣሜሪካ ገሊፆም።
ስልጣን ኣብ ዝሓዝሉ ኣብ ሓፂር ኣዋርሕ ብርክት ዝበሉ ስጉምትታት ብምውሳዶም ኣብ ዝተፈላለዩ ደምበታት ዝተሰለፉ ኢትዮጵያዊን ከይተረፈ ኣወንታዊ ግብረ መልሲዝረኸቡ ቀዳማይ ሚንስተር ኣብይ ኣሕመድ ካብ መሓዙት ሃገራት እውን ናዕዳ ይረኽቡ ኣለው።
ኣሜሪካ ቀዳማይ ሚንስተር ኣብይ የሰጉምዎ ንዘለው ኣጀንዳታት ለውጢ ደገፍን ኣድናቖትን እናገለፀት ትርከብ።
ኣሜሪካን ኢትዮጵያን ጉዳያት ዴሞክራስን ሰብኣዊ መሰላትን ብዝምልከት ትማሊ ኣብ ሚንስተር ጉዳያት ወፃኢ ኢትዮጵያ ኣብ ዝተመኻኸራሉን መድረኽ ኣብ ኢትዮጵያ ኣምባሳደር ኣሜሪካ ማይክል ረይነር ናይ መጀመሪያ ንናይ 100 ማዕልታት ኣፈፃፅማ ስራሕ ቀዳማይ ሚንስተር ኣብይ ዘደንቕ፣ግልፅን ቀጥታውን መደረ ኣስሚዖም መንግስቲ እውን ሰብኣዊ መሰላት ከምዘኽብር ኣሳታፊ ዝኾነ ፖለቲካዊ ምህዳር ክፍጠር እውን ዘኽእል መሪሕነት ሂቦም ኢሎም።
ቪኦኤ ዘዘራረቦም ወሃቢ ቃል እቲ እምባሲ ኒኮልሳ ባርነት እውን ነዚ ደጊሞምዎ ኣለው።
"እቶም ኣምባሳደር ከምዝበሉዎ ቀዳማይ ሚንስተር ኣብይ የካይዱዎ ዘለው ለውጢ ብቕልጣፈ ይኹን ብትሕዝቶ ተደኒቕና ኣለና።ሎሚ ኣብ ዴሞክራሲ፣ሰብኣዊ መሰላትን ሰናይ ምሕደራን ኣብ ዝተኻየደ ሓባራዊ መድረኽ ንትልምታት መንግስቲ ኢትዮጵያ ንምርዳእን ብከመይ ከም እንድግፎም ንምፍላጥን ድልየት ነይሩና።"
ኢትዮጵያ ኣብ ስሉጥን ሓፈሻዊ ለውጥን ምዃና ኣምባሰደር ማይክል ረይነር ኣብ ናይ ትማሊ መደርኦም ገሊፆም።ኒኮላስ ባርነት ንገሊኦም ለውጥታት ከምዚ ክብሉ ይዝርዝሩ።
"ንኹሎም ምዝርዛር ግዜ ክወስድ እዩ።መንግስታዊ ኣዘራርባ ዘሎ ለውጢ፣ሰብኣዊ መሰል ንምኽባር፣ዝበለፀ ፖለቲካዊ ተሳትፎ ንምፍጣር ብዛዕባ ሓድነት ምዝርራብን ኣብ መስርሕ ፖለቲካ ዝበለፀ ተሳትፊ ንክህልው ዝተውሃበ ትኹረትን ምጥቃስ ይክኣል።ምስ ኤርትራ ሰላም ንምምፃእ ዝተገብረ ፃዕሪ እውን ይሓውስ።"
እቶም ኣምባሳደር ዝተጀመሩ ስጉምትታት ለውጢ ንምዕዋት ፈተናታት ከጋጥሙ ከምዝኽእሉ ኣሜሪካ ትኣምን፤ሓገዝ መሻርኽቲ ሃገራት ዘድሊ እውን ኣብዚ እዩ ኢሎም ። ወሃቢ ቃል ኒኮላስ ባርነት ነዚ ከብርሁ ከለው።
"ዴሞክራሲ ከቢድ ፃዕሪ ይሓትት።ቅድሚ ሎሚ እውን ኣብ ኣደባባይ ዝተዛረብናሉ እዩ።እዚ ክዕወት ፃዕሪ ኩሎም ኢትዮጵያዊያን ይሓትት።ኩሉ ነናይ ባዕሉ ታራ ክፃወት ኣለዎ።ብቀዳማይሚንስተር ኣብይን ምምዳሮምንን ዝተቐመጡ ናይ ለውጢ ስጉምትታት ዝተለጠጡ እንተኾኑ እውን ክዕወቱ ዝኽእሉ እዮም።ድልውነትን ፃዕርን ግን ይደልዩ።ዕላማ ናይዚ መድረኽ ድማ ነዚኦም ንምዕዋት ኣሜሪካ ብዛዕባ እትሕግዘሉ ንምዝርራብ እዩ ነይሩ።ኣዚዩ ግልፅን ሃናፅን ምይይጥ ገይርና ኣለና።"
እዚ ክልትኣዊ ምይይጥ ዝካየድ ዘሎ ዶ/ር ኣብይ ኣሕመድ ድሕሪ ሓደ ሰሙን ናብ ኣሜሪካ ክጉዓዙ ትፅቢት ኣብዝግበረሉ እዋን እዩ።
ዕላማ መገሻ ቀዳማይ ሚንስተር ኣብ ኣሜሪካ ምስ ዝርከቡ ኢትዮጵያዊያንን ትውልደ ኢትዮጵያዊያንን ንምዝርራብ ከምዝኾነ ቅድም ክብል ተገሊፁ’ሎ።
እብ እዋን መገሽኦም ምስ ሰበስልጣን ኣሜሪካ ክራኸቡ እንተኾይኖም ዝተሓተቱ እቶም ወሃቢ ቃል እቲ መደብ ንመንግስቲ ኢትዮጵያ እየ ዝገድፎ፤ሰናይ ዕድል ክኣ ንምነየሎም ኢሎም።


text:
ሰብ ሓርነት ዘይብሉ ናብራ ኣብ ሓራ ሃገር ከም ሕ.መ.ኣመሪካ ብሓርነት ክነብር ይከኣሎዶ ፡ እወ ከም ካተይ በርማን ድሕሪ 12 ዓመት ጸቕጥን መግዛእትን ኮሚኒስታዊ ስርዓት ሃገራ ናብ ኣመሪካ ኣትያ ሓርነታ ከተስተማቕር ዘይከኣለት ፡ ድሒሩ ግና እቲ ሓቀኛ ሓርነት ናይ ወዲ ሰብ በቲ ኣብ ውሽጢ ህይወት ሰብ ዝርከብ ናጽነት ምኻኑ ዝተረዳኤት ካትይ ፡ ኩሉ እቲ ታሪኻ ቀጺልና ነንብብ ።
ኣነ ኣብ ሃንጋሪ ተወሊደ፡ ኣቦይ ድማ ናይ ሃንጋሪ ሌተናል ኮሌነል ወተሃደር ዝነበረ ኮይኑ ድሕሩ ግና ኣብ ካልኣይ ኩናት ዓለም ኣብ 1948 በቶም ናይ ሩስያ ኮሚኒስታዊ ስርዓት ኩሉ ንብረትና ገዛናን ስለ ዝተወሰደ ኣቦና ድማ ን 3 ዓመታት ስለ ዝተኣሰረ ኩሉ ጽቡቕን ምውቕና ታሪኽ መነባብሮና ናብ ዝኸፍኤ ስለዝተሰጋገረ ኣደይን 3 ኣዋልድ የሕዋተይን ናብ እንዳ ኣቦ ሓጎና ተወሰድና ። ኣቦይ በቲ ሕማቕ ኣተሓሕዛ ናይ እስሪ ቤት ክወጽእ ከሎ ብምሒር ምብላሻዉ ኣነ ብዙሕ ከላልዮ ኣይከኣልኩን ፡፡
ህዝቢ ሃንጋሪ ብ1955 በቲ ሕማቕ ኣተሓሕዛ ናይ ኮሚኒስታዊ ስርዓት ሩስያ ኣዝዩ መሪርዎ ነበረ ፡፡ ቀንዲ ምኽንያቱ ኸኣ ሕሰም መነባብሮ ኮይኑ እቶም ደገፍቲ ናይቲ ስርዓት ዝነበሩ ዝደለይዎ ዓይነት ኣስቤዛ ከም ታኒካ ጸባ ወይ ባኒ ካብ መኻዚኖታት ክወሃቦም ከሎ እቶም ካልኦት ግና ብስእነት ይሳቐዩ ስለዝነበሩዩ ።
ሓደ መዓልቲ ግና " ንሕና ብዙሕ ናጽነትን ዕድላትን ንህዝቢ ሃንጋሪ ንጠለብ " ዝብል ብምንቅስቓስ ናይ ተቓወምቲ ፈነወ ራድዮ ኣብ ዝተመሓላለፈ መልእኽቲ ህዝቢ እታ ሃገር ኣዝዩ ተሓጎሰን ተስፋ ድማ ገበረን። መንግስቲ ሩስያ ግና ፡ ነቲ ዝተበጋገሰ ተቓውሞታት ንምድኻም ኣብ ዶብ እታ ሃገር ሓለዋ ብምጽናዕን ታንክታን ጌሩ ነቲ ናይ ሓጺር ጊዜ ምንቅስቓስ ከም ዝቕህም ገበሮ ። ይኹን እምበር ነቲ ዝነበረ ምንቅስቓስ ተጠቒሙ ህዝቢ ሃንጋሪ ምእንቲ ብናጽነት ክነብር ክብል ነታ ዝፈትዋ ዓዱ ገዲፉ ካብ እታ ሃገር ወጺኡ ተሰዲዱ።
ኣብዚ ጊዜ እዩ ኸኣ ኣቦይ ንዘስግር ሰብ ዝኽፈል ከፊሉ ሒዙና ክወጽእ ከሎ ኣብ ዶብ እታ ሃገር ብዙሕ ጠያይቲ በቶም ሓለውቲ ዶብ ቶኺሲ ተፈነወልና ግና ንስክላ ድሒንና ብዘይ ገለ ጉድኣት ሞሊቕና ኣውስትርያ ኣቶና። ከም ስደኛታት ተመዝጊብና ድማ ናብ ዝደለናዮ ዓዲ ክንኸይድ ብዝተገበረልና ዕድመ መሰረት ናይ ነዊሕ ጊዜ ሕልሚ ኣቦይ ንሕ.መ.ኣሜሪካ ምኻድ ስለ ዝነበረ ድማ ድሕሪ ክልተ ሰሙን ምርጫ ኣቦይ ግና ክውን ኮነ ። በዚ ድማ ኣብ 25 ታሕሳስ 1956 ኣብ ኒውጀርሲ ኣቶና ካብኡ ድማ ናብ ግራንድ ራፒድስን ሚሽንጋንን ኣቶና እሞ በቶም ኣባላት ቤተክርስታያን ናይቲ ቦታ ጽቡቕ ክንሕገዝ ጀመርና ።
ኣብ መብል 27 ዓመተይ ግና ምንባራይ ብህይወት ኣዝዩ ኣጽልኣንን ከበደንን ፡፡ ዓመታት ሓሊፉ ኣብ 27 ዓመተይ አቲ ዘጽልእ ህይወት ክፈልጦ ጀመርኩ። ኣነ ድማ ኣደ 3 ኣወዳት ቆልዑት ኮንኩ ፡ ንደቀይ ዘድልዮም ዘበል ንምምላእ ርእሰይ ከድንን ጀመርኩ ። ስለዚ ድማ ኣብ ናይ ለይቲ ስራሕ ኣብ ሓደ ክለብ ከም ኣሳሳይት ን2 ዓመት ዝኸውን ሰራሕኩ። ግና ንደቀይ ዝኸውን ጊዜ ክሳብ ዝስእን ስለ ዝሰራሕኩ ድኻም ክስምዓኒ ስለዝጀመረ ካብ ቁጽጽረይ ንላዕሊ እውን ስለዝኾነ ከቢድ ስነ ኣእምሮኣዊ ጸቕጥን ጭንቀትን ፍርሕን ክሕዘኒ ጀመረ ። እቲ ኣብ ልዕሊ ሰብኣየይ ዝነበረኒ ፍቕሪ እውን ስለ ዝዝሓለ ፡ ኣልኮላዊ መስተ ብዙሕ ክሰቲ ጀመርኩ ። ብርግጽ ኣብ 27 ዓመተይ እየ ካብቲ እታ ነጻ ሃገር ተፍርዮ ናይ ኩሉ ዝጎድኣንን ዝጠቕመንን ፍርያት ተጠቃሚ ኾንኩ ግና ክዓግብ ኣይከኣልኩን። ሓደ ምሸት ካብ ስራሕ ምስ ተመለስኩ በቲ ዘጋጠመኒ ስነ ኣእምሮኣዊ ጸቕጢ ጥርሙስ ምሉእ መድሃኒት ወሰድኩ እሞ ካብቲ ዝነበረኒ ግዚያዊ ጭንቀት ንኽናገፍ ክብል እቶም ሰለስተ ኣወዳት ደቀይ ንድሕሪት ገዲፈ ንሞት ቀረብኩ ። ሽዑ ሃንደበት ከባቢ ፍርቂ ለይቲ ብዓል ቤተይ ካብ ድቃሱ ተበራቢሩ እንተረኣየኒ ኩነታተይ ሕማቕ ምንባሩ ኣረጋጊጹ ተጋይዩ ናብ ሕክምና ስለዝወሰደኒ ክድሕን ከኣልኩ ። ግና እንታይ ይግበር እሞ ምንባረይ ብህይወት ስለዝጸላእኩየ ኣብዚ ደረጃ በጺሐ። ድሕሪ ክልተ ወርሒ ኣቢሉ ግና፡ ሓፍተይ ካብ ካሊፎርኒያ ምስ 5 ደቃ ክትበጽሓኒ ምስ መጸት ኩሉ እቲ ሽግረይ ኣካፈልኩዋ ። ሽዑ ካብ ቃል ኣምላኽ ፡ ፍቕሪ ኣምላኽ ዝገለጽ ካብ መጽሓፍ ቅዱስ ኣንበበትለይ እሞ ንሳውን ቅድሚ ብየሱስ ምእማና ውሕስነት ዘለዎ ህይወት ትነብር ከምዘይነበረት መስከረትለይ ። ኣብታ ኣነ ዝነብራ ዘሎኹ ሚሰርያ ትብሃል ከተማ ምንባራን መሓዙታ ድማ ንኣምላኽ ምፍላጥ ጥራይ እኹል ዘይምንባሩን ንክርስቶስ ከም ናይ ግሊ ምድሓኒኣ ክትቕበሎ ከምዘለዋን ምስነገርኣ ንሳ እውን ድሕሪ ምውሳና ለውጢ ናይ ህይወት ከምዝረኸበት ምስከረትላ። ስለዚ ሰብ ብግሉ ንክርስቶስ ከም ናይ ግሊ መድሕኑ ንክቕበሎ ንየሱስ ኣብ ልቡ ክዕድሞን ቦታ ክህቦን ኣሎዎ ምስ በለትኒ ሓቢርና ጸለና እሞ ወሲነ ስለዝተቐበልክዎ ኣብ ህይወተይ ለውጢ ናይ ናብራ ረኸብኩ ፡፡ ከትምስክረለይ ከላ ብዘይጸቕጢ ኮይኑ ብፍቕሪ ስለ ዝነበረ ኣብ ህይወተይ ኣስተማቒረዮ ዘይፈልጥ ሰላም ረኸብኩ ምስ ደቀይ እውን ተሓጊሰ ክነብር ዝምነዮ ዝነበርኩ ክሙኮሮን ከስማቕሮን ጀመርኩ ።
ኣብ ሆላንድን ሚሽንጋን ንቤተ ክርስትያን ንምኻድ ብዝገበረትለይ ዕድመ ፍሉይ ዝኾነ ቃንቃ ናይ ኣመንቲ ብዛዕባ ኣምላኽን የሱስን ፡ ንየሱስ ድማ ከም ብሉጽ ዓርኮም ጌሮም ክዛረቡ ምስ ሰማዕኩ ብዙሕ ተገረምኩ ።
ካብ ብንእስነተይ ጀሚረ ንቤተ ክርስትያን እኮ ይኸይድ እንተ ነበርኩ ፡ በተሓሳስባይ ኣምላኽ ኣብ ርሑቕ ቦታ ኮይኑ ነዛ ዓለም ከምዝቆጻጸራን ካብ ህዝቢ ዝርሓቐን ብፍላይ እሞ ንዓይ ከኣ ኣበይ ክግደሰለይ ዝብል ኣተሓሳስባ ነበረኒ ። እቶም ኣመንቲ ግና ንኣምላኽ ብኸምኡ ኣተሓሳስባ ኣይኮኑን ዝፈልጥዎን ዝርድእዎን ። ምኽንያቱ ዝኾነ ሽግር ከጋጥሞም ከሎ ናብ ኣምላኽ ይጠርዑ እሞ እቲ መጉዳእቲ ናይ ልቦምን ይፍውስ ሕቶታቶምን ከኣ ይምልሰሎም ነበረ ። ከምኡ ጥራይ ዘይኮነ እቲ ካብ ኩሉ ኣእምሮ ዝበልጽ ሰላሙ ይህቦም በዚ ድማ እምነቶም ክውንቲ ትኸውን ነበረት ። ኣነ ድማ እዚ ተመክሮ ኣብ ህይወተይ ንኽፍጸም ኣብ ገዛይ ኮይነ ብጸሎት ንኣምላኽ ከምዚ በልክዎ " ኦ ኣምላኽ እዚ ሰባት ብዛዕባኻ ዝብልዎ ሓቂ እነትኾይኑ ኣነ ከም ውሉድካ ድማ ብግለይ ክፈልጠካ ስለዝደሊ ንዓ ንህይወተይ ተቖጻጸር በልክዎ ።"
ንጽብሓቱ ንጽህና ተሰምዓኒ
ንጽብሒቱ ንግሆ ካብ ድቃሰይ ምስተንሳእኩ ንጽህና ተሰምዓኒ እሞ ደስ ኢሉኒ ከምቲ እተን ደቂ ኣንስትዮ ዝብልኦ ዝነበራ ንመጽሓፍ ቅዱስ ከም ቃል ኣምላኽ ከንቦቦ ጀመርኩ ። ንሳተን ወዲ ሰብ ካብ ቃል ኣምላኽ እዩ ዝመሃር ፡ ዝዓብን ብዓወት ድማ ዝመላለስን ይብላ ነበራ እሞ ኣነ ድማ ብዘይምስልቻው ደስ ኢሉኒ ብድሌተይ ካብቲ ናይ ቅድሚ ሕጂ ፍልይ ዝበለ ሰዓታት መዓልታዊ መጽሓፍ ቅዱስ ከንብቦ ጀመርኩ ።
የሱስ ድማ ንህይወተይ ክቆጻጸረኒን ኣብ ህይወተይ ክነብርን ኣነ ድማ ናይ ብሓቂ ኣብ ውሽጠይ ናጽነት ክስምዓኒን ጀመረ ። ብሓቂ ኣምላኽ ንዓይ ካብ ምትካኽ ሽጋራ፡ ካብ ብመድሃኒት ዝንቀሳቐስ ሂወትን ካብ ኣልኮላዊ መስተን ኣናጊፉኒ እዩ ። ንብዓል ቤተይ ድማ ካብቲ ናይ ቅድሚ ሕጂ ዝተፈለየ ፍቕሪ ክልግሰሉን ንሱ ድማ ንዓይ ካብቲ ዝሓልፈ ጊዜ ብፍሉይ ኣጠማምታ ክርእየኒ ጀመረ ። ኣነ ድማ ብዒንቲ ኣምላኽ ፡ በቲ መንፈስ የሱስ ኣብ ውሽጠይ ዘሎ ገይረ ክርእዮ ጀመርኩ ።
ኣብ መደምደምታ ክብሎ ዝደሊ ፡ ኣብ ከቢድ ጾርን ቃልስን ናይ ህይወት ንዘሎኹም ሰባትን ብዝተፈላለየ መልክዕ ድማ ህይወትኩም ዝተኣሰረት ፡ ኣብ ኣምላኽ ሓድሽ ተስፋ ስለ ዘሎ ንየሱስ ከም ናይ ግሊ መድሓኒኹም ክትዕድምዎን ክትጽውዕዎን ብናጽነት ክትነብሩን እምዕደኩም ። ኣብ ቃል ኣምላኽ ድማ ከምዚ ዝብል ኣሎ " ኣቱም ኩሉኹም እትጽዕሩን ጾር ዝኸበደኩምን ኣነ ኸዕርፈኩም ናባይ ንዑ ። ኣነ ለዋህ እየ ፡ ኣርዑተይ ድማ ፈኪስ ፡ ጾረይውን ቀሊል እዩ እሞ ኣርዑተይ ጹሩ ኻባይ እውን ተመሃሩ ንነፍስኹም ከኣ ዕረፍቲ ክተረኽቡ ኢኹም ።" ማቴ. 11.28
ሐቀኛ ናጽነት ብካትይ ባርማን
Typography
- Font Size
- Default
- Reading Mode


text:
Radio Erena: 13 December 2020
ኣብ ዶባት ኢትዮጵያ ኣብ ዝርከባ ዓድታት ኣብ ልዕሊ ሰላማዊ ህዝቢ ዝተፈጸመ ገበን ሓይልታት ጸጥታ ሱዳን ተሳቲፎም ዝብል ክሲ ብወገን ኢትዮጵያ ከምዝተሰምዐ፣ ማዕከናት ዜና’ታ ሃገር ሓቢረን።
ካብ ወከልቲ ህዝቢ ዝተዋጸአ ናይ ህጹጽ እዋን ቦርድ ኣብ ዝሃቦ መግለጺ፣ ሓይልታት ጸጥታ ሱዳን፣ ካብ ህወሓት ብላዕ ተዋሂቦም፣ ብሰራዊት ፈደራል ከምዝተፈጸመ ኣምሲሎም ኣብ ልዕሊ ህዝቢ ግፍዕታት ከውርዱ ትእዛዝ ተዋሂቡዎም ክብል ከሲሱ።
ኣህጉራውያን ትካላት ናብቲ ዞባ ክኣትዋ ስለዘይተፈቕደን፣ ናይ መራኸቢ መስመራት ብምዕጻዉን፣ እዚ ዝቐርብ ዘሎ ክሲ ንሓቅነቱ ብዝምልከት ካብ ናጻ ኣካል ኣይተረጋገጸን።
እንተኾነ እቲ ናይ ህጹጽ እዋን ቦርድ ኣብ ዘቕረቦ ክሲ፣ ካብ ሱዳን ካብ ዝተመልሱ ነበርቲ’ቲ ከባቢ ብዝሃብዎ ቃል ተመርኲሱ ነቲ መጽናዕቲ ከምዘካየዶ’ዩ ዝገልጽ።
ኣብ ሆስፒታል ሑመራ ተዓቚቦም ዝነበሩ 20 ሕሙማት ከምኡ’ውን ሽዱሽተ ወነንቲ ትካላት ብጅምላ ከምዝተቐትሉ ዘርእይ ጸብጻባት እውን ቀሪቡ ኣሎ።
ኣብ ተመሳሳሊ ዜና፣ ኮሚሽን ሰብኣዊ መሰላት ኢትዮጵያ፣ ኣብ ማይ ካድራ፣ ዞባታት ኦሮምያ፣ ቤንሻንጉል ጉሙዝ፣ ኮንሶን ዝኣመሰሉ ዞባታትን ንዝተፈጸመ ገበናት ኣንጻር ሰብኣውነት ብዝምልከት ሓፈሻዊ ጸብጻቡ ኣብዚ ቀረባ እዋን ከቕርብ ምዃኑ ኣፍሊጡ’ሎ።


text:
Torsås
ናይ መጠረሽታ ዝተሓደሰሉ፡ 6 7 2020
እዚ ኣገዳሲ ቦታ ዘለዎ ከባቢ ኣብ መንጎ ካልማርን ካርልስክሮናን ግላስሪከትን ይርከብ። እዚ ከኣ ንዋኒንን ቱሪዝምን ንምንባርን ብዙሕ ዕድላት ይፈጥር። ኣብዚ፡ ብዙሓት ሃብታም ሓሳባትን ውፉያት ሰባትን ዘለወን ንጡፋት ማሕበራት ኣለዋ!
ሓበሬታ ብዛዕባ ምምሕዳር ከተማ
ብዝሒ-ህዝቢ7,109
ስፍሓት መሬት605 ኪሜ²
ርሕቐት ካብ ዓበይቲ ከተማታት
- Karlskrona 43 ኪሜ
- Kalmar 52 ኪሜ
- Växjö 104 ኪሜ
መንበሪ-ገዛ
ከም ሓድሽ መጻኢ ናብ ቶርሶስ ኮምዩን ምስ መጻእካ፡ ኣብቲ ናይ ምውህሃድ ኣሃዱ ዚሰማምዓካ መንበሪ ገዛ ንኽትረክብ ንሕግዘካ።
ዕላማና፡ ካብቲ ኣብዚ ኮምዩንዚ ዝኣተኻሉ መዓልቲ ኣብ ቶርሶስን ሰደርኦክራ ወይ በርይክቫራ ብዝቐልጠፈ መገዲ መንበሪ ገዛ ክንቅርበልካ እዩ። ኣብ መንጎ እተን ከባቢታት ግሩም ናይ ኣውቶቡስ ኣገልግሎት ኣሎ።
-
ናይ ሓበሬታ ካርታ
ኣብቲ ካርታ እንታይ ኪረኣይ ከም እትደሊ ምረጽ
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ኣሃዱ ምውህሃድ (Integrationsenheten) ስደተኛታትን ዳግመ-ዝተጣየሱ ስደተኛታትን (kvotflyktingar) ካብዘን ዝስዕባ ሃገራት ተቐቢሎም ኣለዉ፤ ኢራን፡ ኢራቕ፡ ኣፍጋኒስታን፡ ሶርያ፡ የመን፡ ሊባኖን፡ ኤርትራ፡ ሶማሊያ፡ ኢትዮጵያ፡ ሱዳን፡ ኮንጎ-ብራዛቪልን ኤኳቶርያል ጊኒን። እቶም ኣብ ኮሙይንና ዝቕመጡ ሓደሽቲ መጻእቲ ነዞም ዝስዕቡ ቋንቋታት ይዛረቡ፤ ዓረብኛ፡ ኦሮምኛ፡ ሶማልኛ፡ ኣምሓርኛ፡ ትግርኛ፡ ስጳኝኛ፡ ፈረንሳይኛ፡ ፋርሲን ዳሪን።
ማሕበራትን ምትእኻባትን
እቲ ኮምዩን ሽድሽተ ናይ ኵዕሶ እግሪ ክላባትን ዓቢ ናይ ቮሊቦል ንጠፍት ኣለዎ። ኣብኡ ድማ ሰብኡትን ኣንስትን ኣብ ዓበይቲ ዲቪዚዮን ይጻወቱ። ኣብዚ ናይ ተዅሲ ማሕበር እውን ኣሎ፡ ከምኡውን ግሩም ዝኾነ ናይ ምግላብ ቦታን ናይ ፍሪስኪስን ስቨቲስ ጉጅላታት፡ ናይ ተኒስ፡ ምጅላብ ስካውት ወዘተ ንጥፍታት ኣሎ።
ኣብቲ ከባቢ ብቐረባ እንታይ ይርከብ
ኣብ ቶርሶስ ዳርጋ ኩሉቲ እትደልዮ ነገራት ኣሎ። ኣብቲ ብመንጎ ማእከላይ ከተማ ዚሓልፍ ኣልፋርጋታን፡ ናይ ድኳናት ቦታ ኣሎ። ኣብኡ ቤትንባብ፡ ናይቲ ኮምዩን ቤትጽሕፈት፡ ማሕበራዊ ቤትጽሕፈት፡ ቤትጽሕፈት ዕዮ ወዘተ ኣሎ። ሕሱር ናይ ቤት ወይ ናይ ክሽነ ኣቕሑ እንተ ደሊኻ፡ ኣብ ኮምዩንና ብዙሕ ሰከንድሃንድ ድኳናት ኣለዉ።
ኣገልጎት ክንክን ወይ ሕብሐባ ቆልዑ
ቅርበት፡ ኳሊቲ፡ ሓልዮትን ምጡንነትን። እዘን ቃላትዚኣተን ንቶርሶስ ኮምዩን መሪሕ ከዋኽብቲ እየን፡ ኣብቲ ንመንእሰያት ተቐማጦና እንገብሮ ውጥናት ከይተረፈ።
ኣብ ቶርሶስ ቤትትምህርቲ ህጻናትን መባእታ ቤትትምህርትን ሓባራዊ ዕላማ ዘለወን ናይቲ ማሕበረሰብ ንጥፈታት እየን። ካብቲ ህጻናት ትምህርቲ ዚጅምሩሉ ክሳዕ ናይ ዓበይቲ ስልጠና፡ መምርሒና ንቐጻሊ ትምህርቲ ወይ ስልጠና ዝዓለመ እዩ።
ናትና ኣብያተትምህርቲ ህጻናትን መደበኛ ኣብያተትምህርትን ነኣሽቱ እየን፡ ዝምዕብል ናይ ትምህርቲ ሃዋህውን እተመስከረሎም ሰራሕተኛታትን ድማ ኣለወን።
መባእታ ኣብያተ ትምህርትን ካልኣይ ደረጃ ኣብያተ ትምህርትን
ኣብ ቶርሶስ ኮምዩን ሓሙሽተ ደስ ዘብላ መባእታ ኣብያተትምህርቲ ከምኡውን ክልተ ካልኣይ ደረጃ ኣብያተትምህርቲ ኣለዋ። እቲ ንእሽቶ ቅርጽን እቲ ዓቢ ናይ መምሃራን ጻዕቅን፡ ብምምሃር ጽቡቕ ነጥቢ ከም እነምጽእ ገይሩና። ኣብዚ፡ ጭርሖኡ 'ገለ ብዙሕ ንኺረኽቡ ብዙሕ ይደልዩ' ዚብል ዝኾነ ፍሉይ ቤትትምህርቲ እውን ኣሎ።
ኣብቲ ናይ ኮረሶፖንደንስ ካልኣይ ደረጃ ቤትትምህርቲ ኣስታት 500 ተመሃሮ ኣለዉ፡ እቲ ቤትትምህርቲ ከኣ ኣብ ሽወደን መሪሕ ናይ ርሕቐት ካልኣይ ደረጃ ቤትትምህርቲ እዩ። ገለ ናይቲ ቤትትምህርቲ ተመሃሮ ብቀዋሚ ወይ ብምዱብ መገዲ እዮም ዚምሃሩ፡ ካልኦት ግን ኣብ ገዛውቶም ኮይኖም ናይ ርሑቕ ትምህርቲ እዮም ዚወስዱ።
ዕድላት ትምህርቲ
እቲ ናይቲ ኮምዩን ትምህርቲ ንዓበይቲ በቲ ናይ ቶርሶስ፡ ካልማርን ሞርቢሎንጋ ኮምዩናት ማእከል ፍልጠት እዩ ዚተሓባበር። ኣብቲ ማእከል ፍልጠት፡ ብዛዕባ ናይ ኩሉ ናይ ዓበይቲ ትምህርቲ ስልጠና መምርሕን ሓበሬታን ትረክብ።
ኣገልጎት ጥዕና
ኣብ ቶርሶስን ሰደርኦክራ ማእከል ጥዕና ኣሎ። በቶም ሰፊሕ ክእለትን ነዊሕ ናይ ሞያ ተመክሮ ዘለዎም ሰራሕተኛታት ናይ ጥዕንና ክንክንንን ኣገልግሎት የቕርብ።
ዕላማና ንኣኻ ከም ውልቀሰብ ክንከናኸንን ኩሉ ግዜ ቀጻሊ ናይ ሕክምና ኣገልግሎት ንምሃብ እዩ። እቲ ትዅረትና ኣብ ጥዕና እዩ፡ ካብኡ ሓሊፉ ድማ ነቲ ናይ ህይወትካ ኣካይዳ ወይ ኣመላት ንኽትልውጥ ምኽሪ ንህብ።
ኣብ ቶርሶስ ናይ ስኒ ሕክምና፡ ናይ ኣደታት ክሊኒክ ከምኡውን ናይ ህጻናት ማእከል ጥዕና ኣሎ።
ናይ ቋንቋ ድግፍ-ተርጓሚ ምርካብ
ንዝኾነ ሓበሬታ ብጽሑፍ ይኹን ብዘረባ ብቛንቋኻ ኪትርጎመልካ ምስ እትደሊ ተርጓማይ ኪህልወካ መሰል ኣሎካ። እቲ ኣብቲ ኮምዩን ዘሎ እትበጽሖ ትካል፡ ምስ እትውከሶ ተርጓማይ ኪቋጸረልካ ይኽእል እዩ።
ኣገልግሎት መጎዓዝያ
ኮምዩንና ኣብ መንጎ ካልማርን ካርልስክሩና እዩ ዚርከብ። እዘን ክልተ ከተማታት ናይ ፍርቂ ሰዓት ርሕቀት ኣለወን፡ ብመገዲ E 22፡ ናብ መዓርፎ ነፈርቲ 30 ደቓይቕ ጥራይ ብምውሳድ ድማ ንመብዛሕትኦም ተቐማጦ ዓበይቲ ከተማ ንቕድሞም!
ናብ ካልማርን ካርልስክሩናን ዘራኽብ መስመራት ኣውቶቡስ ግሩም እዩ፡ ኣብ መዓልቲ ድማ ብዙሕ ንቕሎታት ኣሎ።
ካብ ካልማርን ካርስልክሩና ብባቡር ክትገይሽ ትኽእል። ንኣብነት ናብ ማልመ ካብ ሰለስተ ሰዓታት ብዝውሕድ ግዜ ትበጽሕ። ሓንቲ ሰዓት ወሲኽካ ድማ ናብ ሾፐንሃምን ትበጽሕ!
ስራሕን ትካላት ናይ ምምስራት ተኽእሎታትን
ናይ ቱርሾስ ኮሙን ሸቶ ነተን ኣብታ ኮሙን ዘለዋ ትካላት ምብርታዕን ምንቅቓሕን እዩ።
ናብዚ ንምብጻሕ ናይዚ ኮሙን ናይ ኢንዱስትሪን ንግድን ኣማዕበልቲን ናይ ቱሪዝም ሓለፍትን ምስ ናይዚ ኣከባቢ ናይ ኢንዱስትሪን ንግድን ማእከል ምምዕባል (ቱርሾስ ፎረታግስሰንትሩም) ብሓባር ይሰርሑ። እዞም ሰለስተ ወገናት ብሓባር ብምስራሕን ርክባትን ነዚ ኣብዚ ቦታ ዝርከብ ኢንዱስትሪን ንግድን ንኽምዕብልን ክዓብን ይሕግዙ። ንሶም ንዓኻ ኣብ ቱርሾስ ኮሙን ወናኒ ትካል ዝኾንካ ወይ ክትከውን ትደሊ ይሰርሑ።
ናይ ቱርሾስ ፎረታግስሰንትሩም (ማእከል ትካላት) ንዓኻ ትካል ክትከፍት ወይ ንትካልካ ከተማዕብል ትደሊ ዕድል ናይ ምኽሪን ደገፍ ይህብ እዩ።


text:
ቀዳማይ ሚኒስትር ኣቢይ ካብ ኣባላት ባይቶ ወከልቲ ህዝቢ ዝቐረቡሎም ሕቶታት ዝሃቡዎም መልሲታት
ኣዲስ ኣበባ፣ 21 ሕዳር፣ 2013 (ኤፍ.ቢ.ሲ)ጉጅለ ህወሓት ቅድሚ፥ ቅድሚ ሓደን ክልተን ወርሒ ኣብ ዝነበረ እዋን ድሮ ለውጢ ንዓማውቲ እናተለዓሉ ዝነበሩ ሕቶታት ህዝቢ እቲ ጉጅለ ንህዝቢ ብበዝሒ ብምእሳርን ብምዕፋንን እቶም ሕቶታት ንምቕልባስ ይፍትን ከምዝነበረ ቀዳማይ ሚኒስትር ኣቢይ ኣሕመድ ገሊፆም።
ቀዳማይ ሚኒስትር ኣቢይ ካብ ኣባላት ባይቶ ወከልቲ ህዝቢ ዝቐረቡሎም ሕቶታት ካብ ዝሃቡዎም መልሲታትት፦
- ጉጅለ ህወሓት ኣብ ልዕሊ ሓይሊታት ለውጢ ትእዛዝ ማእሰርቲ ብምውፃእ ናይ ይምሰል መንግስቲ ንምጥይሽ ይንቀሳቐስ ነይሩ።
- ቀዲሙ ንምንታይ ኣቐዲሙ ስጉምቲ ኣይተወሰደን ዝብል ሕቶ እንትምልሱ ድማ፥ ሓደ ነገር ቅድሚ ምግባርና ጥንቃቐ ዝተመልኦ፣ ኣብ ፍልጠት ዝተመርኮዘ፣ ትንተናን ኩነታት ትንተናን እንታይ ዓይነት ወፍሪ ብምክያድ ዕዉት ምዃን ይከኣል ዝብል ምፍላጥ የድሊ ነይሩ። ብተወሳኺ ፀላኢ ክህልዎ ዝኽእል ብቕዓት፣ ናይ ባዕልኻ ብቕዓት ፀላኢ ብኸመይ ክስዕር ከምዝእል ምፍላጥ ከምዘድሊ ገሊፆም፡፡ እዚ እንተዘይተገይሩ ተዓዋቲ ምዃን ኣይከኣልን ዝብል መልሲ ሂቦም፡፡
- ድሕሪ ለውጢ ጉጅለ ህወሓት ኣብ ዝተፈላለዩ ከባቢታት ጎንፂታት እናልዐለ ምፅንሑን እቲ ናይ ሕዚ እንተይሓወሰ ኣብ መላእ ሃገር 113 ጎንፂታት ከምዝተለዓሉ ኣዘኻኺሮም።
- ብዙሓት ሰባት ንኽመዛበሉን ብዙሓት ሰባት ኣብ ሓደ ጉድጓድ ብምቕባርን ዜጋታት ናይ ምብካይን ምጭናቕን ባህሪ ከምዝነበረ ገሊፆም
- ኣብ ይቕሬታ ዝተመርኮዘ ሓበራዊ ሃገረ መንግስቲ ንህነፅ ዝብል ሓሳብ ይቕረብ እምበር፤ ሃገር ብስብከት ኣይምራሕን፣ ድኹም መንግስቲ ኢዩ ብዝብሉ ዛዕባታት ስራሕቲ ክስርሑ ከምዘይተኽኣለ ኣብሪሆም።
- ተዛሚዱን ተዋሊዱን ዝነበረ ህዝቢ ነኒባዕሉ ብጥርጣረ ንኽረአአ ልዑል ስራሕ ተሰሪሑ ኢዩ፡፡
- ኣብ ዝሓለፉ ክልተ ዓመታት ኣብ ክልል ኦሮሚያ፤ ሻሸመኔ፣ ባሌ፣ ጉጂ፣ ሃረርጌ፣ ወለጋን ሓዊሱ ኣብ 37 ከባቢታት ጎንፂታት ተፈጢሮም ኢዮም፡፡
- እቲ ጉጅለ፥ ኦሮሞ ምስ ካልኦት ብሄራት ንኽፃረር፣ እስላምን ክርስትያንን ንኽፃላእ እናገበረ፣ ንህዝቢ ኦሮሞ የሓስብ ኢየ ዝብል ሓይሊ ኢዩ፡፡
ኣብ ክልል ቤኒንሻንጉል 15 ግዘ፣ ኣብ ኣዲስ ኣበባ 14 ግዘ፣ ኣብ ክልል ኣምሓራ 23 ግዘ ከምኡ እውን ኣብ ድሬዳዋ፣ ሲዳማ፣ ጉራፈርዳን ካልኦት ከባቢታትን ዝተፈላለዩ ጎንፂታት ክፍጠሩ ገይሩ ኢዩ፡፡
- ብዝተፈለየ መልክዕ ድማ ኣብ ጎረባብቲ ክልላት ጎንፂ እንትፍጠር፤ ኣብ ክልል ትግራይ ግን ዋላ ሓንቲ ጎንፂ ኣይተፈጠረን ኢሎም።
- በቶም ዝተፈጠሩ ጎንፂታት ድማ ብዙሓት ንፁሃን ዜጋታት ጉድኣት በፂሑዎም ኢዩ፡፡
ሙሉእ ምንቅስቓስ እቲ ጁንታ ኣብ ውሽጢ ቀለበትና ኢዩ፤
ትማሊ ምሸት ኣብ ከባቢ ሃገረ ሰላም ዝገበሩ ምትርማስ ኩሉ ብቐጥታ እናተኸታተልና ነይርና፤
ይኹን እምበር ስጉምቲ ክንወስድ ዘይከኣልና ደቆምን ኣንስቶምን ሒዞም እናተንቀሳቐሱ ዝለዝኾኑ ኢዩ፤ እዚ ግን ድሕሪ ሕዚ ክቕፅል ኣይኽእልን፤
ኣብ ኩሎም ግምባራት ዝተኻየደ ወፍሪ ዋላ ሓደ ንፁህ ዜጋ ኣይተጎድአን፤ ምኽንያቱ ድማ ስነ ምግባር ዝተመልኦን ጅግናን ሰራዊት ምክልኻል ስለዘለና ኢዩ ኢሎም።
ኢህወዴግ እንተፈሪሱ ሃገር ክትፈርስ ኢያ ዝብል ዝተሰሓሓተ ሓሳብ ከምዝነበረ፤
ትናንት የተፈጠረ ፓርቲ እንዴት ከሺህ ዓመታት በፊት የተፈጠረች ሀገርን ማፍረስ ይችላል ሲሉም ጠይቀዋል
ትማሊ ዝተፈጠረ ፓርቲ ብኸመይ ቅድሚ ሺሕ ዓማውቲ ዝተፈጠረት ሃገር ከፍርስ ይኽእል ክብሉ ሓቲቶም፤
ምስ ምጥያሽ ፓርቲ ብልፅና ተተሓሒዙ ኣብ ዘሃቡዎ መብርሂ፥ እቲ ጉጅለ ቅድሚ ኣብ ሃዋሳ ዝተኻየደ ጉባኤ ምቅዋም ከመዝጀመረ፤ ይኹን እምበር ኣብ ውሽጢ ኮይንና ንረብሾም ብዝብል ኢዩ ኣብቲ ጉባኤ ክርከብ ዝኸኣለ ኢሎም።
ፓርቲ ብልፅግና እኸለ ካብ እኸለ ይበልፅ እንተይበለ ንኹሉ ብማዕርነት ዘሳትፍ ኮይኑ ከምዝተጣየሸ ኣፍሊጦም።
ምፍጣር ፓርቲ ብልፅግና ብሽም ፖለቲካ ቁማር ናይ ዝፃወቱ ሓይሊታት ሽርሒ ዘምከነ ዓቢዪ ዓወት ኢዩ ኢሎም።
ምስ ሪፎርም ተተሓሒዙ ኣብ ሰራዊት ምክልኻልን ኢኮኖሚን ካብ ዝተሰርሐ ብተወሳኺ ሪፎርም ሕጊ ምግባር እውን ካሊእ ስራሕ ከምዝኾነ ገሊፆም።
ስለዝኾነ ድማ ኣዋጃት ምስትኽኻል፣ ንልዕሊ 60 ዓማውቲ ዘይተመሓየሸ ስነ-ስርዓት መቕፅዒ ገበነኛ ሓዊሱ፤ ሕጊ ንግዲን ካልኦት ጊታትን ከምኡ እውን ሕጊ ሚዲያ ናይ ምምሕያሽ ስራሕቲ ተሰሪሖም ኢዮም ኢሎም።
ኣብ ዘፈር ሚዲያ ልዕሊ 270 መርበብ ሓበሬታታትን ብሎጋትን ተኣጊዶም ከምዝነበሩ ክእግዱዎም ዘይኽእሉ ድማ ናብ ገዛ እናተዛወሩ ዲሽ ብምንቃል እናሰርሑ ከምዝነበሩ ተዛሪቦም።
ካሊእ ምምሕያሽ ዝተገበረሉ ፖሊሲ ዲፕሎማሲ ከምዝኾነ ብምፅራሕ፤ ምስ ኤርትራ ዕርቂ ንኽፍፀም ስምምዕነት ኣልጀርስ ንቀበል ዝበለ ኢህወዴግን እቲ ጁንታን እምበር ብልፅና ኣይነበረን ኢሎም።
ብዝተሰርሐ ስራሕ ድማ ጥራሕ ዘባኑ ዘባረሩዎ ሰራዊት ምክልኻል ተቐቢሉ ዝኸደኖ ህዝቢ ኤርትራ ኢዩ፤ ሱዳን እውን ኣብ ጎኒ ኢትዮጵያ ምዃና ኣረጋጊፃ ኢያ፣ ሶማሊያ፣ ጅቡቲ፣ ኬንያ፣ ኡጋንዳን እውን ኣብ ጎኒ ኢትዮጵያ ምዃነን ምርግጋፀን ምስጋና ከምዝግበአን ገሊፆም።
እዋናዊን ሓዱሽን ሓበሬታ ንምርካብ ናይ ቴሌግራም ገፅና ሰብስክራይብ ይግበሩ/ራ!
https://t.me/tigrignafana


text:
ኣብ ፈረንሳ ዝርከባ ክልተ ዓበይቲ ሰልፍታት፡ ንክልተ ኤርትራውያን ሲቪክ ማሕበራት ብዝገበራልና ዕድመ፡ ኣብ ከተማ ፓሪስ ኣብ ሰዓታት ቕድሚ ቐትርን ድሕሪ ቐትርን ጽቡቕ መንፈስ ናይ ምርድዳእ ዘለዎ ክልትኣዊ ርክባት ተኻይዱ።
ብመጀመርያ ማሕበርና ነቶም ኣብ ዕለት 8 ወርሒ 4 ዝተገብረ ቁዱስ ሰለማዊ ሰልፍ ንዝታሰቱፉ ልዑል ምሥጋና ነክርብ :: እትምንታይሲ ዑዱማት ናይ ዝተፈላለየ ጸግዕን ኣታሕሳስባን ንጽጋም ብምቅማት ነዚ ካብ ሓልዮት ዝተበግሰ ቢመንእሰያት ዝተገብረ ዝኮነ ፀጊዕ ዘይሓዘ ሂወት ኣድሕን ዕለታዊ ዕዮም ግዝዊ ሽግሮም ወርቃዊ ግዝኦም ፖልታካዊ እምነቶም ነቲ ዝተበገስናሉ ዕላማ ዕዉት ንምግባር ዝተሓበበሩ ዓቢ ምስጋና ነቀርብ::
ኣብ ጉዕዞ ደሞክራሲያዊ ቃልሲ ኤርትራዉያን ዓመተ 2010 ብዙሓት ወሰንቲ መቐይሮታትን ሓደሽቲ ክስተታት ብምንጽብራቕ ሓድሽ ምዕራፍ ኣመዝጊባ ዝተዛዘመት ታሪኻዊት ዓመት እያ ኔራ፡
ዝኸበርካ ደላይ ፍትሕን ሰላምን ሓፋሽ ህዝቢ ኤርትራ
ኣብ ዝሓለፈ መዓልታት ከም ዝተኸታተልካዮ ነቶም ኣብ ሃገረ ግብጺ ተዋጢሮም ዓለም ክንዲ ዑንቂ ጸቢባቶም ንዘለው ኤርትራውያን ንምሕጋዝ ዝተገብረ ገንዘብ ናይ ምውጻእ ዕማም ብዓወት ተዛዚሙ ኢልና ኣበሲርናካ ኔርና።
ኣብ ዕለት 15 ሕዳር 2010 ዘውጻእናዮ ጋዜጣዊ መግለጺ እቶም ኣብ ውሽጢ ኮይና ተቓውሞና ከነስምዕ ዝጸናሕና ኣባላት ፈጻሚት ሽማግለን ማእከላይ ባይቶን ሰ.ደ.ህ.ኤ ብትኹል ይኹን ብጋድም ከምዝተሰንጠቐ ገሊጽና ነይርና።
ሰልፊ ደሞክራሲ ህዝቢ ኤርትራ፣ ብሰልፊ ህዝቢ ኤርትራን ኤርትራዊ ህዝባዊ ምንቅስቓስን ሰልፊ ደሞክራሲ ኤርትራን ካብ 29 ክሳብ 31ታሕሳስ 2009 ዓ.ም.ፈ ኣብ ፍራንክፈርት ዝተካየደ ናይ ምጽንባር ዋዕላ ዝተመስረተ ሰልፊ ምዃኑ ዝዝከር ኢዩ።
ብፈጻሚት ሽማግለ ሰ.ደ.ህ.ኤ ዝተወስደ ናይ “ኤ.ህ.ም” ምስጓግ ስጉምቲ ዝምልከት ጋዜጣዊ መግለጺ ኣብ መስከረምነት ኣብ ዓንሰባ ኮምን ኣብ ሓርነት ኦርግን ተዘርጊሑ ኣንቢብና።ትሕዝቶ ውሳኔን ባህሪ ናይቲ ዝወሰኖ ኣካልን ንግንዛበ ኣንባቢ ንገድፎ።
ህዝቢ ኤርትራ ንዓመታት ኣንጻር ገዛእቲ ሓይልታት ኣብ ዝገበሮ ሓያል መኸተ ኣእላፍ መስተንክራትን ጅግንነትን እንክፍጽም ማዕረ ምዕረኡ ድማ ብዙሓት ኣሰቀቕቲ ጸለምቲ ውዕሎታት ዊዒሉ እዩ።
ሃገራዊ መትከላዊ ሰልፊ ኤርትራ: ኣብ ዉሽጢ ሓደ ዓመት ኣካላቱ ሰሪዑምስ ኩሎም ኣብ ዉሽጢ ኤርትራን ኣብ ደገን ዘለዉ ዲሞክራስያዉያን ኣካላት ተወሃሂዱ ክሰርሕ ወሲኑ፡፡
ልክዕ ቅድሚ 49 ዓመታት ከምዛ ሎም እታ ንፓለቲካዊ ቃልሲ ንናጽነት ኤርትራ: ናብ ብረታዊ ገድሊ ዘሰጋገረት ቀዳመይቲ ንጣር ቁልዒ ሓዊ: ካብታ ብሓርበኛ ሓምድ እድሪስ ዓዋተ እትምራሕ ቀዳመይቲ ጋንታ ሓርነት: አብ እምባ አዳል ተተኮሰት::
ብስሙራት ዜጋታት ንሰብኣዊ መሰል ኣብ ኤርትራ፣ (Citizens United For Human Rights in Eritrea) ዝልለ ሲቪካዊ ማሕበርና ተመስሪቱ ምንቅስቓሱ ካብ ዝጅምር እንሆ ድሮ ካልአይ ዓመቱ አሕሊፉ።
ሎሚ ህዝቢ ኤርትራ ኣብ ውሽጥን ወጻኢ ሃገርን ኮይኑ ሃገራዊ ነጻነቱ ዘረጋገጸሉ መበል 19 ዓመት ክዝክር ከሎ፡ እቲ ናይ ብዙሓት ዜጋታት ህይወት ዝተኸፍሎ ቃልሲ መደምደምታ ምርካቡ ብሓጐስ ምብዓል ጥራይ ዘይኮነ፡ ብኣንጻሩ ድሕሪ ምእዋጅ ሃገራዊ ነጻነት ኤርትራ ብሰንኪ ዲክታቶርያዊ ስርዓት ህግደፍ ህዝቢ ኤርትራ ሕግን ፍትሕን ስኢኑ፡
መሰጋገሪ ፈጻሚ ሽማግለ ሰልፊ ዲሞክራሲ ህዝቢ ኤርትራ ብዕለት 19 ሚያዝያ 2010 ህጹጽ ኣኼባ ብምክያድ፡ ነቲ ኣካታዒ ኰይኑ ዝቐነየን ዘሎን ምስንዳኣት ዋዕላ ንዲሞክራሲያዊ ለውጢ ከም ኣጀንዳ ብምውሳድ፡ ንዝቐረበሉ ጸብጻባት ኣጽኒዑ ኣድላይ ውሳኔታት ኣሕሊፉ።
ህዝቢ ኤርትራ ንሓደ ዘመን መመላእታ ኣብ ትሕቲ ዝተፈላለዩ ገዛእቲ ሓይልታት ክሳቐ ድሕሪ ምጽንሑ ኣብ 1991 ሓንሳብን ንሓዋሩን ካብ ባዕዳውያን ገዛእቲ ተላቒቑ። ድሕሪ ናጽነት፣ ነቶም ካብ ኣብራኹ ዝወጹ ደቁ ልዕሊ ኣምላኽ ብምእማን ኩሉ እንትንኡ ኣረኪቡ ክሕብሕቦምን ከምልኾምን ኣብ ዝጀመረሉ፣ ናይ ነገር ግዜ ሓቀኛ መንነቶም ብንግሁኡ በጨቕ ክብል እኳ እንተጀመረ ቀልጢፉ ዓገብ ከብሎም፣ናይ ነገር ወላዲ ኮይንዎ ርእዩ ከምዘይርኣየ ኮይኑ ክሓልፎ እዩ መሪጹ።
ማሕበር ጥርናፈ ኤርትራውያን ንዲሞክራስን ፍትሕን ኣብ ቅዋሙ ንዘስፈሮ መደብ መሰረት ብምግባር ሎሚ ዕለት 24/1/2010 ዓ.ም.ፈ. ኣብ ከተማ የተቦሪ ኩሎም ግዱሳት ኤርትራውያን ኣባላቱ ኣብ ዝተኣከቡሉ ኣዳራሽ ቀዳማይ መስራቲ ጉባኤኡ ኣካይዱ።
ብሞት ኩቡር ብጻይናን ሓውናን ኣቦናን ዝተሰመዓና መሪር ሓዘን እናገለጽና ኢዮብ ንስድርኡ ጥራሕ ኣይኮነን ሞይቱ፣ ኩልና ምእንቲ ፍትሕን ዲሞክራሲን ሰብኣዊ መሰልን ኣንቃለስ ዜጋታት ኢና ከሲርናዮ።
ዝኸበርክንን ዝኸበርኩምን ሰልፈኛታት ኣቐዲመ እንቋዕ ኣብዚ ዕዉት ሰላማዊ ሰልፊ ክትካፈሉ ኣብቀዓኩም።
ከምቲ ኵላትና እንርደኦን እንግንዘቦን ኤርትራ ሃገርና ካብ ነዊሕ ዘበናት ኣትሒዛ ብዝተፈላለዩ ባዕዳውያን ገዛእቲን መሳፍንትን ትግዛእ ከም ዝነበረት ኣይኰነን ዘይብሃሎ ክዉን ታሪኽ ኢዩ።
መጀመርያ ነዚ ሎሚ መዓልቲ ብስም ኤደኪን ብስም ሲቪካውያን ማሕበራት ዝተጸውዔ ሰፊሕ ሰላማዊ ሰልፊ ንምስታፍ ካብ ርሑቕን ቀረባን ብምምጻእ፡ ንኣብ ሕቖን ማእገርን ናይ ህዝብኹም ተጻዒኑ ዘሎ ጨካን ግፍዕን ጭቆናን ናይ ስርዓት ህግደፍን ውልቀ መላኺ ኢሰያስን ካብ ስሩ ንምምሓው እዩ። ስለቲ ተባዕን ቆራጽን ዝኾነ ህዝባዊ ሓላፍነትኩምን ተወፋይነትኩምን ድማ እንዳ ኣመስገና እንኳዕ ብደሓን መጻእኩም ንብል።
ኤርትራ – ጭቆና፡ ግህሰት ሰብኣዊ መሰላት ይፈጥር
ዑቕባ ንዝሓተቱ ኤርትራውያን ዘእንግዳ ሃገራት፡ ናብ ኤርትራ ክመልስኦም ኣይግባእን።
ጋዜጣዊ መግለጺ Human Rights Watch ብዛዕባ ግህሰት መሰላት መንግስቲ ኤርትራ ለንዶን 16 ሚያዝያ 2009 – PDF
ለንደን፡ 16 ሚያዝያ 2009 – መንግስቲ ኤርትራ ኣብ ልዕሊ ዜጋታቱ ዝፍጽሞ ዘሎ ናይ ሃውሪ ማእሰርትን ስቅያትን፡ ከምኡ' ውን ደረት ኣልቦ ሃገራዊ ኣገልግሎት፡ ካብ ጽንኩር ግህሰት ሰብኣዊ መሰላት ሓሊፉ፡ ንብዙሓት ኤርትራውያን ዜጋታት፡ ሃገሮም ራሕሪሖም ንኽስደዱ፡ ይገብር ከምዘሎ ህዩማን ራይትስ ዎች በዚ ሎሚ መዓልቲ ዘውጽኦ ጸብጻቡ ገሊጹ።
ስርዓት ኢሳያስ ኣብ ልዕሊ ህዝብና ዝፍጽሞ ዘሎ ደረት ዘይብሉ ሕሱም ግፍዒ ምስቲ ኣብ ሃገርና ጽተፈጸመ ተኸታታሊ መግዛእታዊ ገበን ክወዳደር ከሎ ፍጹም መዘና የብሉን። ነዚ ምልካዊ ምሕደራ መሰረታዊ ሰብኣዊ መሰል ዝበሃል ኣምር ትርጉም የብሉን።
መራኸቢ ብዙሃን የልምዕ መራከቢ ብዙሃን ድማ የጥፍእ። ክንዲ ዝኾነ መራኸቢ ብዙሃን ሚዛናዊን ሓቀኛን ኪኸውን ይግባእ።እንተኾነ ብዙሓት ቴክኖሎጂ ብዝፈጠሮ ምዕባለ ተጠቒሞም ሕሱር ፕሮፖጋንዳ የካይዱ። ካብ ኩሉ ዘስደመም ድማ ብኣፎም ጸፍ ዝብሉ ወይ ብኻልኦት ዝወራዘዩ ምዃኖም ኢዩ።ገለ ዉሑድ ካብቲ ብዙሕ ከም ኣብነት ክጠቅስ።
ሃገርና ኤርትራ ኣብዚ ዉሽጢ ዓሰርተ ሸዉዓተ ዓመታት ዘስካሕክሕ ፋሽሽታዊ ምሕደራ ህግደፍ: ኣብ ኩሉ ኣካላት ሕብረተሰብና ዝወረደን ገና እዉን ዝወርድ ዘሎ መጠን ዘይብሉ በደላትን ጭቆናን ጸብጺብካ ዝዉዳእ ኣይኮነን:: ነዚ ሕጂ ብሰንኪ ስርዓት ኢሰይያስ ኣፍወርቅን ሰዓብቱን: ሃገርናን ህዝብናን ካብ ደገን ዉሽጥን ኣብ ዝኾነ እዋን ክነቱግ ብዝኽእል ሓደጋ ክንቃላዕ ገሩና ዘሎ ስርዓት: ብኣጋኡ ምስዘስተባህሉሉ ኤርትራዉያን ባእታትን ሓይልታትን ቅልጡፍ ግብረ-መልሲ ብማሃብ ንለዉጥን ፍትሕን ደው ኣብ ምባል ስለዝደንጎና ምኻኑ ነፍሲ ወከፍ ኤርትራዊ ኣብ ቅድሚ እዛ ሎሚ ማሃነና ጠፊእዋ ንኩሉ ዓይነት ሓደጋታት ተሳጢሓ ዘላ ሃገረ ኤርትራ ምስ ሕልንኡ ሙጉት ክገጥም ግቡእ እዩ::
ዕለት 16.11.2008 ኣብ ከተማ ካርልስሩሀ ናይተን ኣባላት መርበብ ኤርትራውያን በርገሳውያን ማሕበራት ኣብ ኤዉሮጳ ዝዀና ኣብ ሃገር ጀርመን ዝንቀሳቐሳ ማሕበራት ኣኼባ ተኻይዱ።
ዲሞክራውያዊ ውድብ ዓፋር ቀይሕ ባሕሪ’ (RSADO) ኣካል ኤርትራዊ ዲሞክራስያዊ ኪዳን እዩ። ስለዚ ድማ ንሕና፡ ንኤርትራዊ ዲሞክራስያዊ ኪዳንን ነተን ሓቝፉወን ዘሎ ኣባላት ውድባትን ካብ ከምዚ ዝኣመሰለ፡ ኣብቲ ድሮ ተሃዊኹ ዘሎ ዞባ ብቐሊሉ ካብ ምቍጽጻር ወጻኢ ክኸውን ዝኽእል ጎነጽ ክቝጠቡ ንጽውዕ።
ሻድሻይ ጉባኤ መርበብ ሲቪካውያን ማሕበራት ኣብ ኤውሮጳ ካብ ዕለት 18 ክሳብ 20 04/ 2008 ኣብ
ዝነበረ ኣዋን እብ ከተማ ቱቢንገን ሃገር ጀርመን ተኻይዱ። ኣብቲ ጉባኤ ወከልቲ ናይተን ኣብ ሸሞንተ ሃገራት
ኤውሮጳ ዝመደበረን ኣባላት መርበብ ዝዀና 10 በርገሳውያን ማሕበራት ተሳቲፎም።
ስቅያት ህዝቢ ኤርትራ ከብቅዕ እንተኾይኑ እቲ ንልኡላውነት ሃገሩን ሰብኣዊ መሰላቱን ዘኽብርን ዝሕሉን፡ ወጽኢት መሪር ቃልሱ ዝኾነ፡ ሃገራዊ ቅዋሙ ኣብ ግብሪ ክውዕል ኣለዎ።
ነዚ ንምትግባር ከኣ ብዘይካ በቲ ብዓል ቤት ናይዚ ሕቶ`ዚ ዝኾነ ህዝቢ ኤርትራ ብካልእ ዝኾነ ይኹን ኣካል ከም ዘይፍጸም ካብ ሕሉፍ ታሪኽ ዓለም ተማሂርና ኣሎና።
ሰልፊ ደሞክራሲ ኤርትራ(ሰደኤ)፡ ብሰንኪ ገለ ክፋል መሪሕነቱ ዝወሰዶ ውሳነ ሰልፊ ንኢትዮጵያ ብምእታው ዘጋጠሞ ዉሽጣዊ ቅልውላው ንምፍታሕ ዝጸውዖ ህጹጽ ጉብኤ ብዓወት ዛዚሙ፡፡ ኣብዚ ብዕለት 21-22 መስከረም ኣብ ሃገረ ጀርመን ከተማ ፍራንክፈርት፡ ካብ ጀርመን፡ ስዊድን፡ ስዊዘርላንድ ዝመጹ ልኡኻት ብኣካል ክሳተፉ እንከለው፡ ካብ ኣመሪካ፡ ደቡብ ኣፍሪቃን ብመልኽትታቶም ደገፎም ኣረጋጊጾም፡፡ (ስእላዊ መግለጺ ጉባኤ You Tube ኣብ ታሕቲ ተመልከቱ)
ስርዓት ህግደፍ ተሓቢኡሉ ዘሎ መጋረጃ ማለት ጸጋማዊ ስነሓሳብ፡ ኣውራጃነት፡ ናይ ከበባ መንፈስን ሓሶትን ጃህራን ትምክሕትን ምካኑ ብምስትብሃል፤ ከም’ቲ ጲላጦስ ኢዱ ሓጺቡ ካብ’ዚ ደም’ዚ ሰብኣይ’ዚ ነጻ እየ ዝበለ ካብ’ዚ ብጃንዳ ህግደፍ ዝፈስስ ዘሎ ደም’ዚ ህዝብ’ዚ ነጻ እየ ንምባል ክብቃዕን፡..ዕድመ ስርዓት ህግደፍ ንምሕጻር ሳቦያ ኢልኩም ነዚ መጻዪን ሽበራው’ን ስርዓት ሓንሳብን ንሓዋሩን ናብ ናይ ታሪክ ጎሓፍ ንምድርባይ ስጉምቲ ሕጂ ውሰዱ እንዳበልና ንጽውዕ።.


text:
ኣቶ ስብሓት ነጋ(ኣቦይ ስብሓት/)ሓዊሱ ኣብ ውድብን መንግስትን ከገልገሉ ዝጸንሑ ሓሙሽተ ሰበስልጣን ብጥሮታ ካብ ሓላፍነቶም ንክዓርፉ ምውሳኑ ቤት ፅሕፈት ቀዳማይ ሚንስትር ኣብይ ኣሕመድ ኣፍሊጡ።
ኣቶ ስብሓት ነጋ ዋና ዳይረክተር ኢንስቲትዩት መፅናዕቲ ስትራተጂ ርክብ ወፃኢ ጉዳያት ብምዃን ክገልግሉ ዝፀንሑ እዮም።
ብጡሮታ ክዓርፉ ዝተገብሩ ካልኦት ሰበስልጣን ኣብ ማእኸል ፖሊሲ መፅናዕትን ምርምርን ከገልግሉ ዝፀንሑ ዶ/ር ካሱ ኢላላ፣ኣብ ፕሮጀክት ፖሊሲ ዝተዋደደ ኣጠቓቕማን ትልምን መሬት ከገልግሉ ዝፀንሑ ኣቶ በለጠ ታፈረ፣ኣብ ንግድን ኢንዱስትሪን ትልሚ፣ኣፈፃፅማን ክትትልን ፖሊሲ ከገልግሉ ዝፀንሑ ኣቶ ታደሰ ሃይለን ኣብ ማእኸል ምርምር ፖሊሲ ከገልግሉ ዝፀንሑ ኣቶ መኮነን ማንያዘዋልን እዮም።
ንሓያሎ ዓመታት ኣብ ሓላፍነት መንግስቲ ከገልግሉ ንዝፀንሑ ውልቀሰባት ብጥሮታ ክዓርፉ ናይ ምግባር ስራሕ ከምዝቕፅል እውን ቤት ፅሕፈት ቀዳማይ ሚንስትር ኣፍሊጡ’ሎ።
ኣብታ ሃገር ይካየድ ዘሎ ለውጢ ዕውት ንኽከውንን ድልየት ልምዓትን ለውጥን ህዝቢ ንምምላስን ዘኽእሉ ስጉምትታት እናተወስዱ ምዃኑ ተሓቢሩ’ሎ።


text:
Radio Erena: 05 March 2020
ባንክ ዓለም፣ ሶማል ንዝጸንሓ 5.3 ቢልዮን ዶላር ውህሉል ዕዳ ከምዝስርዘላ ኣፍሊጡ።
እቲ ባንክ ምስ መሻርኽቱ ኣህጉራዊ ማዕከን ገንዘብ፣ ቁጠባዊ ዓቕሚ ናይተን ኣብ ምምዕባል ዝርከባ ሃገራት ንምድጋፍ ብዘውጽኦ እማመ መሰረት’ዩ ነቲ ኣዋጅ ኣብ ዝሓለፈ ወርሒ ዕላዊ ጌርዎ።
እቲ ንሶማል ካብ ዝጸንሓ ውህሉል ዕዳ ዘናግፍ ውሳኔ፣ ኣብዚ ወርሒ’ዚ ግብራዊ ንምግባሩ ምስ መንግስቲ ሶማል ስምምዕ ክትግበር ትጽቢት ኣሎ።
ብዘይካ’ዚ ነታ ንዝሓለፉ 30 ዓመታት ኣብ ውድቀት እትርከብ ሶማል ንምሕጋዝ፣ ተወሳኺ ስምምዕ ፊናንስያዊ ስምምዓት ክህሉ ምዃኑ ባንክ ዓለም ኣብ መግለጺኡ ኣመልኪቱ።
ሚኒስተር ፋንይናንስ ሶማል ዓብዱራሕማን ቢሔ ኣብ ዝሃቦ መግለጺ፣ ባንክ ዓለም ንውህሉል ዕዳ ሶማል ክስርዝ ምውሳኑ ታሪኻዊ’ዩ ክብል ብስም ህዝብን መንግስቲ ሶማልን ምስጋንኡ ኣመሓላሊፉ።
ባንክ ዓለም ንውህሉል ዕዳ ሶማል ዝስርዝ ዘሎ፣ ኣብ ስትራቴጅያዊ ኣፍደገ ቀይሕ ባሕሪን ወሽመጥ ዓደንን እትርከብ ሶማል፣ ኣመሪካን ስዑዲ ዓረብን፣- ኣብ ጉዳያት የመን፣ ቀጠር፣ ቱርኪን ኢራንን ንዘለወን ፖሊሲ ብዘይጻረር መንገዲ፣ ኣብ ጎነን ንክትስለፍ ንምድፍፋእ ዝዓለመ ፖለቲካዊ ውሳኔ’ዩ ክብሉ ተንተንቲ ፖለቲካን ቁጠባን ይእምቱ።
ሶማል፣ ምስ ቀጠርን ቱርኪን ዘለዋ ዝምድና ክትበትኽ ብስዑዲ ዓረብን መሻርኽታን ጸቕጢ ክግበረላ ምጽንሑ ዝፍለጥ’ዩ።


text:
ተልእኾ ኢሰያስ ኣፈወርቂ መንገዲ ሕቡእ ኣጀንዳ ሓዲሽ ዓለማዊ ስርዓት ንምጽራግ እዩ። ንህዝቢ ኢርትራብቐዳምነት ዝስርዑ 3 ግዜ ኣብ መዕልቲ ቅጫ እንዳበልዐ ክነብር፤ ሓራ ኮይኑ ክነብር፣ ልዑላውነቱ ትኸቢሩ ክነብር እየን። ምስ ኢትዮጵያ ሰላም ገርካ ምንባር ሓጋዚ ድኣምበር ረቛሒ ግን ከቶ ኣይኮነን። እዚ ሰላዪ ኢሰያስ እፈወርቂ ግና ደላዪን ሓላዪን ሰላም ኢትዮጵያን ኤርትራን ተመሲሉ፣ ንኢትዮጵያን ንስዑድያን፣ ንግብጽን፣...
እዚ ብትእዛዝ መሃንድሳት ጽዮናውያን ዝግበር ዘሎ ሸበድበድ መራሕቲ ቀርኒ ኣፍሪቃ፣ ኣበይ ገጹ እዩ ክኸይድ ጽባሕ ብጊሓት ክንርእዮ ኢና። ንህዝቢ ኤርትራ ኣወጊንካ ዝግበር መስርሕ ቀርኒ ኣፍሪቃ ከኣ ከንቱ ጥራይ እዩ ክኸውን። ጉዳይ ኤርትራ ብሰላም ክሳብ ዘይተፈትሐ ድማ ኣብ መላእ ቀርኒ ኣፍሪቃ ሰላም ተረኽበ ማለት ዘበት! ፕረሲደንት ሃገር ሶማል ሞሓመድ ዓብዱላ ሞሓመድ ምስ መራሒ ህግደፍ ኢሰያስ ኣፈወርቂ። ነዚ ፕረሲደንት...
ተልእኾ ዶር. ኣቢዪ ኣሕመድ እንታይ እዩ? ልኣኽቱኸ ብዓል መን እዮም? ኣብዚ እዋንዚ ብፍላይ ንኤርትራን ንኢትዮጵያን ብሓፈሻ ድማ ንምሉእ ቀርኒ ኣፍሪቃ ዝቆጻጸሩ ዘለው ዓበይቲ ስለላ መርበባት እዞም ዝስዕቡ እዮም። ብቀዳምይ ደረጃ ኣብ ኩሉ ከባቢ ቀርኒ ኣፍሪቃ ተዋፊሮም ብስዉርን ብግሁድን ለይትን ምዓልትን ተዋፊሮም ዘለው ኣባላት ማእከላይ ስለላ መርበብ መንግስቲ ኣሜሪካ እዮም። ብካልኣይ ደረጃ ምስ ማእከላይ ስለላ መርበብ...
by Vanessa Berhe 26 Jul 2018 Source: With peace being made, expectations are rising that transformative reforms will be introduced, but many remain cautious. Passengers carry the Ethiopian and Eritrean flags as they celebrate after arriving at the Asmara International...
መራሕቲ ወያኔን መራሒ ህግደፍን ኢሰያስን ሓደ ዓይነት ተልእኾ ኣብ ልዕሊ ህዝቢ ኤርትራ ከምዘለዎም ዝሕብሩ ቀንዲ ነጥብታት። ብልሓትትን ተልእኾን ወያኔን ህግደፍን ከይፈለጥካ ብዛዕባ ኢሰያስን ዶር. ኣቢዪ ኣሕመድ ምዝራብ ዕሽነት እዩ። ድሕሪዚ ብውልቀ መላኺ ሕገ ኣልቦ ኢሰያስ ኣፈውርቂ ዝተደወለ፣ ደወል መሸጣ ሃገር፣ ንሓያሎ ኣባላት ህግደፍ እዚ ዝኸይድ ዘሎ ግዝያዊ ኲነታት ኤርትራን ኢትዮጵያን ከመይ ትከታተሉዎ ኣሎኹም፣...


text:
- መእተዊ
- | ስራሕን ትምህርትን
- | 2ይ ደረጃ ቤትትምህርቲ
2ይ ደረጃ ቤትትምህርቲ
ኣብ ሰደርሃምን ሓንቲ ቤት ትምህርቲ 2ይ ደረጃ Staffangymnasiet ትበሃል ከም ሓደ ክፋል ናይ ሄልሲንላንድ (Hälsingland) ማሕበረ ትምህርቲ እያ።
ቤት ትምህርቲ ላዕለዋይ ደረጃ ዕላምኡ ንመናእሰይ ካብ 16 ክሳብ 20 ዝዕድሚኦም እዩ።
ቤት ትምህርቲ ላዕለዋይ ደረጃ ብነጻን ብግላዊ ድሌትን ዝውሰድ መንእሰያት ድሕሪ ናይ መባእታ ትምሕርቶም ምዝዛም ብምርጫ ዝፍጽምዎ ቤት ትምህርቲ እዩ።
እቶም ዝተፈላለዩ ናይ ላዕለዋይ ደረጃ መደብ ድማ ናይ ተግባረእድ ትምህርትን ወይ ድማ ንላዕለዋይ ደረጃ ምድላውን ክከውን ይኽእል አዩ።
ከም ተወሳኺ ውን ናይ ምእተዊ መደብ ኣሎ ነቶም ካብ 16 ክሳብ 20 ዝዕድሚኦምን ነቶም ፍልጠቶም ክብ ከብሉ ዝደልዩ ተማሃሮን ይህብ።
ኣብዚ ኣንብቡ ብ ትግርኛ ብዛዕባ 2ይ ደረጃ ቤትትምህርቲ። (pdf, 612.6 kB)
ተወሳኺ ሌንካር


text:
ካልኦት እውን ከምኡ ካብተን መኻይን ክዘሉ ክብሉ 11 ቆሲሎም ኣብ ሆስፒታል ኣቲዮም ዝበሉ ኣቶ የማነ ኣብቲ ናይ ቲወተር መልእኽቶም ፖሊስ ናብ ሰማይ ሒደት ጠያይቲ ብምትኳስ ኣረጋጊኡዎ ኢሎም።ኣቶ የማነ ገብረመስቀል ኣብ ናይ ቲዊተር መልእኽቶም ነቲ ኩነታት ዘሕዝን ፍጻመ እዩ ክብሉ ገሊጾምዎ ኣለው።
ዝተፈላለዩ መርበብ ሓበሬታትን ሬድዮታት ተቓወምትን ግን ቁጽሪ ዝሞቱ ካብ 4 ክሳብ 11 ይበጽሕ ክብሉ ከለው ዝቖሰሉ ድማ ካብዚ ኣቶ የማነ ዝብሉዎ ዝበዝሕ ምዃኑ ይገልጹ።
ሬድዮ ድምጺ ኣሜሪካ ብዛዕባ እዚ ካብ ሰበስልጣን መንግስቲ ኤርትራ ሓበሬታ ንምርካብ ዝገበሮ ተደጋጋሚ ፈተነ ኣይሰለጦን።
ኣብ ኤርትራ ዘሎ ገደብ ዘይብሉ ወታሃደራዊ ኣገልግሎት መንእሰያት ሓደገኛ ጉዕዞ ምግባር ሓዊሱ ናብ ስደት ከምርሑ ዝገብር ዘሎ እዩ ክብሉ ንኣተሓሕዛ ሰብኣዊ መሰላት ኤርትራ ከጻሪዩ ዝተመስረቱ ናይ ሕቡራት መንግስታት ኣካላት ሓዊሱ ዝተፈላለዩ ጉጅለታት ሰብኣዊ መሰላትን ይነቕፉ።
ምሉእ ትሕዝቶ ኣብዚ ምስማዕ ይክኣል።


text:
“ሲሮጡ የታጠቁት ሲሮጡ ይፈታል” እንዳይሆንብህ
ክቡር ጠቅላይ ሚኒስተር ኣቢይ ስለ ኤርትራው ጉዳይ ኣስብበት!!!
የማክበር ሰላምታየን ብማስቀደም፣ብህይወትህ ሰላምና ጤና፡ባለህ ከፍተኛ የስራ ሃላፊነትም የተቃና እንዲሆንልህ ልባዊ ምኞቴን ልገልጽልህ እወዳለሁ።
26.10.2018
ጉድ ረኺብና እብለኩም። ሎሚ’ውን ነቲ ናይ’ታ እናኣድነቕናያ “ይንበረልና” ክትብል ኣድንቖትና ዝሰበረት ድምጻዊት ጓል መለስ ብዘድምቕ፡ ዕድመ ግዜያዊ ፕረሲደንት ክንዲ ማቱሳላ ክምጠጠሉ ፈጣሪኡ ዝምሕጸን ዜማ ሰማዕናልኩም። ድምጻ ዊ ተኽለ ክፍለማሪያም ወዲ ትኹል ነዊሕ ተወሺቡ ድሕሪ ምጽናሕ ኣፉ ክኸፍት ተገዲዱ ግዲ “ማዕበል ሰላም” ክብል’ ዩ ንሰማዕቱን ተጸበይቱን
ስማዊ መዓርግ ሚኒስተር ፍትሒ ዘለዋ ፎዝያ ሃሽም: ኣብዛ ብምግሃስ ሰብኣዊ መሰልን ምልካዊ ምሕደራን ናይ ኣፍሪቃ ሰሜን ኮርያ ቅጽል ስም ተዋሂብዋ ዘሎን ቅዋማዊ መንግስቲ ኣብ ዘይብላን መሰል ሰብ ዝግሃሰላን ኤርትራ: ፍትሒ ክነግስን ህዝቢ ኣብ ኮማዊ አብያተ ፍርዲ ጉዳያቱ ከሳልጥን ከምዘለዎ: ንተቀማጦ ኣስመራን ንኣባላት መበል 32 ሃገራዊ
ኤርትራ ኣብ ዓለም እታ ዝተሓተ ኣገልግሎት ኢንተርነት ዘለዋ ሃገር ምዃና ቅድሚ ትማሊ ኣብ መርበብ ሓበሬታ ዘ ጋርድያን ቅድሚ ትማሊ 22 ጥቅምቲ ኣብ ዓምዲ ሳይንስን ቴክኖሎጅን ዝወጽአ ዓንቀጽ ጠቒሱ።
ዘ ጋርድያን ን ስታትስቲካዊ መጽናዕቲ ኣህጉራዊ ማሕበር መራኸቢታት (ICU) ብምጥቃስ ኣብ ዝሃቦ ሓበሬታ፡ 98.8 ሚእታዊት ህዝቢ ኣይስላንድ ኣገልግሎት
ኣባት ነገርን ኣቦይ ፈራይን
ትቅምቲ 13/2018
ረድኢ ክፍለ ባሻይ
ቅድሚ ናብ ኣርእስተይ ምእታወይ ካብዚ ዘለናዮ መሪር መድረኽ ናይ መለኽቲ ሓራ ንምውጻእ፡ ትጽሕፉን ትምድሩን፡ ትጭርሑን ሰላማዊ ሰልፍታት እንዳገበርኩም ንህዝብና ተበራብሩን፡ ንህዝቢ ዓለምን ዝሰምዑ እንተተረኽቡ ክኣ መንግስታቶምን ተቃልሑ ዘለኹም ይንእድ። ነዚ ኹሉ ኣዋህሊልኩም ክኣ ለይትን ምዓልትን ጥርዓን ኤርትራውያን ናብ ህዝቢ
ህዝቢ ኤርትራ
ካብ መባህረር (nightmare) ተበራበር
ቃልሲ ንናጽነት ኤርትራ ካብ ዝጅመር ነዊሕ እዋን ዝገበረን ዝቕጽልን ዘሎ ምኳኑ ዘይፈልጥ ኤርትራዊ የለን፡ ብብዝሒ ተዘሪቡሉን ተሰሪሑሉን፡ ክሳራታት ዘጓነፎን ዓወታት ተሓፊሱሉን ዝሓለፈ መስርሕ ከምቲ ኣብ ኣጋ መወዳእታ ብረታዊ ቃልሲ መጻኢ ኤርትራ ስርዓተ ሕጊ ዝኽተል ደሞክራሲ ዘንግስ ብሕገ መንግስቲ እትምሓደር ምዕብልቲ ሃገር
በዚ ሕጽር ዝበለ ውልቃዊ ገምጋም ከቕርቦ ዝደሊ ሓሳባት ናይ ውልቀይ እምበር፤ ንኻልእ ኣካል፤ ብብዝሒ ንዝተጠርነፉ ውልቀሰባት ኮነ ውድባት ወይ ብሽም ዝተፈላልየ መጸዋዕታ ዝፍለጣ ማሕበር ዝምልከት ጹሑፍ ኣይኮነን። ቀንዲ ዕላማኡ ነቲ ዝሓለፈን፣ ሎሚ ኣብ ቅድሜና ተገቲሩ ዝርከብ መቐጸልታ ናይ ትማሊ ቃልሲ መርሚርና፣ ከመይ ንሃገርናን፣ ህዝብናን ጥቕሚ፣
ኣብዚ ቀረባ መዓልታት ኣርባዕተ ኣባላት ሓይልታት ምክልኻል ምክትታል ዶባት ጽዒና ዶብ ሱዳን ድሕሪ ምስጋራ ብሰራዊት ሱዳን ዝተማረኸት ናይ EDF ቁጽሪ ሰሌዳ ዘለዋ መኪና ሓይልታት ምክልኻል፡ ብሰራዊት ሱዳን ድሕሪ ምምራኻ ድሕሪ ሓደ ለይትን ሓደ መዓልትን ናብ ኤርትራ ምስ ሰራዊታ ናብ ኤርትራ ከምእተመልሰት ምንጭታት ካብ ኤርትራ ሓቢሮም።
ብመሰረት
ጥቅምቲ 18/2018
ረድኢ ክፍለ (ባሻይ)
ሻማ ንበል ’ዛ ግራት ንዕመማ
ጽሓይ ከይዓረበት ንቐድማ
ደቂ ሃገር ንበል ሻማ-ሻማ
ከምቲ ናይ ብኣምሆይ ናይ ፈለማ
ህልም ክብል ጽንጽያ ምሰ ቃርማ
ኣጻብዕና ንዕሞኰን ንኹለን
ከይተፈለጠና ፋሕ-ፋሕ ኢለን
ኣብዛ ዓለም ዘይዝንግዕ ሰብ የለን
ሻማ በል ምንእሰይ ብዓል ሚዶ
ተፈራሂ ካብ ርሑቕ ካብ ማዕዶ
በሰላና ምእንቲ
ሱዋር ኣዳሃብ ን ፕረዚደንት ሱዳን ጃዕፈር ኣልኑሜሪ ኣብ 1985 ብዕልዋ ቅድሚ ምዕላዉ ሚኒስተር ምክልኻል ሱዳን ዝነበረ ክኸውን ከሎ፡ ብድሕሪኡ ንዝተወሰነ እዋን መሰጋገሪ ፕረዚደንት ኮይኑ ካብ ስልጣን ባዕሉ ዝተኣለየ ጀነራል እዩ።
ሱዋር ኣዳሃብ፡ ልዑል ሞራልን ስነምግባርን፡ ሃገራዊ ስምዒትን ዝነበሮ ሱዳናዊ ጀነራል ምንባሩ ኣገልግሎት ዜና ሱዳን ሱና ንመዛንኡ
ዝኸበርኩም ዶር. ኣብይ ኣሕመድ
ኣቐዲመ በቲ ኣብ ኣዋሳ ዝተኻየደ መበል 11 ጉባአ ኢ.ህ.ኣ.ደ.ግ ብምሉእ ድምጺ ጉባኤኛታት ክትምረጹ ምብቃዕኩም እንቋዕ ደስ በለኩም ክብል ኣፍቅዱለይ።
እዚ ዝረኸብኩሞ ልዑል እምነት መረጽቲ፡ ውጽኢት ናይቲ ኣብ ስልጣን ካብ እትመጹ 4 ወርሒ ኣብ ዘይመልእ እዋን ዝወሰድኩሙዎ ፍትሓውን ሰላማውን ተበግሶ፣ ንህዝብታት ኢትዮጵያን ኤርትራን ብፍላይ፡
ህዝባዊ ምልክታ
ኤሃባደለ-ሰ/ኣ ዞባዊ ጉባኤ ኣብ ደንቨር ኮሎራዶ ንምግባር ይሸባሸብ
ኤርትራዊ ሃገራዊ ባይቶ ንደሞክራስያዊ ለውጢ (ኤሃባደለ) ሰሜን ኣሜሪካ ኩሎም ኣብ ሕቡራት መንግስታት ኣሜሪካን ካናዳን ዝርከቡ መሰረታት ባይቶ ኣለዓዒሉ፣ ናብቲ ዝዓበየ ናይ 2ይ ሃገራዊ ባይቶ ጉባኤ ተሳተፍቲ መሪጹ ንምስዳድ፣ ካብ ታሕሳስ 1-2, 2018 ኣብ ዓባይ ከተማ ደንቨር ኮሎራዶ
ዘመነ ስድነትን ሞራል-ኣልቦነትን
ኣማኑኤል ሳህለ
ኣብዛ ዓለም ኣብ ምዕባለ ሕብረተሰብ ሓድሽ ነገር የልቦን፡ ሓድሽ ኣገባብ ግን ኣሎ። ኩሉ ኣቐዲሙ ዝነበረ እዩ፡ ኪደጋገም ድማ ይነብር፡ ኪደጋገም ከሎ ግን እናማዕበለ እዩ ዚኸይድ (spiraling upward)። መንግስታትን ግዝኣታትን በቝለን ዓብየን ኣሪገን ጠፊአን። እተፈላለዩ ህዝብታት ተንሲኦም ኣስፋሕፊሖም ጨቍኖም፡ ከም ሰቦም ድማ ሓሊፎምን።
ኣብ
ዝኸበርካ ኤርትራዊ፡ መሰረት ነጻነት እፎይታ ህዝቢ ምስ ዘረጋግጽ ጥራሕ'ዩ ዝብል ኣርእስቲ ተሞርኲሰ ሓሳባተይ ብጽሑፍ ክገልጽ እንከለኹ፡ ሓደ ድርኺት ኣብ ውሽጢ ኣእምሮይ ንሕዋሳተይ ዘየደቅስ ኩነታት ህዝበይን ሃገረይን ይድርኸኒ።
ኣነ ወይ ንሕና ደቂ ሰባት ኣእምሮ ዝተዓደልና ክንስና፡ ሰብ ከማኻ ሰብኣዊ መሰልካን ነጻነትካን ረጊጹ፡ ከርፋሕ መነባብሮ እናሃለወካ፡ ከመይ ገይሩ
ዑቕባይ ገብረመድህን ( ከምሪጅ፡ ማሳቹሰትስ፡ ሕ.መ.ኣ.)
********
ዝኸበርኩም ኣሕዋንትን ኣሓትን ተቓለስቲ ንሓርነትን ንፍትሕን፡- ኣብዚ ሰለም ዘየብል ተኣፋፊ ኩነታት ሃገርና፡ ብሰሪ ጕድለት ጥዕና ብርዐይ ከየልዓልኩ ደሃይ እትፊኣ ጸኒሐ። ሕጂ`ውን ምሉእ ጥዕናይ ተመሊሱ ክብል እኳ እንተ ዘይደፈርኩ፡ ብዘሎኒ ዓቕሚ ገለ ክብል ግድነት ኮይኑኒ። ሓዲስ ነገር ዝበሃል የለን፣ ዝዳጋገም
ድሕሪ’ቲ ኣብ መንጎ ውልቀ መላኺ ስርዓት ህግደፍን መንግስቲ ኢትዮጵያን ኣብ ወርሒ ሓምለ ናይዚ ዓመት’ዚ ዝተኸተመ መስርሕ ሰላም፡ ኣብ ኤርትራን ኢትዮጵያን ከካትዕ ዝጸንሐን ህይወት ኣሽሓት ዝበልዐን ናይ ይግባኣኒ መሬት ዶብ ከይተሓንጸጸ ብዙሕ ምዕባለታት’ዩ ተኸሲቱ። ዋሕዚ ኣሽሓ ኤርትራውያን ናብ ኢትዮጵያ፡ ምኽፋት ዶባት፡ ፍኑው ናይ ሰብን ንብረትን ምንቅስቃስ፡
ኣብ ዝተፈላለየ ኩርናዓት ዓለም ዘለኹም ግዱሳት ደግፍትን ኣዕሩኽን ኣሰና፡ ቴለፎንን ኢመይልን ማሕበራዊ መራኸቢታትን፡ ከተወፍዩ ቅሩባት እናሃለኹም እቲ ናይ ባንክ፡ ፓይፓል፡ ከምኡ `ውን ፔትርዮን ኣገባባት ወፈያ የጸግመኩም ከምዘሎ ዝሃብኩምና ሓበሬታን ርእይቶኹምን ኣብ ግምት ብምእታው ምስ ወከልቲ ኣዕሩኽ ኣሰና ሕቡራት መንግስታት ኣመሪካ ብምትሕብባር ድሮ ናይ ወፈያ ካርድታት
ቅልዕቲ መልእኽቲ ናብ፡
ሃፀይ አቢይ ኣሕመድ፡ ሥዩመ እግዚኣብሔር 7ይ ንጉሠ ነገሥት ዘኢትዮጵያ።
ክቡር ጠቅላይ ሚንስተር ዶክተር ኣቢይ ኣሕመድ፡
ኣቐዲመ በቲ ኣብ ስልጣን ምስ ደየብኩም ዘርኣኹሞ ሥነ ሥርዓት ዝመልኦ ኣቀራርባኹምን መደረታትኩምን ካብ ሕዝቢ ኢትዮጵያ ዝቐርበልኩም ዝነበረ ዘደንቕ ድጋፍን ንኣይ’ውን ከይመሰጠኒ ኣይተረፈን። ሕጂ “ሃፀይ” ዚብል ቅጽል ክልቅበልኩም ከለኹ ክሕጭጭ ወይ
ሓውና ገብረሂወት ደሞዝ ብዝሓደሮ ሕማም ኣብ መበል 54
ዓመቱ ኣብ Bad Urach Krankenhaus ብዕለት 13/10/2018
ዓሪፉ።
ንዕለት 20/10/2018 ኣብ
Christuskirche
Lohmühlestr. 30
72762 Reutlingen
ናይ ፍትሓት ጸሎት ክግበር ምዃኑ ንሕብር።
በዓልቲ ቤቱ:
ወ/ሮ ሉላ ስብሃቱ ምስ ምሉእ ቤተ ሰብ
ብተወሳኺ፡
ሓሙስ 18/10/2018 ከምኡ ውን ዓርቢ 19/10/2018 ኣብ፡
Ridaf
Ringelbachstr. 195
72762 Reutlingen
ካብ ሰዓት 18:00 ከም ዘለና ንሕብር።
ንረቡዕ ዕለት 31.10.2018 ብጠቕላይ ሚኒስተር ናይ ኢትዮጽያ ዶክተር ኣብይ ኣሕመድ ኣብ ፍራንክፈርት ሃገር ጀርመን ህዝባዊ ኣኸባ ተመዲቡ ይርከብ።
ደለይቲ ፍትሒ ኣብዚ ማዓልቲዚ ኣብቲ ናይ ኣኸባ ቦታ ብምኻድ ፣ ነዚ ኣብ ሞንጎ ሃገርና ኤርትራን ኢትዮጽያን ዘሎ ምዕብልናታት ዘለና ኣረኣእያ ብመገዲ ሰለማዊ
ሰልፊ ንከነስምዕ ብምውህሃድ ህዝባውያን ሽማግለታት ኣብ ጀርመን
ታሪኽ ክደጋገም ከሎን
ግደ ተጋሩን
ጥቅምቲ 13/ 2018
ረድኢ ክፍለ (ባሻይ)
ታሪኽ ክደጋገም ከሎ (ብዝምድናዊ ኣበሃህላ) እቲ ሕማቕ በሰላ ምሕንጣጥ፡ ዋላ እቲ ጽቡቕ’ውን ጋም-ማን ስለዝዀነ ኣብ ዘለኻዮ ደው ወይ ደውታ ምዃኑ እዩ። እቲ ምዕባለ ዝብሃል ግን ነቲ ጽቡቕ ክትውስኸሉን ክትጽግኖን ከምኡ ድማ ናብ ሓድሽ ለውጥታት ከተሰጋግሮን ከለኻ ኢዩ።
ኣብ ጒዕዞ
ክቡር ህዝቢኤርትራ፣ ንሕና ኤርትራዊያን ብፍላይ ልዕሊ 40 ዓመት ዕድመ ዘሎና ነጻነትና ብኸመይ ከም ዝመጸት ኣጸቢቕና ንፈልጥ ኢና።ንመዛኻኸሪ ዝኣክል ኣሽሓት መንእሰያትና ተሰዊኦምን ሰንኪሎምን፣ኣሽሓት ሕጻናትን ቆልዓ-ሰበይትን ብናይ ጸላኢ ቦምብታት ተቀዚፎምን ሰንኪሎምን ገለ ስድራ-ቤታት ጸኒተን፣ ዓሰርታት ሚእቲታት ዓድታት ተቓጺለንን ተደምሲሰንን።
ወ/ት ንግሥቲ ጴጥሮስ ድቡስ እንካብ ክቡራት ወልድታ ኣቶ ጴጥሮስ ዱቡስ በዓል ደግራ ልብዔ እኖኣ ወ/ሮ ምሕረታ ኣስፍሃ ዘርአ በዓልቲ ሓዲሽ- ዓዲ/ሓደግቲ ብ 1964 ዓ.ም.ፈ ኣብ ደግራ ተውሊዳ ትምህርታ ብግቡእ ኣሰላሲላን ንወለድታ ኣብ ዕለታዊ መነባብርኦም ጠዊራን ዓቕመ ሄዋን ምስ ኣኸለት ከኣ ከም ሕዝባ ናብ ስደት ኣምርሓ
ከም ዝዝከር ኣብ`ዚ ዝሓለፈ መዓልታት ``ህጹጽ ጻዊዒት ተጋደልቲ ህዝባዊ ግምባር ነበርቲ ዓባይ ብሪጣንያ፡ንምእላይ ውልቀ መላኺ ኢሳያስ ካብ ስልጣን፡ ``ኣብ ትሕቲ ዝብል ኣርእስቲ፡ ክሳብ 50 ተጋደልቲ ህዝባዊ ግምባር ሓርነት ኤርትራ ዝነበርና ክታምና ዘስፈርናሉ፡ ንሕሰምን ግፍዕን ህዝብን ሃገርን ኤርትራ ኣብ ትሕቲ ውልቀ መላኺ ኢሳያስ ኣፈወርቂ ድሕሪ ምዝርዛር
ኣብርሃም ኢሳያስ ኣፈወርቂ፡ ስልጣን እንተመሪጽካ ንዕርበትካ ሓጥያት እንተፈሪሕካ ንድሕነትካ
ዝኸበርካ ኣብርሃም ኢሳይያስ ኣፈወርቂ፡
ኣቀዲመ ኣብዚ እዋን’ዚ ዘለካ መዓርግን መዝነትን ብወግዒ ስለዘይፈልጦ፡ “ኣብርሃም” ኢለ ምጽውዐይ፡ ይዝንጥለካን የነኣእሰካን ከይህሉ ይቅሬታ ግበረለይ። ሰማዕቲ ወይ ኣንበብቲ’ውን፡ “ካብ ጸባ ዘይተረኽበስ ካብ ማ’ጨባ” ከምትብሉኒ ኣይስሓትኩን፡ ንምንታይ’ሲ ከምቲ እቲ ገባርን ሓዳግን ኢሳያስ ብብዙሓት ተማዒዱ
ኣማኑኤል ሳህለ
ኣስታት 4 ዓመት እናተመላለስኩ ኣብ ትግራይ ተቐሚጠ እየ። መብዛሕትኡ ኣብ መቐለ ኪኸውን ከሎ፡ ኣብ ካልእ ቦታታት'ውን ብመጠኑ ሕጽር ዝበለ ትዕዝብቲ ነይሩኒ እዩ። ጋዜጠኛን ተመራማርን ብምዃነይ፡ ንነኣሽቱ ነገራት ብብዙሕ ገጽታታቶም ክርእዮምን ክምርምሮምን ደስ ይብለኒ። ናይ ታሪኽ ተመሃራይ ብምንባረይ ድማ፡ ንዝኾነ ነገር ንድሕሪት ተመሊሰ ክርእዮን ምኽንያት
10/10/2018
ህዝቢ ኤርትራ ነቲ ብሰላማዊ መንገዲ ሃገራዊ ልኡላውነቱ ንምርግጋጽ ዘካየዶ ቃልሲ ስለ ዘይተዓወተን ካልእ መንገዲ ስለ ዘይነበሮን ኢዩ ናብ ጎነጻዊ ቃልሲ ዝሰገረ። እቲ ኣብ 1961 ዓ.ም ዝጀመሮ ብረታዊ ቃልሲ’ውን ብዙሕ ሓጎጽጎጽ ኢዩ ሓሊፉ። እቲ ቃልሲ ናይ ብምሉኡ’ቲ ህዝብን፡ ድምር ዓወታት ኩሎም ተጋደልትን እኳ እንተነበረ፡ ኣብ 1991
ይሕመኒሎ ይልሎ ኣብ መቁሎ
በቶም እሱራት፡ ዝነብሩ ዘለው ኣብ መንቀራቅሮ
ብርሃን ዝተሓረሙ ጸጋታት ተፈጥሮ
ብመግረፍቲ ህግደፍ ዝደንቆሩ፡ ለባማት ሰብ ኣእምሮ።
ይሕመና’ሎ ስቃይ ናይቶም ውጹዓት ደጋጊሙ ይደግሰና
ኣብ ምድረ በዳ ዝተረፉ ኣውያቶም ድቃስ ከሊኡና
በቶም ርሒቆም ዝተሰዱ ዝተዋህቡ ጸማም እዝኒ
በቶም ኣብ ባሕሪ ዝጠሓሉ ዘይረኸቡ መቅበሪ እምኒ።
ይሕመና’ሎ ድቃስ ለይቲ ይኸልኣና
እንክንሓስቦ ንድሕሪት ተመሊሱ እናሻዕ
ፍሉይ ኣሃዱ ሰራዊት ኢትዮጵያ ብሰለስተ ኣንቴኖቭ ነፈርቲ ብምስጢር ናብ ኤርትራ ካብ ዝኣቱ ሰሙናት ኣሕሊፉ ከምዘሎ ምንጭታት ካብ ኤርትራ ኣረጋጊጾም።
እተን ኣንቴኖቭ ዝዓይነተን ፍሉይ ኣሃዱ ሰራዊት ኢትዮጵያ ዝጸዓና ነፈርቲ ጸላም ተጎልቢበን ኣብ ኣስመራ ኣብ ዝርከብ ሓይሊኣየር ኤርትራ ከምዝዓረፋ እቶም ምንጭታት የረድኡ።
እቲ ሓበሬታ ካብ ዝበጽሓና ክልተ ሰሙን ኳ
ጥቅምቲ 07/2018
ረድኢ ክፍለ (ባሻይ)
ጽላል ህዝቢ ኤርትራ ሃገርና
ብዘይካኺ ዳስ የብልናን ንሕና
ብጥራዩ’ይኮናን ኣምጺእናኪ
ኣብ ቅድሜና የለን ዝሸጠኪ
ይፍትን ይኸውን ዛር ዘለዎ
ጭራ ናይ ኣብኡ መሲሉዎ
ሕሱር ፍጥረት ክብረቱ ዘርክስ
ንእዲ ሂቡ ኣብ መደብ ዝድቅስ
ኣውሊዕ ምልክታ ዶ ትጥለም
ዑፍ ዝመረጸቶ ቆጽሊ ቀደም
ናይ ሰላም ብስራት ባንዴራኺ
ምስክር ስምምዕ ናይ ደቅኺ
ኣብ ዘይ
“Who does not remember yesterday will not Know about tomorrow even though he/she thinks today a hero”
ባርነት ዘይጸግብ ህዝቢ
ዝነገሰ ንጉስና - ዝበረቐ ፀሓይና
ካብ ኮነ እምነት - መብዛሕቲኡ ህዝብና
ማዕርነት ፍትሒ - ተደቑሱ ኣብ ዓድና
ምጽቃጥ ካብ መረጽና - ብዘይ ሕጊ ተገዚእና
ስውኣት ሰማእታት - ተረሶዖም ስንኩላትና
ዓገብ ዝብል ተሳኢኑ
ካብ ኤርትራ ካብ በጻሕቲ ዝረኽበ ሓበሬታ
ታደሰ ኪዳነ 8 ጥቅምቲ 2018
ኤርትራ ነቲ ምስ ኢትዮጵያ ዝነበራ ዶባዊ ምስሕሓብ ኣብ መዓልቦኡ ከይበጽሐ፡ ቅድመ ምድላዋት ከይገበረትሉ ብሃንደበት ኢያ ነቲ ን20 ዓመታት ዜጋታታ ብናይ ኣሕዋቶም ጠያይት ዝቕዘፉሉ ዝነበሩ ምስ ኢትዮጵያ ዘዋስና ዶባት ከፊተዮ ዝበለት። ብልክዕ ንምዝራብ፡ ካብ ከባቢ
ምጭውቲ ኤርትራ
ክምለስ 'ቲ ሕብራ
ክሕደስ 'ቲ ክብራ
ህዝባ ከስተማቕር፥ እቲ ንቡር ናብራ
ስዓቱ ኣኺሉ፥
ህግደፍ ነቕነቕ ኢሉ።
እቲ ጸልማት ለይቲ፥ 'ቲ ዘበን መከራ
እቲ ዘበን ማእሰርቲ፥እቲ ከርፋሕ ናብራ
እቲ ዘበን ስደት፥ እቲ ዘበን ከርተት
እቲ ዘበን ስእነት፥ እቲ ዘበን ጥሜት
ነበረ ክኸውን ከም ታሪኽ ክንገር
ምስቲ መምጽኢኡ ጠቕሊሉ ክዕዘር
ስዓቱ ኣኺሉ፥
ህግደፍ ነቕነቕ ኢሉ።
ሃገር ብሃገራ ጅሆ ዝሓዘላ
ጀጋኑ
ውልቀ መላኺ ኢሳያስ፡ ኣብ ዝሓለፈ ሳልስቲ ህሉው ኩነታት ንምሕባርን መጻኢ መደባት ስራሕ ንምሕንጻጽን ብዝብል ጉልባብ፡ ነቶም ንኣስታት መንፈቅ ኣኪብዎምን ቁሊሕ ኢሉዎምን ዘይፈልጥ ስማውያን ካቢነ ሚኒስተራቱ ዘካየዶ ናይ ፍርቂ መዓልቲ ኣኼባ፡ ቀንዲ ዕላምኡ ደገፍቱን ተቃወምቱን ንምፍላጥን፡ ኣንጻሩ ክለዓል ንዝኽእል ምንቅስቃስ ብኣጋ ንምቁጻይን ከምዝነበረ ምንጭታት ካብ ኤርትራ
ዝኸበርኩም ኤርትራዊያን ኣሕዋተይን ኣሓተይን፡ ኩልና ከም እንርደኦ ሓንቲ ዓባይ ኦም ከም ሳግላ ወይ ዳዕሮ በታ ሓጺን ፋስ ጥራይ ክትቁረጽን ክትወድቕን ኣይትኽእልን’ያ።ነታ ሓጺን ሓኽሊ ወይ ለዓት ምስ እትገብረላ ግን ሓይሊ ረኺብካ ነታ ዓባይ ኦም ክትቆርጻ ትኽእል።መሲልካ እንታይ ኣምጻእካ ስለ ዝኾነ፣
ናብ ስሳታት ተመሊስና ናይ ኤርትራ ታሪኽ ምስ
ኮሚቴ ሓድነት ኤርትራውያን ንፍትሒ፥ ብዕለት 30 መስከረም 2018 ዓ.ም.ፈ. ሕዝባዊ ኣኼባ ኣካዪድና፥ ግዱሳት ኤርትራውያን ካብ ሎንዶንን ከባቢኣን ተሳቲፎሞ፣ ነዞም ዝስዕቡ ነጥብታት ዘቲናሎም።
ሕዝብናን ሃገርናን ዝርከቡዎ ዘለዉ ህልው ኩነታት ዳህሲስናን፣ ከመይ ጌርና ተሓባቢርና ዜድምዕ ስጉምትታት ክንወስድ ዝብል ዛዕባ ኣልዒልና ተዛቲና።
ተሳተፍቲ ኣብ ሞንጎ ኤርትራን ኢትዮጵያን ተፈጢሩ ዘሎ
ሚኒስተር ጉዳያት ወጻኢ ውልቀ መላኺ ስርዓት ህግደፍ ዑስማን ሳልሕ፡ ኣብ ኤርትራ ዘጋጥም ዘሎ ምግሃስ ሰብኣዊ መሰልን ቁጠባዊ ቅልውላውን፡ ስርዓት ህግደፍ ምዃኑ ብምሕባእ፡ ካብ ተሓታትነትን ንምህዳምን ማሕበረሰብ ዓለም ንምድንጋርን፡ ንሕቡራት ሃገራትን ሓያላት ሃገራትን ከም ሃንደስቲ ጸገማት ኤርትራ ኣምሲሉ ከሲሱን ካሕሳ ክውሃቦ ሓቲቱን።
ሚኒስተር ዑስማን ብ29 መስከረም ኣብ
በሪኽ ተሰቒለ ኣብ እምባ
ሃገር እንተተራእየትኒ ብዙርያ ብኽባ
እንተረኽብኩዎ ብርሃነ
መን ደኣ `ሞ ይደለዮ ዘይንስኺ ኣነ፡
ድሃይ ኪዳኑ `ኳ ዘየልቦ
መፍትሕ ቤቱ ትርከቦ
ኣበይ ክኣቱ `ዩ `ቲ ወዶም
ጸሓይ ምስ ዓረቦ?
በዚሑና `ኮ `ቲ ጋዶ
ምቑሕ ሰንሰለት ብጽምዶ
ሰብኣይን ሰበይትን በብግደ
ሸላ ኮይኑ ሓዳሮም ብሓደ፡
ኣብርሀ ወሲኹሉ ንስሙ
እኹል ክንሱ ብርሃኑ
ከመይ `ሉ ይጠፍእ ብእዋኑ
ኣብ ጸልማት ዝርአ እማኑ
ሓቂ ዝዛረብ


text:
Radio Erena: 28 January 2020
ኣብ ሱዳን ዝርከብ ኤምባሲ ሕቡራት ኢማራት ዓረብ፣ ንብዙሓት ሱዳናውያን ብገነዘብ እናዓሰብ ኣብ ኵናት የመንን ሊብያን የዋፍር ኣሎ ብዝብል ኣንጻሩ ሰለማዊ ሰልፊ ተኻይዱ።
እቶም 10ታት ዝኾኑ ሱዳናውያን፣ ብ26 ጥሪ ኣብ ዘካየድዎ ሰልፊ፣ ብኢማራት ዝካየድ ብላክ ሺልድ ዝተባህለ ትካል ኣገልግሎታት ጸጥታ ኣብ ሱዳን ዘለዎ ንጥፈታት ደው ከብል ጸዊዖም።
እቲ ናይ ኢማራት ትካል፣ ንዝተፈላለየ ማዕከናት ዜና ኣብ ዝሃቦ ሓበሬታ፣ ብወለንትኦም ኣብ ናይ ሓለዋ ስራሕ ንዝዋፈሩ ሱዳናውያን ክቖጽር ምጽንሑ እኳ እንተተኣመነ፣ ናብ ኵናት ብዛዕባ ምውፋሮም ግና ክሒድዎ’ዩ።
መንግስቲ ሱዳን፣ ኣብ የመን ተዋፊሩ ዝነበረ ሰራዊቱ ካብ 15 ሽሕ ናብ ኣስታት 600 ከምዘውረዶ እኳ እንተገለጸ፣ ሕቡራት ኢማራት ብናይ ጸጥታ ትካላታ ብውልቂ ዝዓሰበቶም ኣማኢት ሱዳናውያን ናብ የመንን ሊብያን ተዋፍር ከምዘላ ክጥቀስ ጸኒሑ’ዩ።
ስእሊ፣- ካብ ኣርካይቭስ ኢንተርነት
================


text:
ሃርቪ ብዝብል ሽም ዝተፀውዐ ሓያል ህቦብላዊ ዝናብ ኣብ ክፍለ ግዝኣት ቴክሳስ ብፍላይ ድማ ኣብ ከባቢታት ሁስተንን ክፋል ክፍለ ግዝኣት ሊዊዚያናን ከቢድ ምዕልቕላቕ ውሕጅ ኣስዒቡ’ሎ።
ዝበዝሕ ክፋል ከተማ ሁስተንን ዝዓበየ ክፋላት ደቡባዊ ምብራቕ ቴክሳስን ብውሕጅ ኣዕለቕሊቑ’ሎ።
ከባቢታት ሁስተን ሎሚ ሶኑይ እውን ካብዚ ታሪኻዊ ዝናብ ዕረፍቲ ኣይረኸቡን ጥራሕ ከይኮነስ ንሓያሎ መዓልታት ክቕፅል እውን ትፅቢት ይግበር።ሰራሕተኛታት ህይወት ኣድሕንን ወለንተኛታትን ናይ ውልቆም ጀልባታት ገይሮም በዚ ከቢድ ውሕጅ ናብ ዝተኸበቡ ንምብፃሕ ይፍትኑ አለው።ካብቶም ወለንተኛታት ሓደ ክሊንት ዊንጋር ከምዚ ይብል።
“መውፅኢ ስኢኖም ኣብ መንበሪ ገዛውቶም ዝተቐርቀሩ ገለ ሰባት ንምድሓን እየ ፈቲነ።”
እቲ ከባቢ ካብ 60 ሴንቲሜትር ንላዕሊ ዝናብ ረኺቡ’ሎ።ክሊንት ዊንጋር እውን ንመጠን ዝናብ ከምዚ ይገልፆ።
“ንዝረኸብካዮ ሰብ ክተድሕን ኣለካ።መጠን ማይ ካብ ልክዕ ንላዕሊ እዩ።ህፁፅ ሓገዝ ንምሃብ ቀዲሞም ንዝመፅኡ ካብ ዓቕሞም ንላዕሊ ስለዝኾነ ንሳቶም እውን ሓገዝ የድልዮም እዩ።”
ሰራሕተኛታት ህይወት ኣድሕን ብሄልኮፕተራት፣ጀልባታትን ብእግሮምን ብኣማኢት ዝቑጸሩ ነበርቲ ናይ ምድሓን ስራሓት የካይዱ ኣለው።ወለንተኛታት ምስ ፖሊስ፣ሰራሕተኛታት ሓደጋን ሕክምና ከምኡ እውን ምስ 3,000 ኣባላት ሃገራዊ ሓለዋ ሓቢሮም ይሰርሑ ኣለው።
ዝሓለፈ ዓርቢ ለይቲ ዘጋጠመ ህቦብላ ሃርቪ /Hurricane Harvey/ ከቢድ ዝናብ ብምስዓብ ሎሚ ለይቲ እውን ኣብ ከባቢ ሁስተን ክሳብ 25 ሰንቲሜትር ዝኸውን ዝናብ ክወቅዕ ትፅቢት ይግበር።
ፕረዝደንት ዶናልድ ትራምፕ ፅባሕ ሶሉስ ሓደጋ ናብዝወረዶ ከባቢ ከምዝጉዓዙ ሰበስልጣን ዋይት ሃውስ ገሊፆም ኣለው።
ፕረዝደንት ትራምፕ ብዛዕባ እዚ ሓደጋ ምስ ኣባላት ካብኒኦም ምዝታዮምን ኩሎም ትካላት ፌደራል ንሰበስልጣን ክፍለ ግዝኣት ቴክሳስን ጎረቤታ ሊዊዚያናን ብምሉእ ዓቕሞም ክሕግዙዎም ትፅቢት ከምዝገብሩን ዋይት ሃውስ ገሊፁ’ሎ።


text:
ኣቀዲመን ዝተጋጠማ ጋንታታት ጣልያንን ኡሩጓይን፣ኣብ‘ቲ ካልኣይ ግጥም ድማ ምውዳቃ ዘረጋገፀት እንግሊዝን ምሕላፋ ርጉፅ ዝኾነ ኮስታሪካን‘የን። ዜሮ ንዜሮ‘የን ዕረፍቲ ወፂኤን።ንጣልያን ማዕረ ምፍልላይ ወይ ምዕዋት፣ ንኡሩጓይ ግና ግድን ክትስዕር‘ለዋ ዝብል ቅድመ ኩነታት ሒዘን‘የን ናብ ሜዳ ኣትየን።
ኣብ መጀመርታ ፍርቂ ፀወታ፣ተሰለፍቲ ጣልያን ዜሮ ንዜሮ ከምዘዋፅኦም ፈሊጦም ብሓደ ኣብ ቅድሚት ዝሰርዕዎ ማርዮ ባላቶሊ ጥራሕ ንከጥዑን ዝያዳ ክከላኸሉን‘ዮም መሪፆም።እዚ ቅዲ ፀወታ‘ዚ ተዓዊቶምሉ‘ውን ክሳብ ካምቢያ።
ኡሩጓይ ብወገና ብሱኣረዝ ዝምራሕ ሓይሊ ናይ ቅድሚት መስመር ኣብ ምጥቃዕ ዘተኮረ ቅዲ ፀወታ‘ያ ኣካይዳ።ግን ሸቶ ንምምዝጋብ ኣይካኣለትን። ተኸላኸልቲ ጣልያን ዝያዳ ተጠናኺሮም‘ዮም ውዒሎም።
ድሕሪ ዕረፍቲ እቲ ፀወታ ብዘይገለ ለውጢ ዜሮ ንዜሮ‘ዩ ቀፂሉ።ንማርዮ ቀይሩ ዝኣተወ ማርትስዮ ኣብ ልዕሊ ተሰላፋይ ኡሩጓይ ሓደገኛ ጥቅዓት ፈፂምካ ተባሂሉ ብዘይ መጠንቀቂ ብቀጥታ ብቀይሕ ካርዲ ካብ ሜዳ ተሰጉጉ።ጣልያን ንፍርቂ ሰዓት ብዓሰርተ ተሰለፍቲ ክትፃወት ተገዲዳ። ውጥረትን ምጉናፅን ዝበዝሖ ግጥም ክልቲኤን ጋንታታት ቀፂሉ።ኣብ መበል ሰማንያን ሓደን ደቃይቅ ኡሩጓይ ካብ ኩርናዕ ንዝተቀልዐት ኩዕሶ ቁፅሪ ሰለስተ ብሕቆኡ ተደሪቡ ናብ ሸቶ ቀይሩዋ።ኡሩጓይ ንኣዝያ ተድልያ ወርቃዊት ሸቶ ኣመዝጊባ።ቴስዓ ደቃይቅ ተዛዚሙ።ዝባኸነ ደቃይቅ ንምክሕዓስ ሓሙሽተ ደቃይቅ ተወሲኹ።ለውጢ ከይተራየሉ ተፈፂሙ። ጋንታ ጣልያን ንቀዳማይ ዙር ምሕላፍ ከይከኣለት ተሪፋ።
ካብ‘ቲ ካልኣይ ግጥም ኮስታሪካ ምስ እንግሊዝ ዜሮ ንዜሮ ተፈላልየን። ብመሰረት‘ዚ ካብ‘ዚ ምድብ‘ዚ ኮስታሪካ ብሸውዓተ ነጥቢ ቀዲማ፣ኡሩጓይ ብኣርባዕተ ነጥቢ ካልኣይ ኮይና ሓሊፈን።ጣልያንን እንግሊዝን ካብ‘ዚ ናይ ሎም-ዘበን ፅዋዕ ዓለም ወፃኢ ኮይነን‘ለዋ።
ኣብ ዘረባና፣ገና ዘይተረጋገፀ ግን ቀልጢፉ ዘይሃስስ ፀገም ኣንፃር ተሰላፋይ ኡሩጓይ ሉኢስ ስዋረስ ይበጋገስ‘ሎ።ንተኸላኻላይ ጣልያን ነኪስዎ ዝብል። እዚ ኣመለኛ ሱኣረዝ ቅድሚ ሎሚ ክልተ ጊዜ ንተፃረርቱ ነኪሱ ተባሂሉ ፅኑዕ መቅፃዕቲ ከምዝተበየኖ ዝዝከር‘ዩ።
ጃፓንን ኮሎምብያን ማዕረ ሓደ ንሓደ ተፈላልየን።ኮሎምብያ ቀዳመይቲ ኮይና ሓሊፋ።ክፉት ማዕፆ ንምሕላፍ ኣጋጢምዋ ዝነበረ ጋንታ ኣይቮሪኮስት ብዘሕፍር ኣፀዋውታ ብግሪክ ክልተ ንሓደ ተሳዒራ ካብ ውድድር ወፃኢ ኮይና።ተፃወቲ ኣይቮሪኮስት ከም‘ዚ ዝዓይነቱ ዝወረደ ታሪኽ ከምዝግቡ መጀመርተኦም ኣይኮነን።


text:
- emdhrorg
ናይ ህጹጽ – ህጹጽ እዋን
መእተዊ
ኤርትራ ኣብ ናይ ህጹጽ ግዜ ካብ ትኣቱ ነዉሕ ኣቑጹሩ ኣሎ። ካብ 2001 ጀሚራ ኣብ ናይ ህጹጽ እዋን ትርከብ። ወዮ ድኣ ኤርትራውያን ንኹሉ ነገር ለሚድናዮ ንኸይድ ኰይና እምበር ኣብ ዘይንቡር ኩነታት ኢና ንነብር ዘሎና። ካብ መፋርቅ 2018 ድሕሪ ውዕል ሰላም ኢሰያስን ኣቢይ ኣሕመድን ግና ኣብ ናይ ህጹጽ-ህጹጽ እዋን ተሰጋጊርና ኣሎና። እዚ ናይ ህጹጽ-ህጹጽ ግዜ ድሕሪ ምውላዕ ውግእ ትግራይ መሊሱ ሃጺጹ ኣሎ። ኣብዚ ናይ ህጹጽ-ህጹጽ እዋን ኤርትራውያን ሃገርናን ህዝብናን ንምድሓን እንታይ ተራ ክንጻወት ንኽእል፧ ኮይንዎ ዲዩ መዓልቦ ጉዳይ ሃገርና ካብ ቁጽጽርና ወጻኢ ኮይኑ፧ ኣብ ጉዳይ ሃገርና ተዓዘብቲ ካብ ምዃን ሓሊፍና ተዋሳእቲ ክንከውን ንኽእል ዶ፧ ዝብል ሕቶታት ኣዝዩ እዋናውን ብዕትበት ክንሓስበሉን ዘሎና እዩ።
ዘበነ 50ታት
ኣብ 1950ታት ዝነበረ ታሪኽ ናይ ኤርትራ ምልስ ኢልና እንተርኢና ምስዚ ናይ ዝሓለፈ 2 ዓመታት ኩነታት ኣዝዩ ዝመሳሰል ኮይኑ ትረኽቦ። ሃጸይ ሃይለስላሴ ነታ ከም እንኮ ዕድል ናይ ኣፍደገ ባሕሪ ንኽረክብ እተኽእሎ ኤርትራ ብህርፋን ዓዊሩ ንድሌት ህዝባ ጓዕጺጹ ናቱ ክገብራ ንኤርትራውያን እንዳታለለስ ይኹን እንዳፈራርሐ፡ ገርሀይናታትን ኣብ ኣንድነት ዝኣምኑ ዕሱባት ኤርትራውያን ኣዋፊሩ ንኤርትራ ዝጎበጠላ እዋን እዩ ነይሩ። እቲ ናይ ሽዑ ምስዚ ናይዚ ሕጂ እዋን ብዙሕ ዘዛምድ ኩነታት ትዕዘብ፡ ገለ ኣብነታት ንምጥቃስ፥
ኤርትራ ብቑጠባ ብኽልተ እግራ በይና ደው ክትብል ኣይትኽእልን እያ ዝብል ብሂል፡ ሕጂ'ውን ብኢሰያስ ኣንዳዕዲዑ ዝደጋገም ዘረባ እዩ፡
መራሒ መንግስቲ ኤርትራ ዝነበረ ኣስፍሃ ወልደሚካኤል ኣብ ኣንድነት ብምሉእ ልቡ ዝኣምን መራሒ መንግስቲ፡ ኢሰያስ'ውን ከምኡ ብቓላቱ "ቅድሚ 25 ዓመት ዕድል ተኸፊቱልና ኣብ ዝበልናሉ...” ካብ 1993 ካብቲ ረፈረንደም ዝተኻየደሉ ግዜ እዩ ዝጽብጽ ዘሎ ኢሰያስ፡ ኤርትራ ናጻ ክትወጽ ድላይ ኣይነበሮን። ካብ ጥንቲ ጥቅምቲ ንበረኻ ክወፍር ከሎ ንናጽነት ኤርትራ ኢሉ ኣይተቃለሰን ማለት እዩ፡ ኣብ ኣንድነት ኢትዮጵያ ዝኣምን መራሒ መንግስቲ፡
ኤርትራውያን ማሕበር ኣንድነት፥ ናይ ሕጂ ሕሉፋት ኣባላት ህግደፍ
ንናጽነት ኤርትራ ደው ዝበሉ ዝወርዶም ዝነበረ ምስዳድን፡ ናይ ቅትለት ፈተታትን፡ ስርዓት ኢሰያስ ኣብ ልዕሊ ጉጅለ 15ን፡ ጋዜጠኛታትን ካልኦት ሓርበኛታት ኤርትራውያን ዘውረዶ ማእሰርትን ቅትለትን
ኣብ 50ታት እቲ ኩሉ ሃጸይ ሃይለስላሴ ዝገብሮ ዝነበረ ንናይ ኤርትራ ርእሰ ምሕደራ ኣዳኺምካ፡ ብናትካ ዕሱባት እንዳተካእካ፡ ፈደረሽን ኣፍሪስካ ኤርትራ ኣካል "እናት ሃገር" ንምግባር ዝዓለመ እዩ ነይሩ። እዚ ሕጂ ኢሰያስ ለይትን መዓልትን ከይደቀሰ ዝሰርሓሉ ዘሎ ከኣ፡ ንኤርትራን ህዝባን ብኹሉ ሸነኻት ብቑጠባ፡ ህዝባ ብምፍልላይን ከይተኣማመን ብምግባርን፡ ሉኣላውነታ ከምዝድፈር ብምግባርን፡ ኣዳኺምካ ፈደረሽ ንምትካል ዝዓለመ እዩ። ከምቲ ሃጸይ ሃይለስላሴ ዝሰርሓሉ፡ "መዀርመዩ ዝረኸበ መሳፍሒ ኣይስእንን" ኢሰያስ'ውን ብፈደረሽ ጀሚርካ ጸኒሕካ ፈደረሽን ኣፍሪስካ ንኤርትራ ኣካል ኢትዮጵያ ንምግባር እዩ።
እሞ እንታይ ንግበር፧
ሓቆም እዮም ታሪኽ ይደጋገም እዩ ክብሉ (History repeats itself)። ካብ ናይ 50ታት ታሪኽ እንታይ ክንመሃር ንኽእል፧ ከም ኤርትራውያን እንታይ ጉድለታት ጌርና ብኸመይ ከ ንሃገርናን ህዝብናን ንምድሓን ንእርሞም ኢልና ርእስና ክንሓትት ኣገዳሲ ይኸውን ማለት እዩ። ገለ ገለ ኣገደስቲ ዝበልናዮም ነጥብታት ክንጠቅስ፥
• ኣብ ሓደ ናይ ሓባር ዓላማ ምዕሳል፥ ብዙሕ ግዜ ንሰምዖ ኣበሃህላ ኣሎ፡ እዞም ደለይቲ ፍትሒ እንታይ ኮይኖም እዮም ዘይሓብሩ፧ እቶም ደለይቲ ፍትሒ ባዕልና ክንሓብር ኣለና፡ ሓደ ክንከውን ኣለና፡ ንብል። ምሕባር ወይ ሓደ ምዃን ብግብሪ ኣይከኣልን፡ ኣድላዪነት'ውን የብሉን። ሓድነት ከተተግብሮ እንተዀንካ ከኣ ከም ናይ ህዝባዊ ግንባር ብሓይሊ ብረት ጥራሕ እዩ ክኸውን ዝኽእል፡ ናቱ ሳዕቤን ከኣ እዚ ንርእዮ ዘለና እዩ። ዘድልየና፡ ምስ ኩሉ ፍልልያትካ ኣብ ናይ ሓባር ዓላማ ኣሚንካ ምስራሕ፡፡ ናይ ሓባር ዓላማና፡ ቀዳማይ ጸላኢ ህዝቢ ኤርትራ ኢሰያስ ምዃኑ ኣሚንካ ንምእላዩ ሓቢርካ ምስራሕ እዩ። እዚ ንምግባር ውድብ ምግባር ኣይድልየና፡ ትካል ምስራሕ ኣየድልየና። ዘድልየና፡ ንኢሰያስ ንምእላይ ክንገብሮም ዘሎና ስራሓት ኣለሊና፡ ነቶም ስራሓት ዘወሃህዱን ዘተግብሩን ሰባት መሪጽካ ኩሉኻ ኣብ ስራሕ ምጽማድ እዩ።
• ነፍሰ ምትእምማን / Confidence፥ ብውልቂ ይኹን ብሕብረት ኣብ ትገብሮ ስራሕ፡ ክትዕወት እንተዀይካ ኣብ ነብስኻ ክትተኣማመን ኣሎካ። ነብሰ-ምትእምማን ማለት ትዕቢት ኣይኮነን፡ ንናይ ካልኦት ሓገዝ ምንጻግ ማለት'ውን ኣይኮነ። ነብሰ-ምትእምማን ዘይብሉ ካልእ ሰብ ኣሚኑ ክስዕቦ'ውን ኣይክእልን እዩ። ኤርትራውያን ንሽግራትና ብናይ ኤርትራውያን ዓቕሚ ክንገጥሞ ከም ንኽእል ክንኣምን ኣሎና። እዚ ማለት ደገፍ ናይ ካልኦት ኣየድልየናን፡ ወይ ኣይንደልን ማለት ኣይኮነን።ኣብ ውሽጥን ደገን ዘሎ ህዝቢ ኤርትራ ተሓባቢሩ ንኢሰያስ ክኣልዮ ዓቕምን ክእለትን ከምዘለዎ ምእማን ማለት እዩ። ዓቕምታትና ምብርባርን ምውህሃድን ጥራሕ እዩ ጎዲሉና ዘሎ።
• ማዕበል ይኣክል፥ ካብቲ ቅድሚ ሕጂ ዝተፈተኑንን ዝተራእዩን ምጥርናፋት ኤርትራውያን እቲ ዝሓሽ ምንቅስቓስ ይኣክል እዩ። ኣብዚ ዝሓለፈ ዓመት ዝሓለፎን ዝሓልፎ ዘሎን ሓጎጽጎጽ ኣብ ግምት ኣእቲካ ማለት እዩ። ብዓለምለኸ'ውን ኣብ ምጥርናፍ ይርከብ። ምንቅስቓስ ይኣክል ክዕወት ከም ትካል ዘይኮነስ ከምቲ ኣጀማምራኡ ከም ምንቅስቓስ እንተቀጺሉን ናብ ዓርሞሸሻዊ ማዕበል እንተተሰጋጊሩን እዩ። እቲ ናይ ምንቅስቓስ ባህርያቱ እዩ ሰብ ከዕስል ዘኽኣሎ፡ ናይ ኩሉን ብኹሉን፡ ንኹሉ ክፉት ዝኾነን ንኹሉ ዝሓቁፍን፡ ንሕናን ንሶምን ዘይብሉ ማለት እዩ። ምንቅስቓስ ይኣክል ሕጂ ናይ ህጹጽ ግዜ መሪሕነት መሪጹ ኣሎ። እዞም ዝተመርጹ መሪሕነት ክገብርዎ ዘለዎም ነገር እንተልዩ፡ ሓንቲ ኩሉ ሰብ ዝቕበላን ዝርድኣን ናይ ሓባር ዓላማ ኣዊጆም፡ ነዛ ሸቶ ክትህረም ዘድልዩ ስራሓት ኣለልዮም፡ ንኹሉ ሰብ ኣብ ስራሕ ክዋፈር ክገብሩ እንተኽኢሎም ኩሉ ሰብ ከም ዝዓስሎም ኣይንጠራጠርን።
መደምደምታ
እዚ ዘሎናዮ ግዜ ናይ ህጹጽ-ህጹጽ እዋን እዩ። ከምቲ ናይ 50ታት ኤርትራ ብፈደረሽን ምስ ኢትዮጵያ ትሕወስዶ ኣይትሕወስን እንዳበልና እንሻቀለሉን ከብድና ሓቚፍና እንዕዘበሉን ግዜ እዩ። ኣብ ጉዳይ ሃገርናን ህዝብናን ህይወትናን ተዓዘብቲ ካብ ምዃን ናብ ተዋሳእቲ ምዃን ክንሰጋገር ኣሎና። ኣነ ንሃገረይን ህዝበይን እንተዘይሰሪሐ መን ክሰርሕ፧ እንታይ ገደሰኒ እንብለሉ ግዜ ኣይኮነን። ድሓር ዘየጣዕሰና ስራሕ ንስራሕ። ዓቕምና እንተሪሕና እግዚኣብሔር'ውን ከምዝድግፈና ኣይንጠራጠርን። ከምቲ ኣቦና ወልደኣብ ወልደማርያም "ህዝቢ ኤርትራ ብናቱ ጻዕሪ እዩ ዘውዲ ደፊኡ ዘሎ፡ እግዚኣብሔር ከኣ ባሪኹሉ እዩ። ነዛ ዘውዲ ዝተንከፋ ወይልኡ” ዝበልዎ፡ እዛ ዘውዲ ተተንኪፋ ኣላ፡ እሞ ግደይ፡ ግደኻ፡ ግዴኺ እንታይ ክኸውን እዩ፧
ዓወት ንዉጹዕ ህዝቢ ኤርትራ!
ኤርትራዊ ምንቅስቓስ ንዲሞክራስን ሰብኣዊ መሰላትን (ኤምዲሰመ)
ፕሪቶርያ
ታሕሳስ 2020


text:
ድሕሪ እቲ ብዛዕባ መንእሰያት ዝመኸረ ሲኖዶስ ር.ሊ.ጳ. ፍራንቸስኮ ናይቲ ሲኖዶስ ናይ ፍጻሜ ሰነድ ተመልኪቶምን ዝእረም ኣሪሞም ዝወሰኽ ወሲኾም Christus vivit - ክርስቶስ ሕያው እዩ ብዝብል ኣርእስቲ ዝደረስዎ ሓዋርያዊ ምዕዳን ድህረ ሲኖዶስ ንንባብ ካብ ዝበቕዕ ሻድሻይ ወርሑ የቑጽር ከምዘሎን፡ ናይ ዓለማውያን ምእመናን ስድራ ቤትን ሕይወትን ዝሓልይ ላዕለዋይ ቤት ጽሕፈት መንእሰያት ነቲ ሓዋርያዊ ምዕዳን ብኸመይ ይነብርዎ ከምዘለዉ ዝሕብር ቃል ምስክርነት ብናይ ምስማዐ ርእየት መልእኽቲ ንምክፋል ዝሓቀነ መደብ ከምዘነቓቐሔን ኣብ ዓለም ተመክሮ መንእሰያት ኣብ ክርስቶስ ሕያው እዩ ሰነድ ኣብ መንጐ መንስአያት ናይ ተመክሮ ምልውዋጥ ክህሉ ዘተባብዕ ከምዝዀነ ልኡኽ ጋዜጠይና ኣገልግሎት ክፍሊ ዜና ቫቲካን ረዲዮ ኣለሳንድሮ ደ ካሮሊስ ኣፍሊጦም።
ስምዖን ተ. ኣርኣያ - ሃገረ ቫቲካን
እቲ ክርስቶስ ሕያው እዩ ዝብል ሓዋርያዊ ምዕዳን ዘጠቓልሎ 9 ምዕራፍን 299 ዓንቀጻትን ብኸመይ ዕለት ብዕለት ትነብሮ ሕይወትካ ንኽቕየር ይድግፈካ ዶ? ንዝብሉ ሕቶታት ብዝተፈላለዩ ተበጽሖታት ምዕባለ መራኸቢ ብዙሓን ብምጥቃም ካብ ተመክሮ ዝነቐለ መልሲ ብምልውዋጥ መንእሰይ ኣብ ሓድ ሕዳዊ ሕንጸት ንኽዋሳእ ንምድጋፍ ዝብል መደብ እዩ። እዚ ብዝተፈላለዩ ማሕበራዊ መራኻቢ መረብት ብምጥቃም መንእሰያት ክደጋገፉ ዝብልን እቲ ሓዋርያዊ ምዕዳን ዘርክቦ ዘሎ ውጽኢት ንምምስካር እውን ዝሓቀነ መደብ እዩ።
እዚ ብምስማዐ ርእየት ዝመሓላለፍ ኣብ ክርስቶስ ሕያው እዩ ሓዋርያዊ ምዕዳን ዝተመስረተ መደብ ቃል ምስክርነት ናይ ዓለማውያን ምእመንን ስድራ ቤትን ሕይወትን ሓልዮ ላዕለዋይ ቤት ጽሕፈት ምስ ናይ ቅድስቲ መንበር ናይ መራኸቢ ብዙሓን ጉዳይ ዝሓልይ ላዕለዋይ ቤት ጽሕፈት ብምትሕብባር ዝተዳለወ እዩ።
እቲ መደብ ምስክርነት ብምስማዐ ርእየት ካብ ዕለት 27 ምስከረም ክሳብ ወርሒ ታሕሳስ 2019 ዓ.ም. ዝቕጽል ኰይኑ፡ መንእሰያት ኣብቲ ድሕረ ሲኖዶስ ክርስቶስ ሕያው እዩ ሓዋርያዊ ምዕዳን ኣማእከሎም ዘመሓላልፍዎ ምስክርነት ካብ መላእ ዓለም ካብ ዝርከቡ መንእሰያት ኰይኑ፡ እዚ መደብ’ዚ ኵላውነት መልእኽቲ ሓዋርያዊ ምዕዳን ዝምስክርን፡ ከምቲ ቅዱስነቶም ኣብ መእተዊ እቲ ሓዋርያዊ ምዕዳን ዝበለዎ፡ ክርስቶስ ሕያው እዩ ንሱ ሕያው ክትከውን ይደልየካ ዝብል እምነት ዘነቓቕሕ ጻውዒት መንእሰያት ንዝቐርበሎም ሕቶ ብምስማዐ ርእየት ዝተሰነየ ዝህብዎ ቃል ምስክርነት እዩ።
እዚ መደብ’ዚ ንምብጋስ ናይ ዓለማውያን ምእመናንን ስድራ ቤት ሕይወትን ሓልዮ ጳጳሳዊ ቤት ምኽሪ ኣቦ መንበር ብፁዕ ካርዲናል ከቪን ፋረል ናይ ምስማዐ ርእየት መልእኽቲ ከምዘመሓላለፉን፡ ኣብ መልእኽቶም ንስኻትኵም ይብሉ ንመንእሰያት፡ ኣብ ልባትኩም መንፈስ ቅዱስ ኣብ መንእሰይ ልቢ ዝጸሓፎ ሰታሪት ኢኻትኩም፡ እቲ ካልእ ንኢየሱስ ክስዕብ ዝማርኽ ኣብ ወረቐት ዝተቐለመ ዘይኰነስ እቲ ኣብ ነፍሲ ወከፍ ልቢ መንፈስ ቅዱስ ዝጸሓፍ ሰታሪት እዩ፡ ዝብል ሓሳብ የቕርቡ።
መንእሰያት እቲ ዝመሓላልፍዎ ናይ ምስማዐ ርእየት ቃል ምስክርነት ዝተሰምዖምን ዝነብርዎን ዘካፍሉሉ እምበር ቀዲሙ ዝተዳለወ ጥማሮ ኣይኰነን።
ክርስቶስ ሕያው እዩ፡ ብዙሓት ተስፋ ሕልሚ ደራኺ ዝብል መልሲ ይህብሉ፡ ከምቲ ቅዱስ ኣቦና ዝብልዎ ሎማውነት እግዚኣብሔር ማለት እዩ።


text:
ተስፋታትን ብድሆታትን ሓዲሽ ዓመት
ተስፋታትን ብድሆታትን ሓዲሽ ዓመት
ርእሰ ዓንቐጽ
ውድብ ሓድነት ንዲሞክራሲያዊ ለውጢ
30 ታሕሳስ 2019
2019 ዓ.ም ኣብቂዓ ናብ 2020 ዓ.ም ኣቢልና ንሰጋገር ኣሎና። ወዲ-ሰብ ብባህልን ባህርን ተመሪሑ ንሓድሽ ዓመት እናሻዕ ብተስፋ ኢዩ ዝቕበላ። ኣብ ዝሓለፎ ዓመት ዘጋጠሙ መረርቲ ይኹኑ ጥዑማት ተረኽቦታት ገምጊሙ፣ ማለት ንህይወቱን መነባብሮኡን ቀይሱ፣ ናብ ዝሓሸን ዝበለጸን ነጥበ-መቐይሮ ንምስጋር ከአ መደባት ይገብር። ብዛዕባ ሕጸ ይኹን መርዓ ናይ ንዓቕሚ ኣዳም ዚበጽሑ ውላዱ፣ ብዛዕባ ንዕድመ-ትምህርቲ ናይ ዝበጽሑ ቈልዑ፣ ብዛዕባ ክስጠጡን ክጽግኡን ናይ ዘሎዎም ግራውቲ …ወዘተ፣ ኣርቂቑን ኣድቂቑን መደብ-ዕዮ ይትልም።
2019 ዓ.ም ብደረጃ ኤርትራን ከባቢ ዞናታትናን ዓበይትን ቅልጡፋትን ፖለቲካዊ ምቅይያራት ዝተራእየላ ዓመት’ያ ነይራ። ኣብ ሃገር ሱዳን ንኣስታት 30 ዓመታት ብወተሃደራዊ ሓይልን ዓቕሚ ሓያል ጸጥታን ንህዝቢ ረጊጹ ክገዝእ ዝጸንሐ “ፕረሲደንት” ዑመር ኣል-በሺር ብህዝባዊ ናዕቢ ተገዲዱ ከም ዝምቛሕ ኮዪኑ’ሎ። ኣብ ኢትዮጵያ ከአ ንዶክቶር ኣብዪ ኣሕመድ ክሳዕ ኣህጕራዊ-ተሸላሚ-ናይ-ሰላም-ሎርየት ዘሸናሸኖ ናይ “መደመር” ሾምቦባ ክርአ ጸኒሑ’ሎ። ኣብ ኤርትራ እንተዀነ’ውን ምስ እዚታት ተሰኒቑ ዝመጸ ብውሕዱ አብ ክሊ “ፕረሲደንት” ኢሰያስ ኣፈወርቂ ዝተራእየ ቀልባባዓትን ቀፈጽ-ነፈጽን አሎ። ብፍላይ ከአ ባዕሉ-ንባዕሉ “ፕረሲደንት” ኢሰያስ ኣፈወርቂ ናብ መሬትን ህዝብን ኢትዮጵያ ብምሕዋሱ ዘርኣዮ ናይ ዝላን ድበላን ደስደስ ንመላእ ኤርትራዊ ዘደንጸወን ዘስደመመን ኰይኑ’ሎ።
እቲ ጕዳይ ከአ ብዛዕባ ዳንኬራን ፍስሃን ናይ “ፕረሲደንት” ኢሰያስ ኣፈወርቂ ኴይኑ እንተዝተርፍ ናይ ስነ-ምግባር ሽግር ቢልና ጥራይ ምሰገርናዮ ኔርና። የግዳስ ገና ብሕጂ ዝኽሰቱ ኣብ መንጎ ኢትዮጵያን ኤርትራን ተፈሪሞም ዚብሃሉ ዉዕላትን ስምምዓትን ምህላዎም’ዩ። ወዮም ዚተባህሉ ዉዕላትን ስምምዓትን ከአ ካብ ህዝቢ ኤርትራ ጥራይ ዘይኮነ ክሳዕ ካብ ትካላትን ሰበ-ስልጣንን ናይ’ቲ ህልዊ መንግስቲ ንባዕሉ ምስጡራት ብምኻኖም’ዩ። እዚ ከአ ንመጻኢ ዝምድናታትን ዕብየታዊ ርኽክባትን ናይ ክልቲኡ ሃገራት ኣህዛብ ዳግም ኣሻሕኪሩ ናብ ጠንቃም ፖለቲካውን፣ ቊጠባውን፣ ሰብኣውን ሕልኽልኻት ዝሸምም’ዩ። “ንበዓል ነጎዳ፣ ሓዊ ቶኩሶ” ተባሂሉ ንስጊንጥር ተግባራት ከም’ዚ ናይ “ፕረሲደንት” ኢሰያስ ኣፈወርቂ ልክዕ ከም ዝምሰል ከአ፣ “ፕረሲደንት” ኢሰያስ ኣፈወርቂ ንዶክቶር ኣብዪ ኣሕመድ
- ንቀልዓለም ዘይኰነ ብልቢ ድሕሪ ደጊም ንስኻ ክትመርሓና ኢኻ
- ንኤርትራ ወኪልካ ምስ ካልኦት ሃገራት ዝምድና ክትገብር ትኽእል ኢኻ
- ንዓይ ከይሓተትካ ናብ’ዛ ሃገር ክትመላለስ ስልሱል’ዩ
- ህዝቢ ኤርትራን ኢትዮጵያን ክልተ በበይኖም ኣህዛብ ኢዮም ዝብል ሰብ ታሪኽ ዘይፈልጥ’ዩ
- ሕቶ ምኽላል ዶባት ኤርትራን ኢትዮጵያን ዘይኮነስ ምርግጋእ ኢትዮጵያ’ዩ ቅድምያ ክወሃቦ
…ወዘተ ክብል ከም እተሰምዐ ዓለም ብዓለማ ዘንያትሉ’ያ።
ብመንጽር እዚ ናይ ጕጅለ ህግደፍ’ን ናይ “ፕረሲደንት” ኢሰያስ ኣፈወርቂ ኣሉታውን ክኵነን ዘሎዎን ፖለቲካዊ ወፈራታት ግና፣ ሎሚ ደለይቲ ፍትሒ ኤርትራውያን ካብ ማንም ግዚያት ንላዕሊ ሰሲኖም ንጕዳይ ሃገሮምን ህዝቦምን አብ መዕለቢኡ ንምብጻሕ ዝያዳ ንቕሓትን ቈራጽነትን ዓጢቖም ተላዖሎም ምህላዎም ንግንዘብ ኣሎና። ፖለቲካዊ ውድባትና ነቲ ንዓሰርቴታት ዓመታት ክሳቒ ዚጸንሐ ናይ ሕድሕድካ ምጥርጣርን ምትሕንዃልን ሕዱር ሕማም ኣወጊደን ብሓደ ከስርሓንን ከስምረንን ዝኽእል መዋጽኦ ንምርካብ ክጓየያ ይርኣያ ኣለዋ። ካብኣታተን እተን ሃገራዊ ፖለቲካዊ መደብ ዕዮታት ዘለወን ብሓደ ዚጥርነፋሉ ፖልሲታት እንክማየጣ ምስተን ካብኡ ዚሕልፍ ፍልልያት ኣሎ ዚብላ ከአ ብመገዲ ሃገራዊ ባይቶ ዓቕመን ኣኻኺበን ክቃለሳ ድልውነት ኣብ ዝርኣየሉ ብርኪ ተበጺሑ ምህላዉ ዓቢ ዝላ ንቕድሚት’ዩ። ብርግጽ ከአ በዚ ዚትለም ዘሎ ኣገባብ እንተተኸይዱ ግብራውን ውጽኢታውን ዝኾነ ስራሕ ክዕመም’ዩ። በዚ ከአ ናብ’ቲ ነማዕድዎ ሸቶ፣ ማለት ናብ ኤርትራ ተመሊስና “ዓኾዃየ-ዓኾዃይ፣ ጋዓት ሓምሊ ውጻእ – ጋዓት ጠስሚ እቶ” እንብለሉ ወርሓት ርሑቕ ኣይኮነን። ኣውራ ከአ ሓፋሽ ህዝቢ ብሓበር ተበራቢሩ “ይኣክል” ክብል በብከተምኡ ይወዳደብ ኣሎ። እዚ ናይ ህዝቢ ዓርሞሹሻይ ሓይሊ ኣብ’ቲ እተወደበን ዘላቂ መደብ ዕዮታት ዘሎዎ መጠነ-ሰፊሕ ፖለተካዊ ስርርዓትና እንተዓጊቡን ብኡ እንተተቐሊሱን ከአ ንህዝቢ ኤርትራ ብምልኣት ናብ ቅዋማውን ዲሞክራስያውን መስመር ከነሳግሮ’ይና። ካብ መጽናዕትን መወከሲታትን ጠቒስናኳ እንተ-ዘይተዛረብና፡ ህዝባዊ ምንቅስቓሳትን ፖለቲካዊ ውድባትን ከምኡ አብ ውሽጢ ሃገር ዘሎ ህዝብናን አብ ዲያስፖራ እንርከብን መዳያት/ክፍለ-ኣካላት ናይ ሓደ ንሕግን ፍትሕን ዝቃለስ ዘሎ ህዝቢ ኢዮም። ክንዲ ዚኾኑ ከአ በበይንኻ ብምዃን ዝብጻሕ ቅዉምነገር ኣይክህሉን’ዩ።
ምእንት’ዚ ነፍሲ ወከፍና ሓደ ኢሉ ንኣወንታ እንተድኣ ወፊሩ፣ ኵላትና ከአ ዘሎና ሓይልታት ምስ እነሳንን እነስምርን፣ ሓቢርና ነቲ ንሃገርናን ንህዝብናን ዘብርስ ዘሎ ጭፍራ ህግደፍ ከየውዓልና ከየሕደርና ካብ ስሩ ምሒና፣ ኣብ ዑናታት ህግደፍ ንትጽቢታት መላእ ህዝቢ ኤርትራ ዘርዊ ሓንቲ ብሕግን ፍትሕን ትግዛእ ጽግውትን ዲሞክራስያዊትን ሃገር ክንሃንጽ ኢና።
ንዅሉ ደላይ ፍትሕን ስድራታትን፣ ርሑስ ዓመት 2020 ይግበረልና!
ብቃልስና ክንዕወት ኢና!
ዘልኣለማዊ ክብርን ሞጎስን ንስዉኣትና!
ውድቀት ንጭፍራ ህግደፍ!
ውድብ ሓድነት ንዲሞክራስያዊ ለውጢ (ውሓዲለ)
30 ታሕሳስ 2019


text:
ኣብ ኢትዮጵያ ብቕድሚ ትማሊ ረቡዕ ዝተኣሰሩ ናይ ሕጊ ጠበቓ ሄኖክ ኣክሊሉን ኣቶ ሚካኤል መላከን ብዘይ ቅድመ ኩነት ብቕልጡፍ ክፍትሑ ዓለምለኸ ተሓላቒ ሰብኣዊ መሰላት /Amnesty International/ ሓቲቱ።ፖሊስ ንኽሲ ዘቕረቦ መበገሲ ሕቶ መሰል እምበር ገበን ኣይኮነን ክብሉ ኣብ ኣምነስቲ ኢንተርናሽናል ንጉዳያት ቀርኒ ኣፍሪቃ ዝከታተሉ ኣቶ ፍስሃ ተክሌ ንድምጺ ኣሜሪካ ገሊፆም።
“ሄኖክን ሚካኤልን ዝተኸሰስሉ ንመንእሰያት ብምውዳብ ኣዲስ ኣበባ ካብ ኣዲስ ኣበባ ወፃኢ ብዝተወልዱ ክትምራሕ የብላን፣ምስ ናይ ፍልስጤም ኤምባሲ ርክብ ምፍጣሮም ዝብል እዩ።እዚኦም ገበናት ኣይኮኑን።ፈፂሞምዎም እንተድኣ ኮይኖም እውን መሰሎም እዮም ተጠቒሞም እዮም”።
ኣቶ ፍስሃ ተክሌ ናይ ምውዳብ መሰል ኣብ ሕገ መንግስቲ ዝተቐመጠ’ ዩ እውን ኢሎም።እዞም ሰባት እዚኦም ክእሰሩ ስለዘይነበሮም ኢና ብዘይቅድመ ኩነት ክፍትሑ ንብል ዘለና ኢሎም ይብል።


text:
Radio Erena: 18 April 2019
ኣብ ዝተፈላለየ ከባቢታት ኣብ ማእቶት ተዋፊሩ ዝጸንሐ ሰራዊት፣ ናብ ዞባ ጋሽ ባርካ ይንቀሳቐስ ከምዘሎ ምንጭታት ሬድዮ ኤረና ሓቢሮም።
ምንቅስቓስ ሰራዊት፣ ካብን ናብን ንቡር ፍጻሜ እኳ እንተኾነ፣ እዚ ኣብ ዚ ሳልስቲ’ዚ ዝካየድ ዘሎ ምንቓስቃስ፣ ኣብ ሱዳን ኣጋጢሙ ካብ ዘሎ ኩነታት፣ ኣብ ተሰነይ፣ ኣቑርደትን ካልእ ከባቢታት ምዕራብ ኤርትራን ጽልዋ ከይህልዎ ካብ ምስጋእ’ዩ ዝብል ጥርጣረታት ከምዘሎ ይግመት።
ካልኦት ወገናት ድማ እቲ ሰራዊት ብዘይዕረፍቲ ካብን ናብን ዝንቐሳቐስ ዘሎ፣ ኣብ ህሉው ኩነታት ሃገር ከየተኩርን ሕቶታት ከየለዓዕልን ካብ ምስጋእ ምዃኑ የመልክቱ።
ምስ ኢትዮጵያ ድሕሪ ዝተጀመረ ሓድሽ ርክብ፣ ብርክት ዝበለ ሰራዊት፣ ናብ ኢትዮጵያ ዘእቱ ጽርግያታት ኣብ ምጽጋን ተዋፊሩ ምህላዉ ይፍለጥ።
ንዝመጽእ ኣርባዕተ ዓመታት፣ ምጥያስ ይኹን ምፍናው ሰራዊት ከምዘይህሉ ኣቐዲሙ ከምዝተሓበረ ዝዝከር ኮይኑ፣ “ወያነ ጠቕሊላ ክሳብ ትጠፍእ፣ ኣብ ኢትዮጵያ ዘሎ ኩነታት ኣየተኣማምንን’ዩ ፣” ዝብል ምኽንያት’ዩ ብመንግስቲ ኤርትራ ዝወሃቦ ዘሎ።


text:
ርእይቶይ ኣይህብን ገዲፈዮ ኣነ
ዋላ ተሓቲተ ብታቦት ተለሚነ
ሓቂ ተዛሪበ ካብ ተባሃልኩ ወያነ
ርእይቶይ ኣይህብን ገዲፈዮ ኣነ
ዋላ ተሓቲተ ብታቦት ተለሚነ
ሓቂ ተዛሪበ ካብ ተባሃልኩ ወያነ
ውልቀመላኺ ስርዓት ህግደፍ፡ ኣብ ሞንጎ ኣካረይትን ተኻረይትን ዘሎ ዝምድና ዘላሕልሕ፡ ህዝቢ ነንሕድሕዱ ዘናቁት ሓዲሽ ሕጊ ኣውጺኡ ከምዘሎ ምንጭታት ሓቢሮም። እቲ ድሕሪ ናጽነት ድሕሪ 17 ዓመታት ዝወጸ መምርሒ፡ ዝያዳ መሰል ወነንቲ ኣባይቲ ዘረጋግጽ፡ መሰል ተኻረይቲ ብሓፈሻን መሰል ወነንቲ ትካላት ዘቆናጽብ፡ ዘይፍትሓዊ ሕጊ ምዃኑ ድሮ ህዝቢ ተገንዚቡዎ ከምዘሎ እቶም ንጭታት የረድኡ።
ኣብ መንጎ ኣሃዱታት ሰራዊት ኤርትራ ዘይምቅዳው ይኽሰት። መንግስቲ ኤርትራ ዜናዊ ንብረትን ሰነዳትን ንሳሕል የግዕዝ። ምስ ምትእትታው ኢራን ኣስታት 90 ሰራሕተኛታት ረፋይነሪ ዓሰብ ካብ ስራሕ ይባረሩ።
ብኮምሽን ዶብ ኤርትራን ኢትዮጵያን ተዓዲሙ፡ ካብ 6 ክሳብ 7 መስከረም ኣብ መንጎ ወከልቲ ኤርትራን ኢትዮጵያን ኣብ ዘ ሄግ ኔዘርላንድስ ዝተኻየደ ኣኼባ ብዘይፍረ ከምዝተዛዘመ መንግስቲ ኤርትራ ኣብ ዘውጽኦ መግለጺ ሓቢሩ።


text:
ናብቲ ቅድሚ ሕጂ ብባርዕ ሓዊ ባዲሙን ዳግማይ ሕንጸት ናብ ዘሎ ሊፓ ናይ ስደተይናታት መእለዪ ማእከል ንኽዕቆቡ ዝተላእኩ ስደተይናታትን ተመዛበልትን ምንም ዓይነት ሓገዝ ኮነ ካልእ ኣማራጺ እንገዳ ይቐርበሎም ከምዘየሎን ናይ ሕይወቶም ኩነታት ተቐባልነት ዘይብሉ ብምዃኑ ነዚ ህልው ኵነታቶም’ዚ ካልኣ ትርጉም ብዘለዎ ኣማራጺ መልሲ ምሃብ ከምዘድሊ ብካሪታስ ዝጸዋዕ ናይ ኵላዊት ቤተ ክርስቲያን ናይ ረድኤት ማሕበር ጨንፈር ሳራየቮ ሓቢሩ፥ “ካልእ ብሉጽ ኣማራጺ” ከምዘሎ እውን የመላኽት።
ስምዖን ተ. ኣርኣያ - ሃገረ ቫቲካን
ኣብ ቦስኒያን ኤርዘጎቪናን ከቢድ ሰብኣዊ ስግኣት የንጸላለው፡ ቅድሚ ዓሰርተ መዓልቲ ብባርዕ ሓዊ ዝባደበ ኣብ ሊፓ ዝርከብ ናይ ስደተይናታት መእለዪ ማእከል፡ ኣብቲ መእለዪ ስደተይናታት ዝነበሩ ናብ ሰሜን ኤውሮጳ ንኽስደዱ ድላይ ዘለዎም ካብ ዝተፈላለያ ሃገራት ዝተዋጽኡ ኣስታት 1200 ዝግመቱ ስደተይናታት ኣብዚ እዋን’ዚ ንኸቢድ ሰብኣዊ ስግኣት ተቓሊዖም ከምዝርከቡ ኣብ ሳርየቮ ብካሪታስ ዝጽዋዕ ናይ ኵላዊት ቤተ ክርስቲያን ናይ ረድኤት ማሕበር ጨንፈር ኣፍሊጡ።
ነቶም ስደተይናታት ካልኣ ኣማራጺ ከምዘይቀረበን ብዝገደደ እውን ናይቲ ከባቢ ሕዝብን ናይተን ኣብቲ ከባቢ ዝርከባ ከተማታት ከንቲባታት እውን እቲ ኣብ ከተማ ቢሃች ዝርከብ ቢራ ናይ ሰተይናታት መእለዪ ማእከል ከይኽፈትን ካልእ ኣማራጺ መፍትሒ እውን ከይቐርብ ዝጽውዕ ናይ ተቓውሞ ሰልፊ ከምዘካየዱ ኣብ ሳራየቪ ናይ ካሪታስ ጨንፈር ኢጣሊያ ወኪል ዳኒኤለ ቦምባርዲ ምስ ዜና ቫቲካን ብስልኪ ኣብ አካየድዎ ቃለ መሕትት ሓቢሮም፡ እቶም ስደተይናታት ኣብ ዝሓለፉ መዓልታት ምስቲ ዘሎ ቁርን ኣስሓይታን ኣብ ፈቖዶ ጉደናታትን ኣብ ናይ ለይቲ ናይ ከተማ መጓዓዝያ ሕዝቢ የሕልፉ ከምዘለዉን ናብቲ ቅድሚ ዓሰርት መዓልታት ብባርዕ ሓዊ ዝባደመን ኣብዚ እዋን’ዚ ዳግማይ ይሕነጽ ናብ ዘሎ ሊፓ ናይ ስደተይናታት መእለዪ ማእከል ክኣትዉ ምዃኖም ክሕበር እንከሎ፥ ይዅን ደኣ እምበር ኣብቲ ማእከል ንሰብኣዊ ጉዳይ ዘድሊ ኵሉ ከምዘየለን ዘተኣማምን እውን ከምዝየኮነን ዝስተይ ጽሩይ ማይ ኮነ መብራህትን መውዓይን ዘይብሉ እዩ፡ ኣብቲ ከባቢ ናይ ሙቐት ከባቢ ኣየር ትሕቲ ዘሮ ዝበጽሕ እውን ብምዃኑ ኣብ ከምዚ ዓይነት ኩነት’ዚ ኣብቲ ማእከል ክጸንሑ ምግባር ንገዛእ ርእሱ ሓደገይና እዩ ኢሎም።
ኣገዳስነት ሰብኣዊ ዓቐን ዘለዎ ካልእ ኣማራጺ
እቶም ስደተይናታት ኣብ ቦዝንያ ንነዊሕ እዋን ክጸንሑ ምግባር ንሕጻናትን ኣባይቲ ስድራን ንጽንኩርን ንዝተፈላለየ ሓደጋ ምቅላዕ እዩ ዝኸውን፡ ስለዚህ ተዋሂዶም ክነብሩ ዝድርኾም ዕድል ብምቕራብ ምድጋፍ የድሊ፡ ካብ ውግእን ጥምየትን ቅልውላው ማሓድሮን ማሕበራውን ንኸምሉጡ ተስፋ ሰኒቖም ዝተሰዱ እያቶም፡ ተስፋኦም ከይህሉ ምግባር ካብቲ ንስደት ዝዳርጐም ቅልውላዊ ዝኸፍኤ እዩ ዝኸውን፡ ንኽስደድ ቢሉ ዝስደድ የሎን፥
ብሓባር ዝበለጸ ዓለም ምሕናጽ
እቶም ስደተይንታት ኣብ ከምዚ ዓይነጽ ጽንኩር እዋን ንብሩህን ብሉጽን መጻኢ ተስፋ ገይሮም ክነብሩን ብሓቂ ጽንኵር እውን እንተመሰለ፡ መብዛሕቲኦም ልዕሊ ኵሉ ተስፋታት ተስፋ ገይሮም ዝነብሩ እዮም፡ ኣብቲ መእለዪ ስደተይናታት ብዙሓት ኣባይቲ ስድራን ደቃቶም ሕጻናትን ኣብ ጽንኩር ማዕቅፍ ዝነብሩ ብምዃኖም ነዚ ግምት ብምሃብ እውን ናይ ኵላዊት ቤተ ክርስቲያን ማሕበር ረድኤት ጨንፈር ኢጣሊያ ብዝተፈላለየ መዳይ ኣብ ዘድልዮምን ኵሉ ቀረባ ንምዃን ይጽዕር ኣሎ ኢሎም። እዚ ንበይኑ እዅል ኣይኮነን፡ እቶም ስደተይናታት ተዋሂዶም ንኽነብሩ ዘኽእሎም ዕድል ዝፈጥር ሕይወቶምን መነባብርኦምን ውሑስ ክኸውን መታን ፓለቲካዊ መፍትሒ የድሊ፥ ምኽንያቱ ብሉጽ መጻኢ ንኹሉ ክኡል እዩ፡ ዋላ’ኳ እዚ እዋናዊ ኩነት ጽንኩርን ብለብዒ ኮቪድ - 19 ምኽንያት እውን ዝተሓላለኸ እንተመሰለ።
ውሁድ ናይ ኵላዊት ቤተ ክርስቲያን ‘ካሪታስ’ ማሕበር ረድኤት ህርኵት ጻዕሪ
ብካሪታስ ዝጸውዕ ናይ ኵላዊት ቤተ ክርስቲያን ማሕበር ረድኤት ጨንፈር ኢጣሊያ ካብ 2015 ዓ.ም. ኣትሒዙ ኣብ መገዲ ባልካን ኣብቲ ስደተይናታት ዝርከብሉ ምስ ናይ ጨንፈር ካሪታስ ግሪኽን ኣልባኒያን መቀዶኒያንን ቦዚኒያ ኤርዘጎቪናን ሰርቢያን ብምትሕብባር ኩለ መዳያዊ ድጋፍ - ሰብኣውን ስነ ኣምሮኣዊ ማሕበራውን ትሕቲ ዕድመ ሕጻናት ኣብ ምክልኻልን ክንክን ጥዕናን ኣብ ምቕራብ የገልግል ከምዘሎ ቦምባርዲ ኣብ ዘካየድዎ ቃለ መሕትት ሓቢሮም፡ ዝሓለፈ ሰሙን ናይ ኢጣሊያ ብጹዓን ጳጳሳታ ኣባይቲ ምኽርን ቅዱስ ኣቦናን ካሪታስ ጨንፈር ኢጣሊያን ቦስኒያን ኤርዘጎቪናን ኣብ ቢሃችን ሳራየቮን ን1500 ስደተይናታት ናይ መሰጋገሪ ማእከል ብምቛምን ድጋፍ ኣብ ምቕራብ ይርከቡ እንክብሉ ዘካየድዎ ቃለ መሕትት ዛዚሞም።


text:
Radio Erena: 15 December 2020
ፕረዚደንት ርእሰ ምምሕዳር ሶማሊላንድ፣ ሙሰ ቢሒ ዓብዲ፣ ኣብ ኬንያ ናይ ሰለስተ መዓልታት ወግዓዊ ናይ ስራሕ ምብጻሕ የካይድ ኣሎ።
እቲ ፕረዚደንት ብ13 ታሕሳስ ናብ ናይሮቢ ድሕሪ ምእታዉ፣ ኣብ ጉዳያት እቲ ምስ ፈደራላዊ መንግስቲ ሶማል ተኸሲቱ ዘሎ ምስሕሓብ ብምትኳር ምስ ፕረዚደንት ኬንያ ከምዝዘተዩ ማዕከናት ዜና ሓቢረን።
ፕረዚደንት ናይታ ርእሰ ምምሕዳር ኣብ ኬንያ ወግዓዊ ኣቐባብላ ዝግበረሉ ዘሎ፣ ኣብ መንጎ ኬንያን ሶማልን ዝጸንሐ ምስሕሓብ ናብ ዝልዓለ ጥርዙ ኣብ ዝበጽሓሉ’ዩ።
ኬንያ፣ ኣብ ውሽጣዊ ጉዳይ ሶማል ብምእታዋ ዝወቅስ ፈደራላዊ መንግስቲ ሶማል፣ ብፍላይ ምስ ርእሰ ምምሕዳር ጁባላንድ ንዘለዋ ጥቡቕ ምትእስሳር’ዩ ዝቓወም።
ምርጫ ንምክያድ ኣብ ምድላው እትርከብ ሶማል፣ ፕረዚደንት ርእሰ ምምሕዳር ጁባላንድ፣ ኣሕመድ ማዶበ፣ ኣብቲ ሃገራዊ ምርጫ ንኸይሳተፍ ብኬንያ ከምዝተደፋፍአ’ያ ትኸስስ።
ኣሕመድ ማዶበ፣ ሰራዊት ፈደራላዊ መንግስቲ ካብ ከተማ ጌዶ ከይወጸ፣ እታ ርእሰ ምምሕዳር ኣብቲ ምርጫ ከምዘይትሳተፍ’ዩ ኣፍሊጡ።
ምብጻሕ ፕረዚደንት ናይ ካልእ ካብ ሶማል ዝተፈንጨለት ርእሰ ምምሕዳር ናብ ኬንያ ድማ፣ ኣብ ልዕሊ ፈደራላዊ መንግስቲ ሶማል፣ ተወሳኺ ቁጠዐ ፈጢሩ ይርከብ።
ኣብዚ እዋን’ዚ ሶማልን ኬንያን፣ ኣምባሳደራትን ብምስሓብ፣ ዲፕሎማስያዊ ርክባትን ክሳብ ምብታኽ በጺሐን ኣለዋ ዘለዋ።
===============


text:
Radio Erena: 04 December 2020
ኤርትራ፣ ኣብ ኣብ ትግራይ ኣብ ዝካየድ ዘሎ ኵናት፣ ንሰራዊት ኢትዮጵያ ብሰሜን፣ ድጋፍ ሂባን ካብ መሬታ ተበጊሱ መጥቃዕቲ ከካይድ ሓጊዛን ጥራይ ዘይኮነ፣ ሰራዊታ’ውን ኣብቲ ኵናት ይሳተፍ ከምዘሎ ተደጋግሚ ዝግለጽ ዘሎ’ዩ።
መንግስቲ ኤርትራ፣ ብዛዕባ’ዚ ኣብ ትግራይ ዝካየድ ዘሎ ኵናትን ተሳትፎ ኤርትራን፣ ብመንገዲ ማዕከናት ዜንኡ ንህዝቢ ዝኾነ ሓበሬታ ካብ ምሃብ ሓሪምዎ እኳ እንተሎ፣ ሰራዊት ናብ ዶባት ይጓርት ምህላዉ ግና ካብ ህዝቢ ዝተኸወለ ኣይኮነን።
ኣብ ርእሲ’ዚ፣ እቲ መንግስቲ፣ ብዘይወግዓዊ መንገዲ ተፋንዮም ናብርኦም ክመርሑ ዝጸንሑ ኣባላት ሰራዊት የዕጥቅን፣ ከባቢኦም ክሕሉዉን’ውን ትእዛዝ ኣመሓላሊፉ’ዩ።
ኣብ ኵናት ትግራይ ዝተወግኡ ኣማኢት ወትሃደራት ኢትዮጵያ፣ ኣብ ሆስፒታላት ኤርትራ ዘዕቖበ መንግስቲ ኤርትራ፣ ኣብዚ እዋን’ዚ ድማ ህዝቢ ደም ክልግስ ጽዑቕ ጎስጓስ ኣብ ምክያድ ይርከብ።
እቲ ዝልገሰ ደም፣ ብመጥባሕቲ ንዝሓርሳ ኣዴታትን ካልእ ህጹጽ ሓደጋታትን ከምዝውዕል’ዩ ዝጉስጎሰሉ ዘሎ።
እንተኾነ፣ እቲ ዝልገስ ደም፣ ኣብ ኵናት ትግራይ ንዝቆስሉ ዘለዉ ወትሃደራት ኤርትራን ኢትዮጵያን ክውዕል ምዃኑ እቶም ነዚ ሓበሬታ ዝልኣኹ ምጭታት ይጠቕሱ።
ኣብ ሆስፒታላት ኤርትራ ክእለዩ ዝጸንሑ ኣማኢት ውጉኣት ወትሃደራት ኢትዮጵያ፣ ኣብ ባንኪ ደም ተኸዚኑ ዝጸንሐ ከምዝተዋህቦም’ዩ ተመልኪቱ።
ዛጊት ኣብ ሓያሎ ሚኒስትሪታትን ክፍልታት ምክልኻልን ዝተገብረ ጎስጓሳት ኣማኢት ሰባት ደም ለጊሶም ኣለዉ።
ካልእ ኣካል ሕብረተሰብ’ውን ደም ምልጋስ ክቕጽሎ እቲ ጎስጓስ ብጽዑቕ ይቕጽል ኣሎ።
ስእሊ፣- ፌስቡክ ኤምባሲ ኣመሪካ
===============


text:
ዜማ ብቑሙ፡ ስልቲ ወይ’ውን ኣገባብ ዘለዎ ደሃይ፡ ከምኡ’ውን ብፍሉይ ሕብሪ ዝተቐናበረ ድምፂ ማለት እዩ። ንእዝኒ ዝሰማምዑ፡ ንስምዒት ሕሊና ድማ ትርጕም ዚህቡ ተኸታተልቲ ድምፅታት ተዛሚዶምን ተሳንዮምን ኪስምዑ ኸለዉ ዜማ ይብሃል። እዚ’ውን “አዕዋፍ ዘሠናይ ዜማሆሙ ይሴብሕዎ በሠናይ ዜማ ወማኅሌት ኅብረተ ዜማ፥ ግእዝ ዕዝል ወአራራይ ዝብጠተ መሰንቆ ወዕንዚራ እለ ቦሙ ሠናይ ዜማ/ ጥዑም ዝዜማኦም ኣዕዋፍ፥ ብምዑዝ ዜማን ብማኅሌት ዝተቐናበረ ዓይነት ዜማ ማለት፥ ግእዝ፡ ዕዝልን አራራይን ከምኡ’ውን ጥዑም ድምፂ ብዘለዎም መሰንቆን ዕንዚራን የመስግንዎ” ይብል።
ብሓፈሻ ዜማ ኪብሃል ከሎ ናይ ምስጋና መዝሙር፡ ናይ ሓጐስ ድምፂ ማለት እዩ። ዜማ ምስ መላእኽቲ ኃቢሩ ዝተረኽበ ቀዳማዊ እዩ። ነዚ ኣመልኪቱ ውን ቅዱስ ያሬድ፦ “ቀዳሚ ዜማ” ብምባል ቀዳማዊነቱ ‘አርያም’ ኣብ ዝተባህለ ድርሰቱ ገሊጽዎ ኣሎ። ዜማ፡ ቀዳማዊ ጥራይ ዘይኮነስ ዓቢይን ልዑልን እዩ። ነዚ’ውን ደጊሙ ቅዱስ ያሬድ ከረድእ ከሎ፦ “ዓቢይ ዜማ ተሰምዐ በሰማይ ዘመላእክት ግናይ እንዘ የዐርግ ወልድ ዲበ መንበሩ ኵሎሙ መላእክት ትንሣኤሁ ዘመሩ/ ወልድ ናብ ዙፋኑ ኪዓርግ ከሎ ዓቢይ ዜማ ምስጋና መላእክት ኣብ ሰማይ ተሰምዐ፣ ኵሎም መላእኽቲ ትንሣኤኡ ዘመሩ” ኢሉ ገሊጽዎ ኣሎ። ቅዱስ ያሬድ ጣዕመ ዜማን ድምፂ ዝማሬን ካብ መላእኽቲ ድኅሪ ምስማዑ፥ “ዋይ (ወይ) ዜማ ዘሰማዕኩ በሰማይ እመላእክት ቅዱሳን፡ እንዘ ይብሉ፡ ቅዱስ ቅዱስ ቅዱስ እግዚአብሔር፡ መልአ ሰማያተ ወምድረ ቅድሳተ ስብሐቲከ” ብምባል ዘለዎ ኣስተንክሮት ገለጸ።
* መዝሙር ብሰማያውያን መላእኽቲ ኣብ ሰማይ፣ ኣብ ምድሪ ድማ ብደቂ ሰባት ዝቐርብ ምስጋናን ጸሎትን እዩ። ናይ ነፍሲ ቋንቋ ተባሂሉ’ውን ይፍለጥ። ንሕሊናናን መንፈስናን ናብ ሰማያዊ መንገድን ሓሳብን ዚወስድ፣ ካብዚ ዝረአን ዝጭበጥን ምድራዊ ዓለም ናብቲ ሰማያዊ ሕይወት ዝነጥቅ እዩ። በዚ ድማ መዝሙር፥ ‘መሰጋገሪ ድልድል’ ናይ ክልቲኡ ዓለማት ይብሃል።
* መዝሙር፡ ኪነ ጥበብ ብምዃኑ ኣብ ኵሉ ሰብ ዚርከብ ህያብ እግዚአብሔር እዩ። ዝኾነ ፍጥረት ንድንቂ ተግባር እግዚአብሔር ዚምስክረሉን ዘመስግነሉን እዩ። ክፋል ሕይወትና ኾይኑ ንነብሮ ደኣ እምበር ንኽንዘናጋዕን ጊዜ ከነኅልፍን ዝቐርብ ኣይኮነን።
*ዕላማ መዝሙር፥
ብባህርይኡ ምስጉን ዝኾነ እግዚአብሔር ኣምላኽ ስሙ ኪቕድሱ ክብሩ ኺወርሱ፡ ንሰብን መላእኽትን ለባውያን ማእምራን ገይሩ ፈጠረ። ብወገን ቅዱሳን መላእኽቲ ቅሩበ መንበር ኣኃዜ መንጦላዕት ዝነበረ ሳጥናኤል ዘይናቱን ዘይተዋህቦን ኣምላኽነትን ምስጋና ኣምላኽን ንእኡ ስለዝደለየ ካብ ክብሩ ተዋረደ። (ሕዝ. 28፥13) “ወሶበ ኢያእኰትኮ ለዘፈጠረከ እምነፋስ ወነድ ፈጠረ ህየንቴከ ሰብአ ዘማሬ እማይ ወእመሬት/ ነቲ ካብ ነፋስን እሳትን ዝፈጠረካ ስለዘየመስገንካዮ፣ ኣብ ክንዳኻ ካብ ማይን መሬትን ዘማሪ ሰብ (ኣዳም) ፈጠረ” ከምዝብል፡ እግዚአብሔር ኣብ ክንዲ ሳጥናኤል፡ ዘመስግን እምብዛ ዝኣደመ (ዝጸበቐ) ንሰብ ኣኽቢሩ ፈጠረ። (መጽ. መቃ. ሣልስ. 2፥12) ስለዚ እዩ ዘማራይ ዳዊት ኵሉ ሳዕ ንእግዚአብሔር ዘመስግንን ደቂ ሰባት ብዘይምብታኽ ንፈጣሪኦም ከመስግኑ ዚምዕድን ዝነበረ። (መዝ. 33፥1) እግዚአብሔር ብዝተፈላለየ መንገዲ ይምስገን።
ካብቶም ዝምስገነሎም መንገድታት እቲ ሓደ መዝሙር እዩ።
መዝሙር፥ ብኣጋጣሚ ዝተጀመረ፣ ወዲ ሰብ ካብ ተሞክሮ ሕይወቱ ብልምዲ ዘጥረዮን ተመራሚሩ ዝበጽሖን ርኸበት ኣይኮነን። ካብ እግዚአብሔር ኣምላኽ ዝተዋህበ ፍሉይ ጸጋ ኣገልግሎት እዩ። ወዲ ሰብ መዝሙር ዝተማህረ ካብ ዓለመ መላእክት እዩ። (መዝ 77፥25) “ወዲ ሰብ እንጌራ መላእኽቲ በልዐ።” ተባሂሉ ዝተጻሕፈ፡ ነቲ ቅዱሳን መላእኽቲ ዚምገብዎ እንጌራ ዝተባህለ “ስብሐተ እግዚአብሔር” እዩ። ቅዱሳን መላእኽቲ ንፈጣሪኦም ዘቕርብዎ ምስጋና መግቢ ኮይንዎም ብዘይምቍራጽን ብዘይ ዕረፍትን ከመስግኑ ይነብሩ። ወዲ ሰብ ድማ፡ ነቲ ዘይምኖን ጥዑምን ዘለዓለማዊ ምስጋና መግበ ነፍሲ ኾይንዎ እናተመገበ ይነብር። ከምቲ መግቢ ንልሳን ዚጥዕም ቀንዲ ዕላማኡ ግና ንመግበ ሥጋ ዝኾነ፥ መዝሙር ድማ ንእዝኒ ባህ ዘብል እኳ እንተኾነ መግበ ነፍሲ እዩ።
* ጥቕሚ መዝሙር፥
• ብተመስጦ ስብሐተ እግዚአብሔርን ጸሎትን ንምብጻሕ የገልግል። ኣብ ዚዝመረሉ እዋን ካብ ጐሮሮ ዝወፅእ ድምፂ ከም ዘረባ ዘይቅልጥፍ፣ ዜማኡን ስልቱን ተወሓሒዱ ዝቐርብ ብምዃኑ፡ ንዝሰምዖ ኾነ ንዚዝምሮ ረድኤትን ኃይልን፣ ውዕለትን ምሕረትን ኣምላኹ ብምስትውዓል ንኽዝክር የኽእሎ።
• ከም ትምህርቲ የገልግል። ግጥምታት መዝሙር፡ ብውኁዳትን ምሩጻትን ዕምቈት ብዘለዎም ቃላት ዝተነድቁ ስለዝኾኑ ብዙኅ መልእኽቲ የኅልፉ። ኣብ ትምህርቲ ዘለዎም ግደ ልዑል ስለዝኾነ ኸኣ ምእመናን ብሃይማኖት ኪጸንዑን ፈጣሪኦም ፈሊጦም ፈሪሃ እግዚአብሔር ከኅድሩን ይሕግዞም።
• መዝሙር ካብ እግዚአብሔር ዝተዋህበ ጸጋ ብምዃኑ ዓቢይ መንፈሳዊ ኃይሊ ይህብ። ሕሙማን ናይ ምፍዋስን ዝተጨነቑ ናይ ምርግጋእን ኃይሊ ኣለዎ። ብርኹስ መንፈስ ዚሳቐ ዝነበረ ሳኦል ብመዝሙር ዳዊት ፈውሲ ይረክብን ይረጋጋእን ነበረ (1ይ ሳሙ 16፥21) ዝማሬ ቅዱስ ጳውሎስን ሲላስን’ውን ንመሠረት ቤት ማእሠርቲ የነቓንቕ ነበረ። (ግብ. ሓዋ. 16፥19-26)።
• ምስ ኣምላኽ ዘራኽብ መሳልል እዩ። ሰባት ብበገናን መሰንቆን ንዝማሬ ከምዝቓንዩ፡ መንፈስ ቅዱስ’ውን ንዘማርያን ይቓኒ እዩ። እቲ ዓቢይ ኣቦ ቅዱስ ኣትናቴዎስ ኣብ ቅዳሴኡ ቍ.53 “ከምቶም ንእግዚአብሔር ብቓል ምስጋና ዘመስግንዎ ንኹን።. . . ብዜማ ዘመስግኑ ኣለዉ፣ ዚዝምሩ ኣለዉ፣ ብልቢ ዘመስግኑ ኣለዉ። ብቓል ዘመስግኑ ኣለዉ” ብምባል ከምእተዛረበ፥ ንሰባት ዝማሬ ዘይምህሩ ንርእሶም ጥራይ ዚዝምሩ ፍሉይ ሃብተ መዝሙር ዘለዎም ሰባት ድማ ኣለዉ፣ ንርእሶም እናዘመሩ ንኻልኦት ዚምህሩ ውን ኣለዉ፣ መዝሙር ብኣርምሞ ናይ ምስማዕ ጸጋ ዝወሃቦም ከኣ ኣለዉ፣ ኵሉ ግና በቲ ዝተዋህቦ ጸጋ ንእግዚአብሔር ከገልግል ይግባእ።
*ጠባያት መዝሙር፥
* መዝሙር ከከም ጊዜኡን እዋኑን ምስ ካልእ ሥርዓተ ጸሎትን ማኅሌትን ስለዚዛመድ ዝተፈላለየ መልክዕ ኣለዎ። ኣብ እዋን ሓጐስን ኃዘንን ዚዝመር ዝተፈላለየ እዩ።
ዓይነት ዜማ ኣብ ሠለስተ ይኽፈል፥ ግእዝ፡ ዕዝልን አራራይን ይብሃል።
* መዝሙር፡ ግጥሙን ትኅዝቶኡን ኃይሊ ኪህልዎ ኣለዎ እምበር ትምህርቲ መልእኽቱ ድኹም ኪኸውን የብሉን። ጣዕመ ዜማ ንሕሊና ምእመናን ናብ ሰማየ ሰማያት ዚነጥቕ፣ መንፈሳውነት ዘጽንዕን ካብ ዓለማዊ ፍትወት ዘርኅቕን ኪኸውን ኣለዎ።
* ምስ እግዚአብሔር ዘራኽብ እምበር ሥጋዊ ስምዒት ዘለዓዕልን ዝስሕብን ኪኸውን የብሉን። በዓል ቤት መዝሙር ባዕሉ እግዚአብሔር፣ መልእኽቱ ቃለ እግዚአብሔር፣ መልእኽተኛ ዘማሪ ከምኡ’ውን ተቐባሊ መልእኽቲ ምእመን እዩ።
*ዓይነት መዝሙር፥
ሀ. መዝሙረ ስብሐት (ምስጋና)
ብባህሪኡ ስቡሕ ንዝኾነ ፈጣሪ ዓለማት እግዚአብሔር ንዝገበረልና ሠናይ ውዕለት እናዘከርና ናይ ባህርይ ምስጋና ነቕርበሉ እዩ።
ለ. መዝሙረ ንስሓ (ተስእሎት)
ብዝተጣዕሰ ስቡር ልብን ኣንቃዕድዎ ሕሊናን ኃጢኣትና እናዘከርና ይቕሬታ ንልምነሉ ዓይነት መዝሙር እዩ።
ሐ. መዝሙረ ትምህርት
ብዛዕባ እግዚአብሔር፥ ቅዱሳን፥ ቤተ ክርስቲያን፥ ፍጥረታትን ካልእን፡ መንነትን ግብርን ብዛዕባ ኅሉፍ ታሪኽን ንመጻኢ ዚኸውንን ምእመናን እንታይ ኪገብሩ ከምዚግብኦም ዚምህር ዓይነት መዝሙር እዩ።
መ. መዝሙረ ቅዱሳን
እግዚአብሔር ኣብ ቅዱሳን ኃዲሩ ንዚገብሮ ድንቂ ሥራሕ፣ ንቅዱሳን ዚኣተወሎም ቃል ኪዳን ዘዘኻኽርን ገድልን ተኣምራትን ቅዱሳን ዚገልጽን ዚምህርን በረኸቶምን ኣማልድነቶምን ንምርካብን ዝቐርብ ዓይነት መዝሙር እዩ። ቅዱሳን ዚብሃሉ ድማ ኣዴና ቅድስት ድንግል ማርያም፥ መላእኽቲ፥ ሰባት፥ መካናት፥ ዕለተ ሰንበት ……..ወዘይመስሎ እዮም።
ዝማሬ መላእክትን መዝሙር ዳዊትን ማኅሌት ያሬድን ዝተቐበለ ኣምላኽ፡ ኣገልግሎት መዝሙርና ይቀበለልና!
ወስብሐት ለእግዚአብሔር ወለወላዲቱ ድንግል ወለመስቀሉ ክቡር፡ አሜን!